Najib ge anhenun ge machah money laundering ge dhauvaa koffi | Mihaaru\nމެލޭޝިއާގެ ކުރީގެ ބޮޑު ވަޒީރު ނަޖީބު ރައްޒާގުގެ އަނބިކަނބަލުން ރަސްމާ މަންސޫރު މިއަދު ކޯޓަށް ހާޒިރު ކުރަނީ. --ފޮޓޯ:އޭއެފްޕީ\nނަޖީބުގެ އަންހެނުންގެ މައްޗަށް މަނީ ލޯންޑަރިންގެ ދައުވާކޮށްފި\n04 އޮކްޓޯބަރ 2018 - 10:48\nއުމުރުން 66 އަހަރުގެ ރަސްމާ އިއްޔެ ހައްޔަރު ކުރުމަށް ފަހު މިއަދު ކޯޓަށް ހާޒިރުކޮށް އޭނާގެ މައްޗަށް ވަނީ 17 ދައުވާއެއް ކޮށްފަ އެވެ. އެކަމަކު ރަސްމާ ވަނީ އެ ހުރިހާ ދައުވާއަކަށް އިންކާރު ކުރައްވައިފަ އެވެ. ދައުވާ އުފުލުމަށް ފަހު ކަފާލާތުގެ ދަށުން ރަސްމާ ވަނީ ދޫކޮށްލައިފަ އެވެ. ކަފާލާތުގެ ގޮތުގައި އޭނާ ވަނީ ދެ މިލިއަން ރިންގިޓް (480،000 ޑޮލަރު) ކޯޓުގައި ބަހައްޓައިފަ އެވެ. ރަސްމާގެ ޕާސްޕޯޓް ވަނީ ހިފަހައްޓައިފަ އެވެ. އަދި މައްސަލައިގެ އެއްވެސް ހެކިވެރިއަކާ ގުޅުން ވަނީ ރަސްމާ އަށް މަނާކޮށްފަ އެވެ.\nޕްރޮސެކިއުޓަރުން ވަނީ، މައްސަލައިގެ ސީރިއަސް ކަމަށް ބަލައި ކަފާލާތުގެ ގޮތުގައި 10 މިލިއަން ރިންގިޓް ހޯދަން މަސައްކަތް ކޮށްފަ އެވެ. އިސް ޕްރޮސެކިއުޓަރު ގޯޕާލް ސްރީ ރާމް ވިދާޅުވީ މައްސަލައިގެ ހެކިވެރިއަކަށް ގުޅުއްވާ ރަސްމާ ވަނީ އޭނާއާ އެއްކޮޅަށް ބަޔާން ދިނުމަށް އެދިފައި ކަމަށެވެ. ދިފާއީ ވަކީލުން މަސައްކަތް ކުރީ 250،000 ރިންގިޓުގެ ކަފާލާތަކަށެވެ.\nމެލޭޝިއާގެ ކުރީގެ ބޮޑު ވަޒީރު ނަޖީބު ރައްޒާގުގެ އަނބިކަނބަލުން ރަސްމާ މަންސޫރު އެންޓި-ކޮރަޕްޝަން އެޖެންސީ އަށް އިއްޔެ ހާޒިރު ކުރަނީ. --ފޮޓޯ:އޭއެފްޕީ\nރަސްމާގެ މައްޗަށް އުފުލި 17 ދައުވާގެ ތެރޭން 12 ދައުވާ އަކީ މަނީ ލޯންޑަރިންއާ ގުޅުން ހުރި މައްސަލަތަކެވެ. އޭގެ ތެރޭގައި 2013 އިން 2017 އަށް ރަސްމާގެ ނަމުގައި އޮތް އެކައުންޓަކަށް ޖަމާކޮށްފައިވާ ފައިސާ ހިމެނެ އެވެ. އެ މުއްދަތުގައި ވަނީ ހަތް މިލިއަން ރިންގިޓް ޖަމާކޮށްފަ އެވެ. އަނެއް ފަސް ދައުވާ ޓެކްސްއާ ގުޅުން ހުރި މައްސަލަތަކެވެ.\nރަސްމާ ކޯޓަށް ހާޒިރު ކުރީ ވަރުގަދަ ސަލާމަތީ ފިޔަވަޅުތަކާ އެކު އެވެ. ރަސްމާ ރޭ ބަހައްޓާފައި ހުރީ އެންޓި-ކޮރަޕްޝަން އެޖެންސީގަ އެވެ.\nމެލޭޝިއަން އެންޓި-ކޮރަޕްޝަން ކޮމިޝަނަށް ރަސްމާ މިދިޔަ ހަފުތާގައި ހާޒިރުކޮށް 13 ގަޑިއިރު ވަންދެން ވަނީ ސުވާލުކޮށްފަ އެވެ.\nއަގު ބޮޑު ތަކެތި ގަތުމަށް ބޭރަށް ކުރި ޚަރަދު ބޮޑު ދަތުރުތަކާއި ރަސްމާ ގެންގުޅުނު އެންމެ އަގު ބޮޑު ބްރޭންޑުގެ ދަބަސްތަކާއި ގަހަނާތަކުގެ ސަބަބުން އާއްމުންގެ ރުޅިވެރިކަން ވަނީ އިންތިހާ އަށް ބޮޑުވެފަ އެވެ.\nނަޖީބުއާ ވެސް އެންޓި ކޮރަޕްޝަން އެޖެންސީން މިހާރު ވަނީ ދެ ފަހަރެއްގެ މަތިން ސުވާލުކޮށްފަ އެވެ. އެންމެ ފަހުން ސުވާލުކޮށްފައި ވަނީ 1އެމްޑީބީން ނަޖީބުގެ އަމިއްލަ އެކައުންޓަށް ޖަމާކޮށްފައިވާ 681 މިލިއަން ޑޮލަރުގެ މައްސަލައިގަ އެވެ. އެ މައްސަލަ 2015 ވަނަ އަހަރު ފަޅާއެރުމުން ނަޖީބުގެ ވެރިކަމުގައި ވަނީ އެކަން ތަހުގީގުކޮށްފަ އެވެ. ނަމަވެސް މައްސަލަ ނިންމާފައި ވަނީ އެއީ ސައުދީ ޝާހީ އާއިލާ އިން ނަޖީބަށް ދިން ހަދިޔާއެއްގެ ގޮތުގަ އެވެ.\nނަޖީބުގެ ވެރިކަން ވެއްޓުނު ފަހުން އޭނާއާ ގުޅުން ހުރި ތަންތަނުން މެލޭޝިއާ ފުލުހުން ވަނީ 273 މިލިއަން ޑޮލަރުގެ ތަކެތި ހޯދައިފަ އެވެ. މެއި މަހު ބޭއްވި އިންތިޚާބުން ނަޖީބަށް ނާކާމިޔާބުވުމުގެ ސަބަބަކީ ސަރުކާރުގެ ކޮރަޕްޝަން ބޮޑުވުން ކަމަށް ތަޖްރިބާކާރުން ބުނެ އެވެ.


Council Inthihaabu Arathakah Vejje: Alhan - Vaguthu\nކައުންސިލް އިންތިޚާބު އަރަތަކަށްވެއްޖެ: އަލްހާން\nކުރިއަށް އޮތް ލޯކަލް ކައުންސިލް އިންތިޚާބު ފަސްކުރަން ރައްޔިތުންގެ މަޖިލީހުން ގޮތެއް ނިންމިދާނެ ކަމަށް ބުނާތީ، އެއީ އަރަތެއް ކަހަލަ ކަމެއް ކަމަށް މާލޭގެ މޭޔަރުކަމަށް ވާދަކުރައްވާ، ރައްޔިތުންގެ މަޖިލީހުގެ ފޭދޫ ދާއިރާގެ ކުރީގެ މެމްބަރު އަލްހާން ފަހުމީ މިއަދު ވިދާޅުވެއްޖެއެވެ.\nއަލްހާން ކުރެއްވި ޓްވީޓެއްގައި ވިދާޅުވީ އިންތިޚާބު ބާއްވާނެ ރައްކާތެރި މާހައުލެއް ނެތް ނަމަ، އެކަން ނިންމާނީ އިލްކްޝަންސް ކޮމިޝަން (އީސީ) އިން ކަމަށެވެ. އަދި ދެން އިންތިޚާބު ބާއްވާނެ ތާރީޚެއް ވެސް ނިންމަންވާނީ އެ ކޮމިޝަނުން ކަމަށް އޭނާ ވދާޅުވިއެވެ.\nމީގެ އިތުރުން ކައުންސިލްތަކުގެ ދައުރު ހަމަވާއިރު އިތުރު ކައުންސިލެއް ހޮވިފައި ނެތުމުން މިހާރު ތިބި ކައުންސިލަރުންގެ މަގާމުގެ މުއްދަތު ދިގު ދެމިގެންދާ މައްސަލައިގައި ކޯޓުތަކުން ދުސްތޫރީ ހައްލެއް ހޯދައިދެވޭނެ ކަމަށް އޭނާ ވިދާޅުވިއެވެ.\nއަރަތަކަށް ނޫންތޯ މިވީ!\nއިންތިޚާބު ބާއްވާނެ ރައްކާތެރި މާހައުލެއް ނެތިއްޔާ، އެކަން ނިންމާނީ އިލްކްޝަންސް ކޮމިޝަނުން!\nދެން އިންތިޚާބު ބާއްވާނެ ތާރީޚެއްވެސް ނިންމަންވާނީ އެތަނުން!\nހިނަގަމުންދާ ދައުރު ދިގުލައި، އަނެއް ދައުރަށް ވަދެފައިވާ މައްލައިގާ ޝަރީޢަތަށް ދުސްތޫރީ ހައްލު ދެވޭނެ! https://t.co/JNo64QzmwP\n— ALHAN FAHMY (@AlhanFahmy) March 18, 2020\nލޯކަލް ކައުންސިލް އިންތިޚާބު ފަސްކުރަން އިލެކްޝަންސް ކޮމިޝަނުން ސުޕްރީމް ކޯޓަށް ހުށަހެޅި މައްސަލަ އަނބުރާ ގެނެސްފައިވާކަން އެ ކޮމިޝަނުން ހާމަކުރެއްވީ މިއަދެވެ.\nއިލެކްޝަންސް ކޮމިޝަނުން ބުނީ ކޮވިޑް-19 އާ ގުޅިގެން އިންތިޚާބު ބާއްވާ ތާރީޚް ފަސްކުރުމަށްޓަކައި މަޖިލީހުން ހައްލެއް ހޯދައި ދެވިދާނެ ކަމަށް މިނިވަން މުއައްސަަސާތަކާއި ބެހޭ ކޮމެޓީން ބުނެފައި ވާތީ ސުޕްރީމް ކޯޓަށް ހުށަހެޅި މައްސަލަ އަނބުރާ ގެނެސްފައިވާ ކަމަށެވެ. ލޯކަލް ކައުންސިލްތަކުގެ އިންތިޚާބު ފަސް ކުރުމަށް އިލެކްޝަންސް ކޮމިޝަނުން ކޯޓަށް ހުށަހެޅުމުން، އެ ކޮމިޝަންގެ މެމްބަރުން ރޭ ވަނީ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީ އަށް ހާޒިރުކޮށްފައެވެ.\nގާނޫނު ބުނާ މުއްދަތުގައި އިންތިޚާބު ބޭއްވެން ނެތިގެން އެ ކަމަށް ހައްލެއް ހޯދައިދިނުމަށް އެދި ކޯޓަށް ހުށަހެޅީ އެއީ ކުރިން ވެސް އަމަލު ކުރަމުން އައި އުސޫލު ކަމަށް ވާތީ ކަމަށް އިލެކްޝަންސް ކޮމިޝަންގެ ރައީސް އަހްމަދު ޝަރީފް ވަނީ ރޭ ކޮމެޓީގެ ބައްދަލުވުމުގައި ވިދާޅުވެފައެވެ.\nމިނިވަން މުއައްސަސާތަކާއި ބެހޭ ކޮމިޓީގެ ރޭގެ ބައްދަލުވުމުގައި ކޮމެޓީގެ މުގައްރިރު މީދޫ ދާއިރާގެ އެމްޑީޕީގެ މެމްބަރު ރޮޒައިނާ އާދަމް ވިދާޅުވީ، އިންތިޚާބު ފަސްކުރުމަށް ކުރަން ޖެހޭ މަސައްކަތްތައް އަވަސް ކަމާ އެކު އެ ކޮމިޓީން ކުރިއަށް ގެންދާނެ ކަމަށެވެ.\nއިންތިޚާބު ފަސްކުރަން އިލެކްޝަންސް ކޮމިޝަނުން ފުރަތަމަ ހުށަހެޅީ ހައިކޯޓަށެވެ. ނަމަވެސް ފަހުން ވަނީ ހައިކޯޓުން މައްސަލަ އަނބުރާ ގެނެސް ސުޕްރީމް ކޯޓަށް މައްސަލަ ހުށަހަޅާފައެވެ. އެންމެ ފަހުން އިލެކްޝަންސް ކޮމިޝަނުން ވަނީ އެ މައްސަލަ ސުޕްރީމް ކޯޓުން ވެސް ނަގައިފައެވެ.\nމާޗް 18, 2020 15:44\nއަލްހާން ކައުންސިލް އިންތިޚާބުގެ ކުރިން ރާއްޖޭގައި ދެން ރިޔާސީ އިންތިޚާބެއް އޮންނާނެ ފަހަރުގަ ދެ ކަން އެއްފަހަރާބާއްވާނެ.....\nމާޗް 18, 2020 16:08\nޢަލްހާނު މަނިކުފާނު ތިތަހުންނެވީ މިހާރު މާލޭގެ މޭޔަރ ގޮނޑި ކާމިޔާބުކޮށް އެގޮނޑިއަށް ސަވާރުވެގެންނޫންބާ؟؟؟ ދެން ކޮންހާ ގަނޑެއް ގަންނާކަށް، ހަމަޖެހިގެން މޭޔަރކަން ކޮށްލަކޮށްލާ ހުރީމަ ނިމުނީނުން ?????\nމާޗް 18, 2020 16:12\nރުޅިއައިސްގެން ގޮސް ރޯގާޖެހުނީތަ؟?\nމާޗް 18, 2020 16:26\nފޮ ރެކްސް ޓް ރޭޑުން ބައިވަ ރު ޑޮލަ ރުލިބޭއި ރު ކީއްކު ރާމޭޔަ ރު ކަމެއްތޯ ؟\nމާޗް 18, 2020 16:57\nއަމިއްލަ އިންތިހާބެއް ބާއްވަންވީނު! އޭރުން އަރަތް ފުރިހަމަކުރެވުނީ!\nމާޗް 18, 2020 17:32\nއަލްހާނަކީވެސް ބޮޑު އަ ރަތެއް\nއި ރެއްގަ ސިޔާސީ ވިޔަސް ދެން ތިކަމެއް ނުވާނެ\nމާޗް 18, 2020 17:44\nކަލޭ އަރަތަކަށް ހަދައިގެން ހުރެބަލަ !\nމާޗް 18, 2020 23:27\nމި ސޮރު ޓެސްޓު ކުރަން ފެނޭ ވީ އެންމެ އަވަހަކަށް މުޅި ދުނިޔެ އެކަމާއިގެން އުޅޭ އިރުވެސް މީނަ މިހިރީ އަދަ 1990 ގަ ?♂


Del Monte ge bandhukuri zuvaari dhalhuthakeh baazaarun naganee – adduLIVE\nދެލް މޮންތޭގެ ބަންދުކުރި ޒުވާރި ދަޅުތަކެއް ބާޒާރުން ނަގަނީ\nDec 14, 2018, 13:55 އައިޝަތު ފަތުހީ\nދެލް މޮންތޭ ފުޑްސް އިންކް އިން ވަނީ މި ހަފްތާގެ ތެރޭގައި އެ ކުންފުނިން ވިއްކާ ބަންދުކުރި ޒުވާރި ދަޅުތަކެއް ބާޒާރުން ނެގުމަށް އަންގާފައެވެ.\nއެގޮތުން އެ ޒުވާރި ދަޅުތައް ހުރީ ރަނގަޅަށް ތައްޔާރުކޮށްފައި ނޫން ކަމަށާއި، އެ ޒުވާރި ދަޅުތައް ބޭނުންކޮށްފިނަމަ ފުރާނައަށް ނުރައްކާތެރި ބައްޔެއް ޖެހުމަކީ އެކަށީގެންވާ ކަމެއް ކަމަށް އެ ކުންފުނިން ބުނެއެވެ.\nއެމެރިކާގެ ސެންޓަރ ފޯރ ޑިޒީސް ކޮންޓްރޯލް އެންޑް ޕްރިވެންޝަން އިން ބުނާގޮތުގައި ރަނގަޅަށް ތައްޔާރުކޮށް ރައްކާތެރިކޮށްފައި ނުވާ ބަންދުކުރި ކާނާގެ ދަޅުތަކުގައި "ބޮޓުލިޒަމް" ބައްޔަށް މަގުފަހިކޮށްދޭ ބެކްޓީރިއާ ހިމެނޭ ކަމަށެވެ. ބޮޓުލިޒަމް ބަލި ޖައްސާ ބެކްޓީރިއާ އަކީ "ކްލޮސްޓްރީޑިއަމް ބޮޓުލައިނަމް" އެވެ.\nއެ ބެކްޓީރިއާ އިން އުފައްދާ "ބޮޓުލައިނަމް ޓޮކްސިން" އިން ތަޣައްޔަރުވެފައިވާ ކާބޯތަކެތި ބޭނުންކުރުމުން ބޮޓުލިޒަމް ޖެހުމަށް މަގުފަހިވެއެވެ. މި ބަލީގެ އަލާމާތްތަކުގެ ތެރޭގައި މަސްތަކުގެ ބާރުދެރަވުމާއި ވާގިނެތުން ހިމެނެއެވެ. ވާގިނެތުމުގެ ސަބަބުން ލޮލުގެ ފެނުން ބަލިކަށިވެ، ނޭވާލާން އުނދަގޫވެ، އެއްޗެހި ދިރުވުމުގައި ދަތިތައް ދިމާވުމުގެ އިތުރުން އަނގަތެރެ ހިއްކައިގެން ގޮސް ދޫ ފަލަވުމުގެ އިހުސާސްތައްވުން އެކަށީގެންވެއެވެ. އަދި މި އަލާމާތްތައް ބޮޓުލައިނަމް ޓޮކްސިން ހަށިގަނޑުގެ ތެރެއަށް ދާތާ ހަ ގަޑިއިރާއި 10 ދުވަހާއި ދެމެދުގެ ތެރޭގައި ފެންނާނެ އެވެ.\nއެހެންނަމަވެސް ތަޣައްޔަރުވެފައިވާ ޒުވާރި ދަޅުތަކުގެ ސަބަބުން އަދި މިހާތަނަށް އެއްވެސް ބައްޔެއް ޖެހިގެން ރިޕޯޓްކޮށްފައި ނުވާ ކަމަށް ދެލް މޮންތޭ އިން ބުނެއެވެ.\nބާޒާރުން ނެގުމަށް އަންގާފައި ވަނީ އެމެރިކާގެ 25 ސްޓޭޓަށާއި، ބަހާމާސް، ބާބެޑޯސް، ބަލީޒް، ބާމިއުޑާ، އެލް ސަލްވަދޯ، ހައިޓީ، ގަޔާނާ، އުރުގުއޭ، އަރޫބާ، ޕެނަމާ، ސެއިންޓް ލޫސިއާ އަދި ސުރިނާމް އަށް އެތެރެކޮށްފައިވާ 64،242 ޒުވާރި ދަޅެކެވެ.\nބާޒާރުން ނެގުމަށް އަންގާފައިވާ ހުރިހާ ޒުވާރި ދަޅަކީވެސް 15.25 އައުންސްގެ ޔޫޕީސީ ނަންބަރ 24000 02770ގެ ދަޅުތަކެވެ. އަދި އެ ދަޅުތަކުގެ ގެރެންޓީ ހަމަވާ ތާރީޚަކީ 24 އޮގަސްޓް 2021، 15 އޮގަސްޓް 2021،3ސެޕްޓެމްބަރ 2021،4ސެޕްޓެމްބަރ 2021،5ސެޕްޓެމްބަރ 2021،6ސެޕްޓެމްބަރ 2021، 22 ސެޕްޓެމްބަރ 2021 އަދި 23 ސެޕްޓެމްބަރ 2021 އެވެ.\nމި ޒުވާރި ދަޅުތައް އަނބުރާ ފިހާރަތަކަށް ދެވޭނެ ކަމަށާއި، ނުވަތަ ސީދާ ދެލް މޮންތޭ އާއި ގުޅައިގެން ރީފަންޑް ހޯދުމަށް އެ ކުންފުނިން ވަނީ އަންގާފައެވެ. ނަމަވެސް އެއްވެސް ހާލަތެއްގައި މި ޒުވާރި ދަޅުތައް ބޭނުންނުކުރުމަށް އެ ކުންފުނިން އިލްތިމާސްކުރެ އެވެ.


"Earth Hour" Ah Dhivehin Kiyany Kiykey?\nމާރޗް 21, 2018 127 0\nދުނިޔެއަށްޓަކައި އެއްގަޑިއިރު ހޭދަކުރުމަށް ރާއްޖޭގައި އާތްއަވާ ފުރަތަމަ ފާހަގަކުރަން ފަށާފައިވަނީ 2009 ވަނަ އަހަރުގައެވެ. “އާރތް އަވަރ” ރާއްޖޭގައި ފާހަގަ ކުރާތާ އަށް އަހަރު ވެފައިވާއިރު ދުނިޔެއަށްޓަކައި ހޭދަކުރާ މި ގަނޑިއިރަށް ދިވެހިން ކިޔާނެ ނަމެއް އެބައޮތް ހެއްޔެވެ؟ އޮތްނަމަ އެއީ ކޮންނަމެއް ހެއްޔެވެ؟\nމިވާހަކަ ދެއްކުމުގެ ކުރިން “އާރތް އަވަރ” އަކީ ކޮބައިކަން ބަލާލަމާ ހިނގާށެވެ. “އާރތް އަވަރ” އަކީ ދުނިޔެ ހޫނުވުމާއި ތިމާވެއްޓަށް އަންނަމުންދާ ބަދަލުތަކާމެދު މީހުންގެ މެދުގައި ހޭލުންތެރިކަން އިތުރުކުރުމުގެ ގޮތުން ދުނިޔޭގެ ފެންވަރުގައި ފާހަގަކުރަމުންދާ ޙަރަކާތެކެވެ. އަދި މިއީ ޖައްވު ހޫނުވުމުގެ ސަބަބުން ދިމާވާ ތިމާވެށީގެ މައްސަލަތަކަށް ޙައްލެއް ހޯދުމަށް ފަރުދީ ފެންވަރުގައި މަސައްކަތް ކުރުމަށް ހިތްވަރުދިނުމާއެކު، ޢަމަލީގޮތުން މިކަމުގައި ބައިވެރިވުމަށް އެންމެންނަށް ލިބިގެންދާ ފުރުޞަތެއްވެސްމެއެވެ. “އާރތް އަވަރ”ގެ ޙަރަކާތް ކުރިއަށްގެންދަނީ ކަރަންޓު ބޭނުންކޮށްގެން ދިއްލަންޖެހޭ ބޮކި، ހޮޅިބުރިފަދަ ތަކެތިފިޔަވައި އެހެން ހުރިހާ ބޮތްކަކާއި ހޮޅިބުރިތައް ކަނޑައެޅޭ އެއްގަޑިއިރަށް ނިއްވާލައިގެންނެވެ. މިކަމުގެ ބޭނުމަކީ، ކަރަންޓް ބޭނުންކުރެވޭ މިންވަރު ދަށްކޮށް، އެކަމަށްޓަކައި އަންދާ ތެލުގެ މިންވަރުވެސް މަދުކޮށް، ތެޔޮ އެންދުމުން ޖައްވަށް ބޭރުކުރެވޭ ވިހަ ދުންތައް މަދުކުރުމެވެ. “އާރތް އަވަރ” ފުރަތަމަ ފާހަގަކުރަން ފަށާފައިވަނީ ދެހާސް ހަތްވަނައަހަރު އޮސްޓްރޭލިއާގެ ސިޑްނީގައެވެ. މިހާރު މިޙަރަކާތް މިވަނީ ދުނިޔޭގެފެންވަރުގައި ފާހަގަކުރާ ބައިނަލްއަޤްވާމީ ކެންޕޭނަކަށްވެފައެވެ. ރާއްޖޭގައި އާތްއަވާ ފުރަތަމަ ފާހަގަކުރީ 2009 ވަނަ އަހަރުގައެވެ.\nދިވެހި ބަހުގެ އެކަޑަމީއިން ބަސްދިރުވާ އާލާކުރުމަށް އެތަށް މަސައްކަތްތަކެއް ކުރަމުންދާއިރު، “އާރތް އަވަރ”އަށް ދިވެހި ނަމެއް ހެދުމަކީ މުހިންމު ކަމެއްކަމުގައި ދެކެމެވެ. “އާރތް އަވަރ” އަށް ކިޔާ ދިވެހި ނަމެއް ވާނަމަ ދިވެހި ބަހުގެ އެކަޑަމީގެ ބޭފުޅުންގެ ނިހާޔަތަށް މާފަށް އެދެމެވެ.\nމިއަހަރުގެ “އާރތް އަވަރ” ފާހަގަކުރުން އޮންނާނީ 24 މާރިޗް 2018 ވަނަ ދުވަހުގެ ރޭގަނޑު އަށްގަޑި ތިރީހުން ނުވަގަޑި ތިރީހަށެވެ. މިއީ މި ކެމްޕެއިން މުޅި ދުނިޔޭގައި ހިންގާ ދިހަވަނަ އަހަރެވެ.


Tamil actress eh maruvi gothaa medhu shakku thakeh ufedhijje | Mihaaru\nތަމަޅަ އެކްޓްރެސްއެއް މަރުވި ގޮތާ މެދު ޝައްކުތަކެއް އުފެދިއްޖެ\nތަމަޅަ އެކްޓްރެސް ސަހާނާ: އޭނާ މަރުވި ގޮތާ މެދު ޝައްކުތަކެއް ވަނީ އުފެދިފައި.\nތަމަޅަ އެކްޓްރެސް ސަހާނާ މަރުވި ގޮތާ މެދު ޝައްކުތަކެއް އުފެދިއްޖެ އެވެ.\nސަހާނާ މަރުވީ މިދިޔަ ބުރާސްފަތި ދުވަހު އެވެ. އެއީ އޭނާ އަށް 21 އަހަރު ފުރުނު ދުވަހެވެ. އޭނާ މަރުވީ އަމިއްލަ ކަމަށް ފުރަތަމަ ރިޕޯޓް ކުރިޔަސް، އޭނާގެ މަރާ ގުޅިގެން މިހާރު ވަނީ ޝައްކުތަކެއް އުފެދިފަ އެވެ.\nސަހާނާ ދަންޖެހިގެން މަރުވެފައި ހުއްޓާ ފެނުނީ އޭނާގެ ގޭގެ ކުޑަދޮރުގައި ވާގަނޑެއް އައްސައިގެންނެވެ.\nއެކަމަކު އޭނާ އަމިއްލަ އަށް މަރުވީ ނޫން ކަމަށް ބެލެވި، އެ މައްސަލައިގެ ތުހުމަތުގައި އޭނާގެ ފިރިމީހާ ސައްޖަދު މިހާރު ވަނީ ހައްޔަރުކޮށްފަ އެވެ. ސަހާނާގެ އާއިލާ އިން ތުހުމަތުކުރަނީ ފިރިމީހާ އޭނާ މަރާލީ ކަމަށެވެ.\nއޭނާގެ މަންމައާ ހަވާލާދީ އިންޑިއާގެ ބައެއް ނޫސްތަކުގައި ބުނީ ސަހާނާ އަށް އޭނާގެ ފިރިމީހާ އަނިޔާކޮށް، ކާންނުދީ ގެންގުޅޭ ކަމަށެވެ.\nއެ ދެމަފިރިން އުޅެމުން އައި ގޭގެ ވެރިޔާ ބުނި ގޮތުގައި، ސަހާނާގެ ފިރިމީހާ އެހީ އަށް ގޮވާ އަޑުއިވިގެން ދިޔައިރު ސަހާނާ އޮތީ އޭނާގެ އުނގުގައި ހަރަކާތް ހުސްވެފައި ކަމަށެވެ. އަދި ހޮސްޕިޓަލަށް ގެންދަން އަންގައި، ފުލުުހަށް ރިޕޯޓްކުރީ އެ ހިސާބުންނެވެ.\nއާއިލާއިން ބުނާ ގޮތުގައި ސަހާނާ އާއި އޭނާގެ ފިރިމީހާގެ ދެމެދުގައި މައްސަލަތަކެއް ޖެހުނީ ސަހާނާ އަށް ލިބޭ އާމްދަނީ އެއްވެސް ބެލުމެއް ނެތި ހަރަދުކުރާ މައްސަލައިގަ އެވެ. އޭނާގެ ފިރިމީހާ އަކީ އެއްވެސް މަސައްކަތެއް ކުރާ މީހެއް ނޫނެވެ.\nގެވެށި އަނިޔާކުރުމާއި މީހަކު މަރާލި ކަމުގެ ތުހުމަތުކޮށް އެ މައްސަލަ ތަހުގީގުކުރަމުން އަންނައިރު، ސަހާނާ ވަނީ ގިނަ އަދަދެއްގެ ގަހަނާ އިޝްތިހާރުތައް ކުޅެފަ އެވެ. އަދި މާޝަލް އާޓްސް ކޯޗް، ޖޯލީ ބަސްޓިއަން ޑައިރެކްޓްކުރި ތަމަޅަ ފިލްމު "ލޮކްޑައުން" ގައި ވެސް އުޅުނު ސަހަނާ ވަނީ މަލަޔާލަމް ބަހުގެ ދެ ފިލްމެއް ވެސް ކުޅެފަ އެވެ.\nސަހާނަ އާއި އޭނާގެ ފިރިމީހާ ކައިވެނިކުރީ މީގެ ދޮޅު އަހަރެއް ކުރިންނެވެ.\nތިކަހަލަ ކިތަންމެ ކަމެއް ހިނގާނެ... ބޮއިހަލަކި\nއިންޑިޔާގަ މިކަހަލަ ކަމެއް ނުހިނގާނެއޭ ބުނަން ވަރަށް ދަތި.ނުހިނގާނެކަމަށް ބުނެފިނަމަ އެވާނީ ދޮގަކަށް.ނުވަތަ އިތުރުފުޅަކަށް.އެހެން ނޫން ތޯ!!! ވ.ވ.ވެދުން\nތި ދެން އެންމެ އިނގޭ މީހާ\nއިންޑިއާއޭ ބުނީމާ އެކަހަލަ ކަންކަން، އިންޑިއާ މީ ކިތައް މިލިއަން މީހުން އުޅޭ ގައުމެއް، ކުޑަދިވެރާއްޖޭގަވެސް މިހާރު އެއުޅޭނީ ދިވެހި އަންހެނަކާ ފިލިޕީންސް މީހަކާ ގުޅިގެން ފިލިޕީންސް މީހާގެ އަހެންުނުން މަރާލައިގެން މިނޫނަސް ރާއްޖޭގައިވެސް އެބަހުރި އެކަހަލަ ހާދިސާތައް ހިނގާފަ އެއީ ވަކި ގައުމަކަށް ވީމާ ވާގޮތެއްނޫން މީހުންގިނަ ތަންތާ ހެވާ ނުބައިކަންތައްވެސް ގިނަވާނެ


Border alun hulhuvaalifahun, furathama yacht uligamah bandharukohfi – Iru\nއިސްދޫ ބަނދަރު ފުންކުރުމުގެ 26 ޕަސަންޓު މަސައްކަތް ނިންމާލައިފި\nރާއްޖޭގެ ބޯޑަރުތައް އަލުން ހުޅުވާލިފަހުން، ފުރަތަމަ ފަހަރަށް ބޭރުގެ ޔޮޓެއް ހއ. އުލިގަމުގައި ބަނދަރުކޮށްފިއެވެ.\nކޯވިޑް-19އާ ގުޅިގެން ރާއްޖޭގެ ބޯޑަރުތައް ބަންދުކުރުމާއެކު ރާއްޖެއަށް ޔޮޓުތައް އައުންވެސް ވަނީ ހުއްޓިފައެވެ. އުލިގަމު ކައުންސިލްގެ ނައިބު ރައީސް ޢިމާދު ޢަބުދުﷲ ވިދާޅުވީ މި ޔޮޓަކީ ޗައިނާގެ ޔޮޓެއް ކަމަށެވެ. އަދި ޔޮޓުގައި ދަތުރުކުރަމުންދަނީ ޗައިނާގެ ރައްޔިތެއް ކަމަށް އޭނާ ވިދާޅުވިއެވެ.\nގިނަ ދުވަސްތަކަކަށްފަހު އުލިގަމަށް ޔޮޓެއް ބަދަރުކުރުމުން އެރަށް ނިސްބަތްވާ ހޯރަފުށިދާއިރާގެ މެންބަރު އަޙުމަދު ސަލީމު ކުރައްވާފައިވާ ޓުވީޓެއްގައިވަނީ މިކަން އުއްމީދީ މަންޒަރެއްގެ ގޮތުގައި ސިފަކޮށްފައެވެ. އަދި އުލިގަމުގެ ޔޮޓު ބަނދަރު ތަރައްޤީ ކުރުމަށް ސަރުކާރުން ފެއްޓެވި މަސައްކަތަކީ މުޅި ސަރަޙައްދުގެ ކުރިއެރުމަށް ވަރަށް މުޙިއްމު މަސައްކަތެއްގެ ކަަމަށް ސަލީމް ވިދާޅުވިއެވެ.\nސަރުކާރުން މިހާރުވަނީ ހއ. އުލިގަމުގައި ސިޓީހޮޓަލަކާއެކު ޔޮޓު މެރީނާއެއް ތަރައްޤީކުރުުމަށް ޝައުޤުވެރިވެރިވާ ފަރާތްތަކުން އެކަމަށް އެދި ބިޑު ހުށަހެޅުމުގެ ފުރުސަތު ހުޅުވާލާފައެވެ.\nއުލިގަމަކީ ގިނަ އަދަދެއްގެ ޔޮޓު ފަހަރު ބަނދަރުކުރާ ރަށެކެވެ. އެގޮތުން އެންމެ ގިނަ އަދަދަކަށް ޔޮޓު އަންނަނީ ކޮންމެ އަހަރެއްގެވެސް ޑިސެމްބަރު އަދި ޖެނުއަރީ ހިސާބުކަމަށް އެރަށު ކައުންސިލުން ހާމަކުރެއެވެ. އަދި އެވްރެޖްކޮށް ބައެއް ދުވަސްތަކުގައި5ނޫނީ6ޔޮޓު އުލިގަމުގައި ބަނދަރުކުރާ ކަމަށްވެސް އެރަށު ކައުންސިލުން މައުލޫމާތުދެއެވެ.


SunOnline: Gellunu Meehaa hoadhan Dive Robert aai Helicopter beynun kuranee\ndate_range އާދިއްތަ 29 ނޮވެމްބަރ 2020\nޑިންގީއިން ގެއްލުނު މީހާ ހޯދަން ޑައިވް ރޮބަޓާއި ހެލިކޮޕްޓަރު ބޭނުން ކުރަން ފަށައިފި\nމުހައްމަދު އައުޒަމް 03 Jan 2020, 11:01\nގެއްލުނު ނަސްރުﷲ ހޯދުމަށް ސިފައިންގެ އުޅަނދު، ޝަހީދު އަލީ ހަރަކާތްތެރިވަނީ -- ފޮޓޯ/ އެމްއެންޑީއެފް\nބ. ދޮންފަނާއި އެއަތޮޅު ހަނިފަރާ ދެމެދު ދަތުރު ކުރަމުން ދިޔަ ލޯންޗެއް އެ ސަރަހައްދުގައި މަސްވެރިކަން ކުރަން އުޅުނު ޑިންގީއެއްގައި ޖެހި ރޭ ހިނގި އެކްސިޑެންޓުގައި، ޑިންގީއިން ގެއްލުނު މީހާ އަދިވެސް ނުފެންނަ ކަމަށް ކޯސްޓް ގާޑުން މިއަދު ބުނެފި އެވެ.\nރޭ 7:06 އެހާއިރު ހިނގި އެ އެކްސިޑެންޓްގައި ގެއްލިފައި ވަނީ، ބ. އޭދަފުށީ މުޝްތަރީގޭ، ނަސްރުﷲ އަބްދުﷲ، 41 އ. އެވެ.\nއޭނާ ހޯދުމަށް އެމްއެންޑީއެފްގެ ނޮދަން އޭރިއާއިން ކުރިއަށް ގެންދާ ހާއްސަ އޮޕަރޭޝަނާ ގުޅޭ ގޮތުން އެމްއެންޑީއެފްގެ ތަރުޖަމާން މޭޖާ އިބްރާހިމް އާޒިމް މިއަދު ވިދާޅުވީ، އެކްސިޑެންޓް ހިނގި ހިސާބުގެ ކަނޑުގެ ބޮޑު ސަރަހައްދެއް ބެލުމަށް ކޯސްޓް ގާޑުގެ ލޯންޗަކުން ހަރަކާތްތެރިވަމުން އަންނަ ކަމަށެވެ.\nކަނޑުގެ އަޑި ބެލުމަށް ގިނަ އަދަދެއްގެ ޑައިވަރުންނާއި އެކު ޑައިވް ރޮބަޓް ވެސް މިހާރު ބޭނުން ކުރަމުން އަންނަ ކަމަށެވެ. އަދި ގެއްލުނު މީހާގެ އެއްވެސް ނިޝާނެއް ފެނޭތޯ ހެލިކޮޕްޓަރު ބޭނުންކޮށްގެން ވެސް ކަނޑުގެ ސަރަހައްދު ބަލަމުން އަންނަ ކަމަށް ވެސް އާޒިމް ވިދާޅުވި އެވެ.\nޑިންގީ އެކްސިޑެންޓްގައި ގެއްލުނު އޭދަފުށީ މުޝްތަރީގޭ ނަސްރުﷲ އަބްދުﷲ 41: ކަނޑުގެ ބޮޑު ސަރަހައްދެއް ބެލުނު އިރުވެސް އޭނާ ފެނިފައެއް ނުވޭ --- ފޮޓޯ/ އޭދަފުށީ ޓައިމްސް\nމި އޮޕަރޭޝަންގައި ކޯސްޓް ގާޑްގެ އުޅަނދު ޝަހީދު އަލީ ވެސް ހަރަކާތްތެރިވަމުން އަންނަ ކަމަށް އޭނާ ވިދާޅުވި އެވެ.\n"މި މަސައްކަތުން މީހާވެސް އަދި، އަޑިއަށް ދިޔަ ޑިންގީވެސް ފެނިފައެއް ނުވޭ. އެހެން ނަމަވެސް ސިފައިން ގެންދަނީ ހުއްޓާނުލާ ހާއްސަ އޮޕަރޭޝަނެއް ހިންގަމުން މީހާ ފެނޭތޯ،" އާޒިމް ވިދާޅުވި އެވެ.\nކޮމިޔުނިޓީ ނޫހެއް ކަމަށްވާ، އޭދަފުށީ ޓައިމްސްއިން ބުނި ގޮތުގައި، އެކްސިޑެންޓްވީ، ބ. ދަރަވަންދޫއިން ފުރައިގެން މަހަށް ނުކުމެ އުޅުނު ޑިންގީއަކާއި، ބ. އޭދަފުށިން ފުރައިގެން ދަތުރުކުރި ލޯންޗެކެވެ.\nގެއްލުނު ނަސްރުﷲގެ އިތުރުން ޑިންގީގައި، އުމުރުން 42 އަހަރުގެ މީހަކާއި 38 އަހަރުގެ މީހަކު ވެސް ހުރި ކަމަށް އޭދަފުށީ ޓައިމްސްއިން ބުންޏެވެ. ދަރަވަންދޫ ސިއްހީ މަރުކަޒާ ހަވާލާދީ އެ ނޫހުން ބުނީ، އެތަނުން އެކެއްގެ ބޯ ފަޅައިގެން ގޮސް އަތާއި ފައި ޒަހަމްވެފައިވާ ކަމަށެވެ. އެ ދެ މީހުންނަށް ވެސް ދަރަވަންދޫ ސިއްހީ މަރުކަޒުގައި އެޑްމިޓްކޮށް ފަރުވާދީފައިވާ ކަމަށް ވެސް ބުންޏެވެ.\nއަޑިއަށް ދިޔަ ޑިންގީގެ މަސްބާނާ ކަންވާރުތަކެއް ރޭ ކަނޑުމަތިން ފެނިފައިވާ ކަމަށް ވެސް އެމްއެންޑީއެފްއިން ވަނީ ބުނެފަ އެވެ. އެމްއެންޑީއެފްއިން ބުނި ގޮތުގައި ގެއްލުނު މީހާ ހޯދުމަށް، އެމްއެންޑީއެފްގެ ހުރިހާ ވަސީލަތްތަކެއް ބޭނުން ކުރާނެ އެވެ.\nމީގެ އިތުރުން، އެ ސަރަހައްދުގައި އޮންނަ ޑުސިޓް ތާނީ ރިސޯޓުން ޑައިވިން ޓީމަކާއި ދަރަވަންދޫއިން ޑައިވިން ޓީމެއް ވެސް އެ އޮޕަރޭޝަންގައި އަންނަނީ ބައިވެރިވަމުން އެވެ. ޖުމްލަ 15 އުޅަނދަކުން ނަސްރުﷲ ހޯދުމުގެ މަސައްކަތް ކުރާ ކަމަށް ރޭ އެމްއެންޑީއެފްއިން ހާމަކޮށްފައިވެ އެވެ.\nކްރޭޝް ލޭންޑް ކުރި ބޯޓުގައި ހުއްދަނުދޭ ބަދަލުތަކެއް!\nހައިވޭގައި އެކްސިޑެންޓެއް ހިނގައި އަންހެނަކު ޒަހަމްވެއްޖެ


ބ އަތޮޅުގެ ތިން ރަށެއްގެ ކަރަންޓް އެއް ވިއުގައުކުން ގުޅާލަނީ | Sandhaanu\nބ އަތޮޅުގެ ތިން ރަށެއްގެ ކަރަންޓް އެއް ވިއުގައުކުން ގުޅާލަނީ\nބ.އަތޮޅުގެ ތިން ރަށެއްގެ ކަރަންޓު އެއް ވިއުގައަކުން ގުޅާލުމަށް ނިންމައި މި މަޝްރޫއުގެ މަސައްކަތް ކޮށްދޭނެ ބަޔަކު ހޯދަން އިއުލާންކޮށްފި އެވެ.\nފެނަކައިން ބުނީ ބ އަތޮޅުގައި ކަރަންޓް އެއް ވިއުގައަކުން ގުޅަން ނިންމާފައިވަނީ އެއަތޮޅު ގޮއިދޫ އާއި ފެހެންދޫ އަދި ފުޅަދޫ ކަމަށެވެ.\nމޫދުގައި އަޅާ ކޭބަލް ނެޓްވޯކަކުން ކަރަންޓްގެ ގުޅާލުމަށް ނިންމާފައިވާ މި ތިން ރަށަކީ އެ އަތޮޅުގެ އެހެން ރަށަތަކާ ވަކިން އެއް ފަޅެއްގެ ތެރޭގަ އޮންނަ ތިން ރަށެވެ.\nފެނަކައިން ބުނީ މި ތިން ރަށުގެ ކަރައްޓުގެ ވިއުގަ ގުޅާލުމަށް ނިންމާފަވަނީ، އާބާދީ ކުޑަވުމާއެކު ވަކިވަކި އިންޖީނުގެތަކުން ހިދުމަތް ދިނުމުގެ ބަދަލުގައި މަރުކަޒީ ނިޒާމުން ޚިދުމަތް ދިނުމަށެވެ. އަދި މި ވިއުގައިގެ ސަބަބުން ކަރަންޓަށް ކުރަންޖެހޭ ހަރަދު ކުޑަވެގެންދާނެކަމަށް ވެސް އެކުންފުނިން ބުނެއެވެ.\nމި ތިން ރަށަކީ ވެސް އާބާދީ ވަރަށް މަދު ތިންރަށެވެ. ތިންރަށު އެއްކޮށް އާބާދީގައި އުޅެނީ ގާތްގަޑަކަށް ވަނި 1500 އެއްހާ މީހުންނެވެ.\nމި ތިންރަށުގެ ކަރަންޓް އެއްވިއުގައުކުން ގުޅާލުމަށް ނިންމާފައިވާއިރު ކަރަންޓް ފޯރުކޮށްދޭ މައި އިންޖީނުގެ ހަދަން ނިންމާފައިވަނީ ގޮއިދޫގައެވެ. ގޮއިދޫއަކީ ތިން ރަށުގެ ތެރެއިން އެންމެ އާބާދީ ބޮޑު އަދި ބިމުގެ ގޮތުންވެސް އެންމެ ބޮޑު ރަށެވެ. އެރަށުގެ ބިމުގެ ބޮޑުމިނުގަ 113ހެކްޓަރު ހުރެއެވެ.\nމި މަޝްރޫއުގެ މަސައްކަތްކުރިއަށް ގެންދަން އިއުލާން ކޮށްފައި ވަނީ ރާއްޖެއާއި ބޭރުގެ ކުންފިނި ތަކަށް ވެސް ބިޑް ހުށަހެޅޭގޮތަށެވެ. މި މަސައްކަތަށް ޝައުގުވެރިވާ ފަރާތްތަކުން ބިޑްގައި ރެޖިސްޓްރީވުމަށް މިމަމުގެ 29ގެ ނިޔަލަށްވަނީ ހުޅުވާލާފައިވާއިރު، ބިޑް ހުށައެޅުން އޮންނާނީ މިމަހުގެ 30ވަނަ ދުވަހު ހެނދުނު 10:00ގައެވެ.


އީދު ހަދިޔާއަކަށް މޯލްޑިވިއަނުން 50 މީހުންނަށް ހިލޭ ދެކޮޅު ޓިކެޓް!\nފިތުރު އީދުގެ ހަދިޔާއަކަށް މޯލްޑިވިއަނުން 50 މީހުންނަށް ހިލޭ ދެކޮޅު ޓިކެޓް ދީފިއެވެ. މޯލްޑިވިއަނުން މިއަދު ބުނިގޮތުގައި ދެކޮޅު ޓިކެޓް ދީފައިވަނީ މޯލްޑިވިއަން އިން ދަތުރުކުރަމުން ގެންދާ ރާއްޖޭގެ އެ...\nދިވެހިންތަކެއް ބިދޭސީ އަކަށް ހަމަލާދީ އޭނާ ގެ އަތުން ފައިސާތަކެއް ފޭރިގެންފި\nބަންގްލަދޭޝް މީހަކަށް ގްރޫޕަކުން ހަމަލާދީ ހޯމަ ދުވަހުގެ ރޭ އާޓިފިޝަލު ބީޗު ސަރަހައްދުން ފައިސާތަކެއް ފޭރިގެންފިއެވެ. މިކަން ފުލުހުން ވަނީ މިހާރު ކަށަވަރުކޮށްދީފައެވެ. މި ހާދިސާ ހިނގާފައި ވަނީ ރޭ 8...\nލާއިންސާނީ އަމަލުތަކުގެ 34 ޝަކުވާއެއް ހުށައަޅާފައިވޭ - އެޗްއާރްސީއެމް\nމިދިޔަ އަހަރު ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް) އަށް، ލާއިންސާނީ އަނިޔާކުރިކަމުގެ 34 ޝަކުވާއެއް ހުށައެޅުނުކަމަށް އެ ކޮމިޝަނުން ބުނެފިއެވެ. އަނިޔާވެރި ލާއިންސާނީ ޢަމަލުތަކ...\nމަސްތުވާތަކެއްޗާއި އެކު ފެނުނު މީހަކު ފުލުހުން ހައްޔަރުކޮށްފި!\nމަސްތުވާތަކެއްޗާއި ދެކޮޅަށް ފުލުހުން ދަނީ ގިނަ ގުނަ މަސައްކަތްތަކެއް ކުރަމުންނެވެ. މިގޮތަށް ކުރަމުންދާ މަސައްކަތްތަކުގެ ތެރެއިން ފުލުހުން ހިންގި އޮޕަރޭޝަނެއްގައި މަސްތުވާތަކެއްޗާއިއެކު މީހަކު ވަނީ ...\nއައްޑޫ ސިޓީގެ ހުރިހާ ރަށްތަކަށް އަމާޒުކޮށް ކުރިއަށް ގެންދާ ޓްރެފިކް އޮޕަރޭޝަން "ދިވިލަ މަތި" ކުރިއަށް ގެންގޮއްސި!\nއައްޑޫ ސިޓީގެ ހުރިހާ ރަށްތަކަށް އަމާޒުކޮށްގެން ހިންގާ ސިލްސިލާ ޓްރެފިކް އޮޕަރޭޝަން "ދިވިލި މަތަ" ގެ3ވަނަ އޮޕަރޭޝަން އައްޑޫ ސިޓީގެ ހުރިހާ ރަށެއްގައި ފުލުހުން މި މަހުގެ 23 ވަނަ ދުވަހު ހިންގައިފިއެވ...\nވޯލްޑް ބޭންކުން ރާއްޖެ އަށް ކުނި ބެލެހެއްޓުމަށްޓަކައި 17.5 މިލިއަން ޑޮލަރުގެ އެހީ އެއް ދޭން ނިންމައިފި!\nރާއްޖޭގެ އެކި ސަރަހައްދުތަކުގައި ކުނި ބެލެހެއްޓުމުގެ މަސައްކަތަށް އެހީތެރިވުމުގެ ގޮތުން ވޯލްޑް ބޭންކުން 17.5 މިލިއަން ޑޮލަރުގެ އެހީއެއް ދިނުމަށް ނިންމައިފިއެވެ. ވޯލްޑް ބޭންކުން އިއްޔެ ނެރުނު ބަޔާނ...\nކަރަންޓުގެ އަގަށް އަންނަ ބަދަލުތައް ފިތުރު އީދަށް ފަހު އިއުލާން ކުރާނެ ކަމަށް ބުނެފި\nތެލުގެ ޑިއުޓީ ކުޑަކުރުމުން އެސްޓީއޯއިން ވިއްކާ ތެލުގެ އަގަށް ގެނައި ބަދަލާއި ގުޅިގެން، ކަރަންޓުގެ އަގަށް އަންނަ ބަދަލުތައް، ފިތުރު އީދު ބަންދަށް ފަހު ސަރުކާރު ހުޅުވުމާއިއެކު އިއުލާން ކުރާނެކަމަށް ފ...\nރަމަޟާން މަހު ރޯދަ ނުހިފާ މީހުންގެ ޢަދަދު ކުރީ އަހަރަށް ވުރެ މި އަހަރު ގިނަ!\nމިއަހަރުގެ ރަމަޟާން މަހުގައި ރޯދަ ނުހިފައިގެން 21 މީހަކު ހައްޔަރުކޮށްފައިވާ ކަމަށް ފުލުހުން ވިދާޅުވެއްޖެއެވެ. މިއީ މިދިޔަ ރަމަޟާން މަހުގައި ހައްޔަރު ކުރެވުނު މީހުންގެ އަދަދަށް ވުރެ ގިނަ އަދަދެކެވެ....\nކަނޑުހުޅުދޫ މެޖިސްޓްރޭޓްގެ ސައިކަލުގައި ރޯކޮށްލި ކަމަށް ތުހުމަތު ކުރެވޭ ދެ މީހެއްގެ ބަންދަށް 12 ދުވަސް!\nމި މަހުގެ 22 ވަނަ ދުވަހުގައި ފަތިސް ނަމާދަށް ހުއްޓާ ގއ.ކަނޑުހުޅުދޫގެ މެޖިސްޓްރޭޓް ހަސަން ދީދީ އާއި އެރަށު ސުކޫލުގެ ލީޑިންގް ޓީޗަރު އަޝްރަފު އަބްދުﷲ ގެ ސައިކަލުގައި ވަނީ ބަޔަކު ރޯކޮށްލާފައެވެ. މި މ...\nމާފުށި ޖަލަށް ފޯނު އެތެރެ ކުރަން އުޅުން މީހަކު ފުލުހުންގެ ބެލުމުގެ ދަށަށް!\nކ.މާފުށި ޖަލަށް ގިނަ ޢަދަދެއްގެ ފޯނު އެތެރެ ކުރަން އުޅުނު މީހަކު ހައްޔަރު ކޮށްފި ކަމަށް ފުލުހުން ކަށަވަރު ކޮށްދީފިއެވެ. މި މީހާ ހައްޔަރު ކުރެވިފައިވަނީ އިއްޔެ ފަތިހު ފުލުހުން ހިންގި އޮޕަރޭޝަނެއްގަ...\nފިތުރު އީދު ނަމާދު ބޮޑު ޖަމާއަތުގައި މާފަންނު ސްޓޭޑިއަމްގައި ކުރުމަށް ވާން ޖެހޭ ތައްޔާރީތައް މިހާރު ވަމުން އެބަދޭ - އިސްލާމިކް މިނިސްޓްރީ\nމިއަހަރުގެ ފިތުރު އީދު ނަމާދު ބޮޑު ޖަމާއަތުގައި މާފަންނު ސްޓޭޑިއަމްގައި ކުރުމަށް ނިންމާފައިވާ ކަމަށާއި އެކަމަށް ވާން ޖެހޭ ތައްޔާރީތައް މިހާރު ވަމުންދާކަމަށް އިސްލާމިކް މިނިސްޓްރީން މިއަދު ވިދާޅުވެއ...\nގަމާއި ލަންކާއާއި ދެމެދު ކުރާ ދަތުރުތަކަށް ޙާއްސަ ފެއާއެއް ސްރީލަންކަން އެއާލައިންސް އިން ހަދައިފި!\nކުރިއަށް އޮތް ފިތުރު އީދާއި ދިމާކޮށް ސްރީލަންކަން އެއާލައިންސް އިން ގަމާއި ލަންކާ އާއި ދެމެދު ކުރާ ދަތުރުތަކަށް ޙާއްސަ ފެއަރތަކެއްގެ ފުރުސަތު ހުޅުވާލައިފިއެވެ. އެ އެއާލައިންގެ ރާއްޖޭގެ އެޖެންޓެއް ...\nނުކުޅެދުންތެރިކަން ހުންނަ ފަރާތްތަކަށް ބީއެމްއެލްގެ ފަރާތުން މޮޓޮރައިޒްޑް ވީލްޗެއާ ހަދިޔާ ކޮށްފި!\nބޭންކް އޮފް މޯލްޑިވްސް (ބީއެމްއެލް) ގެ ފަރާތުން ހިނގާބިގާވެ އުޅުމުގައި ނުކުޅެދުންތެރިކަން ހުންނަ މީހުންނަށް މޮޓޮރައިޒްޑް ވީލްޗެއަރތަކެއް ހަދިޔާކޮށްފިއެވެ. ބީއެމްއެލްގެ ފަރާތުން ކޮންމެ އަހަރަކު ވެސ...\nހއ. އިހަވަންދޫގައި ފުލުހުން ހިންގަމުންދާ އޮޕަރޭޝަންގައި ބަޔަކު ހައްޔަރުކޮށްފި!\nހއ.އިހަވަންދޫގައި ފުލުހުން ޙާއްސަ އޮޕަރޭޝަނެއް ހިންގަމުން އެބަދެއެވެ. ފުލުހުންވެސް ވަނީ މިކަން ކަށަވަރު ކޮށްދީފައެވެ. ނަމަވެސް ފުލުހުން މި އޮޕަރޭޝަންއާއި ގުޅިގެން އެއްވެސް މަޢުލޫމާތެއް ދީފައެއް ނުވ...\nމާލޭގައި ގެއެއްގައި ރޯވެ ބޮޑެތި ގެއްލުންތަކެއް ލިބިއްޖެ!\nމ.ގުލްހަޒާރުގޭގައި ގޭސްފުޅިއެއް ގޮވުމުގެ ސަބަބުން އެގޭގައި ރޯވެއްޖެއެވެ. މިގެއަކީ ހުސް ބިދޭސީން ދިރިއުޅެމުން އަންނަ ގެއެކެވެ. އަލިފާން ގަނޑު މިހާރު ވަނީ އެމްއެންޑީއެފުން ނިއްވާލާފައެވެ. ނަމަވެސް އ...


Muslimunge hiithah dhirigen vanee maai nabihyaa dheke loabivumaaiekaleygefaanu mathiveri kurumugai: Hukuru Khuthubaa – Iru\nކޮންމެ މީހަކަށް ވެސް އެމީހަކަށް ކުޅަދާނަވީ މިންވަރަކުން އިސްލާމް ދީނާއި މާތް ނަބިއްޔާ މުހައްމަދުﷺ ދިފާއު ކުރުމަށް ހުކުރު ޚުތުބާގައި ގޮވާލައިފިއެވެ.\nކީރިތި މާތް ނަބިއްޔާ މުހައްމަދުﷺ ދެކެ ލޯބިވުން މިމައުޟޫއަށް ރާއްޖޭގެ އެކިކަންކޮޅުތަކަށް އިއްވި ހުކުރު ޚުތުބާގައި ބުނީ ކައުއިތުރު މާތް ނަބިއްޔާއަށް އީމާންވުމަކީ، އީމާންކަމުގެ ރުކުނެއް ކަމަށާއި، އެކަލޭގެފާނަށް ކިޔަމަންގަތުމާއި، އެކަލޭފާނުގެ މަތިވެރި މަގާމަށް ގަދަރުކޮށް، އިހްތިރާމްކޮށް، އަދަބު ތަޢުޡީމް އަދާކޮށް، އެމީހެއްގެ އަމިއްލަ ނަފްސާއި، މުދަލާއި، އަނބިދަރީންނަށް ވުރެ ބޮޑަށް، އެކަލޭގެފާނު ދެކެ ލޯބިވެ، އެކަލޭގެފާނަށް ނަޞްރުދީގެން މެނުވީ އެއްވެސް މުސްލިމެއްގެ އީމާންކަން ފުރިހަމައެއް ނުވާނެ ކަމަށެވެ.\nހުތުބާގައި ބުނީ މުސްލިމުންގެ ހިތްތައް ދިރިގެން ވަނީ އެކަލޭގެފާނު ދެކެ ލޯބިވުމާއި އެ ކަލޭގެފާނު މަތިވެރި ކުރުމުގައި ކަމަށެވެ. އެއީ ފަނޑުވުމެއް ނެތް މަތިވެރި ލޯތްބެއް ކަމަށާއި، އެބައިމީހުންގެ ލޭގައި ހިނގާ ތާޒާ މުޤައްދަސް ލޯބި ކަމަށެވެ. އެހެންކަމުން އެކަލޭގެފާނުގެ މަގާމުގެ ކަރާމަތަށް އުނިކަމެއް ލިބޭފަދަ ކޮންމެ އަމަލަކީ، މުސްލިމުންނަށް ބަރުދާސްތު ނުކުރެވޭހާ ފުންއަސަރުތަކެއް ކުރުވާނޭ ކަމެއް ކަމަށް ޚުތުބާގައި ބުނެފައިވެއެވެ.\nއެކަލޭގެފާނަށް އީމާންވާ، އެކަލޭގެފާނު ދެކެ ލޯބިވާ މީހުންގެ އަދަދު ދަނީ ދުވަހެއް ދުވަހަކަށް އިތުރުވަމުންކަން ފާހަގަކޮށް ޚުތުބާގައި ބުނެފައިވަނީ ގިޔާމަތާ ޖެހެންދެން އެކަލޭގެފާނުގެ ޛިކުރާ އާވެ، ހުންނާނެ ކަމަށެވެ. ޚުތުބާގައި ބުނީ ނަބީބޭކަލުންނަށް ފުރައްސާރަކުރުމަކީ އިއްޔެއަކު މިއަދަކު ކުރިމަތިވެގެން އުޅޭ އާ ކަމެއް ނޫން ކަމަށާއި، މީސްތަކުންގެ ގާތަށް މާތް ﷲ ފޮނުއްވި ކޮންމެ ނަބީބޭކަލަކާއި ރަސޫލު ބޭކަލަކަށް ފުރައްސާރަކުރި ބަޔަކު އުޅުނު ކަމަށެވެ.\nނަމަވެސް އިސްލާމް ދީނާއި މާތް ނަބިއްޔާ ދިފާއު ކުރުމަކީ ކޮންމެ މުސްލިމެއްގެ ވާޖިބެއް ކަމަށާއި، ކޮންމެ މީހަކަށް ވެސް އެމީހަކަށް ކުޅަދާނަވީ މިންވަރަކުން އިސްލާމް ދީނާއި މާތް ނަބިއްޔާ މުހައްމަދުﷺ ދިފާއު ކުރަން ޖެހޭ ކަމަށް ޚުތުބާގައި ބުނެފައިވެއެވެ.\nއޭގެ އިތުރުން ނަބީބޭކަލުންނަށް ފުރައްސާރަކުރުމުގެ ކަންކަމާއި ގުޅިގެން ހުތުބާގައި ބުނީ އެކަމަކީ އިއްޔެއަކު މިއަދަކު ކުރިމަތިވަމުން އަންނަ ކަމެއް ނޫން ކަމަށެވެ. އެގޮތުން މީސްތަކުންގެ ގާތަށް މާތްﷲ ފޮނުއްވި ކޮންމެ ނަބީބޭކަލަކާއި ރަސޫލު ބޭކަހަލަށް ފުރައްސާރަކޮށް އުޅުނު ބަޔަނު އުޅުންކަމަށް ބުނެ އެވެ. އަދި އިސްލާމް ދީނާއި ކީރިތި މާތް ނަބިއްޔާ ދިފާއުކުރުމަކީ ކޮންމެ މުސްލިމެއްގެ މައްޗަށް އޮތް ވާޖިބެއްކަން ފާހަގަކުރަމުން ހުތުބާގައި ބުނީ ނަބިއްޔާއަށް ލޯބިކުރުމުގެ އެންމެ މުހިއްމު އަލާމާތަކީ އެކަލޭގެފާނަށް ފުރިހަމަ ގޮތުގައި ތަބާވުން ކަމަށެވެ. އަދި އެކަލޭގެފާނުގެ މަތިވެރި ސީރަތުން ނަމޫނާ ލިބި، އެކަލޭގެފާނު އުއްމަތަށް ދައްކުވައިދެއްވި ރިވެތި އަހުލާގީ މިންގަނޑުތަކަށް ވެސް ތަބާވުން ކަމަށެވެ.


ފަސްމުގޫ ރޯދަ ސޭލް ފަށައިފި\nފަސްމުގޫ ރޯދަ ސޭލް ފަށައިފި\nފަސްމުގޫ ފިހާރައިން ބަޔަކު ވިޔަފާރި ކުރަނީ. އެތަނުން ވަނީ މިއހަަރުގެ ރޯދަ ސޭލް ފަށާފައި\nއަގުބޮޑު އިނާމުތަކާއެކު ފަސްމުގޫ ގްރޫޕުން މި އަހަރުގެ ރޯދަ ސޭލް ފަށައިފި އެވެ.\nބ. އަތޮޅުގައި ފުޅާ ދާއިރާއެއްގައި ހޯލްސޭލް އަދި ރީޓެއިލް ވިޔަފާރިކުރާ ގްރޫޕްގެ ސޭލްސް އެންޑް މާކެޓިން މެނޭޖަރ އިސްމާއިލް ޝަހީމް ވިދާޅުވީ މިއަހަރުގެ ރޯދަ ސޭލްގެ ހާއްސަ އިނާމެއްގެ ގޮތުގައި ލަކީ ޑްރޯ އިން ހޮވޭ މީހަކަށް 25،000ރ. ގެ ބެޑްރޫމް ސެޓެއް ލިބޭނެ ކަމަށެވެ.\nއެއްވަނަ އިނާމަކަށް 15،000ރ. ދޭ އިރު، ދެ ވަ ނަ އިނާމަކަށް ދޭނީ 10،000ރ. އެވެ. އަދި ތިންވަނަ އިނާމަކަށް 5000ރ. އެވެ. އޭގެ އިތުރުން ތިން ވަނަ އިން ފެށިގެން 10 ވަނައާ ދެމެދު ކޮންމެ ވަނައަކަށް އަގުހުރި ތަފާތު ތަކެތި ދިނުމަށް ވަނީ ނިންމައިފަ އެވެ.\nފަސްމުގޫ ފިހާރަ. އެތަނުން ވަނީ މިއހަަރުގެ ރޯދަ ސޭލް ފަށާފައި\n“އަޅުގަނޑުމެން މިވަނީ ރޯދައާ ދިމާކޮށް ބަދިގެ އާއި ގޭތެރެ އަށް ބޭނުންވާ ވަރަށް ގިނަ ސާމާނު ގެނެސްފައި. އަދި މި ތަނުން މި ވިއްކަނީ ރާއްޖޭގެ ބާޒާރުން ލިބެން ހުރި އެންމެ ހެޔޮ އަގުގައި، މިފަހަރު ތަކެތީގެ އަގު ބޮޑޫތަކުންވާނީ ހެޔޮކޮށްފައި،” އޭނާ ވިދާޅުވި އެވެ.\nފަސްމުގޫން ބުނީ އަންނަ ޖޫން މަހުގެ6ގެ ނިޔަލަށް ކުރިޔަށް ގެންދާ ސޭލްގެ ގުރުއަތުގައި ބައިވެރިވޭނީ 200ރ. އިން މަތީގެ ވިޔަފާރިކުރާ މީހުންނަށް ކަމަށެވެ.\nފަސްމުގޫ ގްރޫޕުން ބުނީ މި ފަހަރުގެ ސޭލްގައި ވެސް އެ ގްރޫޕުން ހިންގާ ފަސްމުގޫ ބިލްޑްވެއާ އިން ވިޔަފާރިކުރާ ފަރާތްތަކަށް ވެސް ބައިވެރިވެވޭނެ ކަމަށެވެ.


Mash'hooru Dheenee Ilmuveriyaa Yusuf Estes Raajje Vadaigenfi - Vaguthu\nމަޝްހޫރު ދީނީ އިލްމުވެރިޔާ ޔޫސުފް އެސްޓަސް ރާއްޖެ ވަޑައިގެންފި\nއިސްލާމް މިނިސްޓްރީގެ ދައުވަތަކަށް މަޝްހޫރު ދީނީ އިލްމުވެރިޔާ ޔޫސުފް އެސްޓަސް ރާއްޖެ ވަޑައިގެންފިއެވެ.\nއިސްލާމިކް މިނިސްޓްރީން ވިދާޅުވި ގޮތުގައި ޔޫސުފް އެސްޓަސްގެ މި ދަތުރުފުޅުގެ މައިގަނޑު މަގުސަދަކީ ދިވެހި ރައްޔިތުންގެ މެދުގައި ދީނީ ހޭލުންތެރިކަން އިތުރުކުރުމާއި އިސްލާމްދީނާއި ބެހޭ ސައްހަ މައުލޫމާތު ދިނުން ކަމަށެވެ.\nޔޫސުފް އެސްޓަސްގެ މި ދަތުރުފުޅުގައި ގައުމީ ޔުނިވާސިޓީގެ ފެކަލްޓީ އޮފް ލޯ އެންޑް އިސްލާމިކް ސްޓަޑީސް އަށް ޒިޔާރަތް ކުރައްވާ އެ ފެކަލްޓީގެ ޑީން އައްޝައިހް އަލީ ޒާހިރު ބިން ސައީދު ގާސިމް އާއި މިއަދު ބައްދަލުކުރައްވާނެ ކަމަށް އިސްލާމިކް މިނިސްޓްރީން މައުލޫމާތު ދެއެވެ.\nމީގެއިތުރުން މާދަމާ ރޭ ފެކަލްޓީ އޮފް ލޯ އެންޑް އިސްލާމިކް ސްޓަޑީސްގެ ދަރިވަރުންނަށް "މިސްކޮންސެޕްޝަން" މި މައުޟޫއަށް ޔޫސުފް އެސްޓަސް ތަގުރީރު ކުރެއްވުމަށް ހަމަޖެހިފައިވާ ކަމަށް ވެސް މިނިސްޓްރީ އިން ވިދާޅުވިއެވެ.\nޔޫސުފް އެސްޓަސްގެ މި ދަތުރުފުޅުގައި އިސްލާމީ ފަތުވާދޭ އެންމެ މަތީ މަޖިލީހަށް ޒިޔާރަތް ކުރެއްވުމާއި ރާއްޖޭގެ އިލްމުވެރިންނާއި މިސްކިތްތަކުގެ އިމާމުން އަދި ހަތީބުންނަށް ވޯކްޝޮޕެއް ކުރިއަށް ގެންދިޔުމާއި ހުކުރު ދުވަހުގެރޭ "ހުކުރު އުފާ" ފެސްޓިވަލްގައި ހާއްސަ ދަރުހެއް ދެއްވުމާއި އިސްލާމިކް މިނިސްޓްރީ އާއި އެޗްޑީސީ ގުޅިގެން ހުޅުމާލޭގައި ދިރިއުޅޭ ރައްޔިތުންނަށް ދަރުހެއް ދިނުމަށް ހަމަޖެހިފައިވާ ކަމަށްވެސް އިސްލާމިކް މިނިސްޓްރީ އިން ހާމަކުރެއެވެ.\nމި ދަތުރުފުޅު ނިންމަވާލެއްވުމަށްފަހު ޔޫސުފް އެސްޓަސް އެނބުރި ގައުމަށް ވަޑައިގަތުމަށް ހަމަޖެހިފައިވަނީ މި މަހުގެ 30 ވަނަ ދުވަހުއެވެ.


ނަމާދުގައި ޞަފުހެދުމުގެ ޙުކުމްތައް – Ilm\nނަމާދުގައި ޞަފުހެދުމުގެ ޙުކުމްތައް\nއަޅުގަނޑުމެންގެ ތެރެއިން ކޮންމެ މީހަކުވެސް ނަމާދު ކުރަންބޭނުން ވާނީ، އޭގެ އެންމެ ފުރިހަމަ ގޮތަށެވެ. އެހެނީ ނަމާދަކީ ޤިޔާމަތް ދުވަހުން އެންމެ ފުރަތަމަ ސުވާލުކުރެވޭނެ އަޅުކަމެވެ. އެ އަޅުކަން ރަނގަޅު ނަމަ އެހެން ހުރިހާކަމެއް ރަނގަޅުވާނެއެވެ. އެ އަޅުކަން ގޯސްނަމަ އެހެން ހުރިހާކަމެއް ގޯސްވާނެއެވެ. ވުމާއިއެކު ނަމާދު އޭގެ އެންމެ ފުރިހަމަގޮތުގައި ކުރެވޭތޯ ބަލަންވާނެއެވެ. ނަމާދު އޭގެ އެންމެ ފުރިހަމަ ގޮތުގައި ކުރެވޭނީ ރަސޫލުﷲ ޞައްލަﷲ ޢަލައިހި ވަސައްލަމަ ދަސްކޮށްދެއްވިގޮތް އުނގެނި ދަސްކޮށްގެންނެވެ. އެގޮތުން އަޅުގަނޑުގެ މިލިޔުމުގައި އަލިއަޅުވާލަން ގަސްދުކުރަނީ ނަމާދު ކުރާއިރު ޞަފު ހެދުމާބެހޭގޮތުންނެވެ.\nޞަފު ހެދުމުގައި ނޭގިނަމަވެސް ބައެއް ފަހަރު، ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުން ޘާބިތުވާގޮތް ނޫން ގޮތް ގޮތަށް ޢަމަލު ކުރެވެއެވެ. އަދި އަނެއްބައި ފަހަރު ފަރުވާކުޑަކޮއްލެވި، އިހުމާލުކޮށްލެވެއެވެ.\nއައްޝައިޚު އިބްނު ޢުޘައިމީން ރަޙިމަހުﷲ ވިދާޅުވެފައިވެއެވެ. ”ޞަފުހެދުމުގައި ފަރުވާ ކުޑަކޮށްލާފިނަމަ ފާފަވެރިވާ ހިސާބަށްދާކަމަށް ޝައިޚުލް އިސްލާމް އިބްނު ތައިމިއްޔާ ރަޙިމަހުﷲ ވިދާޅުވެފައިވެއެވެ. އަދި ނަމާދު ބާޠިލުވާ ދަރަޖައަށް ދިޔުންވެސް އެކަށީގެންވެއެވެ.“ ވީމާ ކޮންމެ މުސްލިމަކުވެސް، ނަމާދު ކުރާއިރު ޞަފު ހެދުމަށް ފަރުވާބަހައްޓަން ވާނެއެވެ.\nނަމާދުގެ ޞަފުހެދުމުގައި ފަރުވާ ބަހަށްޓަންޖެހޭ ކަންކަމުގެ ތެރޭގައި:\nހ) ޖަމާޢަތުގައި ޞަފު ހަދާއިރު އިމާމު މީހާގެ ފަހަތުން އޭނައާއި ދިމާވާގޮތަށް ޞަފުހެދުން: އެހެނީ އިމާމު މީހާ ޤިބްލައަށް ކުރިމަތިލައިގެން ހުންނައިރު، އިމާމު މީހާގެ ފަހަތުން، މެދުން ސީދާވާގޮތަށް މައުމޫމުން ދެފަރާތަށް އެއްވަރަށް ޞަފަށް އެތުރޭނީއެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން މާތްﷲ ރުއްސުންލެއްވި އަބޫހުރައިރަތުގެފާނު ރިވާކުރެއްވިއެވެ. ≪ وَسِّطُوا الإِمَامَ، وَسُدُّوا الْخَلَلَ ≫ މާނައި: ”އިމާމް މީހާއާއި ދިމާލުން، މެދަށް ވާގޮތައް ޞަފުހަދާށެވެ. އަދި ހުސްތަންތަން ފުރާށެވެ.“ މިގޮތަށް ފުރަތަމަ ޞަފު ފުރައި ފުރިހަމަ ކުރުމަށްފަހުގައި ދެވަނަ ޞަފު ފަށާނީ ހަމަ އިމާމާއި ދިމާލުން ދެފަރާތަށެވެ.\nއިމާމު މީހާ ފިޔަވައި ދެން ހުރީ އެކަކު ނަމަ މައުމޫމު މީހާ ހުންނާނީ އިމާމު މީހާގެ ކަނާތްފަރާތުގައި އިމާމު މީހާއާ އެއް ޞަފެއްގަ އެވެ. އަދި މިޙާލަތުގައި މައުމޫމު މީހާ އިމާމު މީހާއަށް ވުރެ ކުޑަތަންކޮޅެއް ފަހަތުގައިހުރުން އެދެވިގެންވެއެވެ.\nށ) އެގޮތުން އެންމެ ފުރަތަމަ ކަނާއަތުން ދެން ވާއަތައް ވާގޮތަށް ސަފު ހެދުން: ކޮންމެ ހެޔޮކަމެއްކުރުމުގައި ނަބިއްޔާ ޞައްލަﷲ ޢަލައިހި ވަސައްލަމަ އިސްކުރައްވާފައިވަނީ ކަނާއަތްފަރާތެވެ. އެގޮތުން ކެއުން ބުއިމާއި، ހެދުންލުމާއި، މިސްކިތައްވަނުމާއި، މިނޫންވެސް އެތައްކަމެއްގައި ކަނާއަތް އިސްކުރައްވާފައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. ≪ أتمُّوا الأيمن فالأيمن ≫ މާނައި: ”ކަނާއަތްފަރާތުން އަދި ކަނާއަތްފަރާތުން ފުރިހަމަ ކުރާށެވެ.“\nއައްޝައިޚު އިބްނު ޢުޘައިމީން ރަޙިމަހުﷲ ވިދާޅުވެފައިވެއެވެ. ”އިމާމު މީހާ އާއިއެކު އެންމެ މީހަކު ނަމާދަށް ހުރިނަމަ، އޭނަ ނަމާދަށް ހުންޓޭނީ އިމާމު މީހާގެ ކަނާއަތް ފަރާތުގައެވެ. އަދި ވާއަތް ފަރާތުގައި ހުއްޓިގެންނުވާނެއެވެ. އެއީ، މާތްﷲ ރުއްސުންލެއްވި އިބްނު ޢައްބާސްގެ އަރިހުން ރިވާވެގެންވެއެވެ. ”އެކަލޭފާނުގެ މައިފުށުގެ ބޮޑުދައިތާފުޅު، މާތްﷲ ރުއްސުންލެއްވި މައިމޫނާގެ، ގެކޮޅުގައި އަވަހާރަފުޅުލެއްޕެވިއެވެ. އެރޭ ނަބިއްޔާ ޞައްލައްﷲ ޢަލައިހި ވަސައްލަމަ ތެދުވެ ވަޑައިގެން ނަމާދު ކުރައްވަން ފެއްޓެވިއެވެ. އެހިނދު އިބްނު ޢައްބާސް ވެސް ތެދުވެ ވަޑައިގެން ނަމާދު ކުރެއްވުމަށް، އެކަލޭގެފާނުގެ ވާއަތް ފަރާތުގައި ހުއްޓުނެވެ. ދެން ނަބިއްޔާ ޞައްލައްﷲ ޢަލައިހި ވަސައްލަމަ އަތްޕުޅު ފަހަތަށްލައްވައި، އިބްނު ޢައްބާސް ގެނެސް ކަނާއަތް ފަރާތު ބެހެއްޓިއެވެ.“ މީގެން އެނގެނީ މައުމޫމަކަށް އެންމެ މީހަކު ހުރިނަމަ، އޭނަ ހުންނަންޖެހޭނީ ކަނާއަތް ފަޅީގައިކަމެވެ. އަދި ވާއަތް ފަޅީގައި ނޫންކަން މިދަލީލުން ހާމަކޮއްދެއެވެ.“\nނ) އެއްޞަފު ފުރާލައްވާފަ އަނެއެްޞަފު ހެދުން: އެއްޞަފު ފުރާލައްވާފައި އަނެއްޞަފު ހެއްދެވުމަށް ނަބިއްޔާ ޞައްލަﷲ ޢަލައިހި ވަސައްލަމަ ބާރުއަޅުންވާފައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. ≪ أَتِمُّوا الصَّفَّ الْمُقَدَّمَ، ثُمَّ الَّذِي يَلِيهِ ≫ މާނައި: ”ކުރީ ޞަފު ފުރިހަމަ ކުރާށެވެ. ދެން އެއާއި ޖެހުނު ޞަފެވެ.“ އެހެން ރިވާޔަތެއްގައިވެއެވެ. ≪ أتمُّوا الصَّفَّ الأَوَّل، ثُمَّ الَّذِي يَلِيهِ ≫\nމާނައި: ”ފުރަތަމަ ޞަފު ފުރިހަމަ ކުރާށެވެ. ދެން އެއާއި ޖެހުނު ޞަފެވެ.“\nވީމާ ޞަފުހަދާއިރު އެއްޞަފު ފުރާލައްވާފައި އަނެއްޞަފު ހެއްދެވުމަކީ ސުންނަތުން ޘާބިޠުވާގޮތެވެ. އެއްވެސް ޙާލަތެއްގައި ޞަފެއް ނުފުރެނިސް އަނެއް ޞަފު ހެދުން އެދެވިގެނެއްނުވެއެވެ.\nރ) ޞަފު ސީދާކުރުން: ޞަފު ސީދާ ކުރުމަކީ ނަމާދު ފުރިހަމަކޮށްދޭ ކަމެކެވެ. އަދި ނަމާދު ޤާއިމުކުރުމުގެ ތެރެއިންވެސް ހިމެނޭ ކަމެކެވެ. މާތްﷲ ރުއްސުންލެއްވި އަނަސްގެފާނުގެ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ≪ سَوُّوا صُفُوفَكُمْ، فَإِنَّ تَسْوِيَةَ الصَّفِّ مِنْ تَمَامِ الصَّلاةِ ≫ މާނައި: ”ޞަފުތައް ސީދާކުރާށެވެ. ފަހެ ހަމަކަށަވަރުން ޞަފު ސީދާކުރުމަކީ ނަމާދު ފުރިހަމަވުމުގެ ތެރެއިން ހިމެނޭ ކަމެކެވެ.“ އަދި އެހެން ރިވާޔަތެއްގައި ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުން މާތްﷲ ރުއްސުންލެއްވި އަނަސްގެފާނު ރިވާކުރެއްވިއެވެ. ≪ سَوُّوا صُفُوفَكُمْ، فَإِنَّ تَسْوِيَةَ الصُّفُوفِ مِنْ إِقَامَةِ الصَّلَاةِ ≫ މާނައީ: ”ޞަފުތައް ސީދާކުރައްވާށެވެ. ފަހެ ހަމަކަށަވަރުން ޞަފުތައް ސީދާކުރުމަކީ ނަމާދު ޤާއިމުކުރުމުގެ ތެރެއިން ހިމެނޭ ކަމެކެވެ.“ޞަފުތައް ސީދާކުރުމަކީ އެއްބައިވަންތަކަމާއި އަޚުވަންތަކަން ގުޅުވައިދޭކަމެކެވެ. އަދި އިސްލާމީ އުއްމަތް އެކުވެރިކުރުވާ، އެކަތިގަނޑަކަށް ހަދައިދޭ ކަމެކެވެ. ހަމަ މިއާއިޚިލާފައް ޞަފުތައް އެއްވަރުނުވެ ބައިބައިވުމަކީ، އުއްމަތް ބައިބައި ކުރުވާކަމެކެވެ. މާތްﷲ ރުއްސުންލެއްވި އަބޫ މަސްޢޫދުގެ އަރިހުން ރިވާވެގެންވެއެވެ. އެ ކަލޭގެފާނު ވިދާޅުވިއެވެ. ނަމާދު ގައި ރަސޫލުﷲ ޞައްލަﷲ ޢަލައިހި ވަސައްލަމަ އަހަރެމެންގެ ކޮނޑުގައި އަތްޕުޅު ބީއްސަވައި ޙަދީޘްކުރެއްވިއެވެ. ≪ اسْتَوُوا، وَلا تَخْتَلِفُوا، فَتَخْتَلِفَ قُلُوبُكُمْ ≫ މާނައި: ”ތިޔަބައިމީހުން އެއް ހަމައެއްގައި ތިބޭށެވެ. (އެބަހީ: ޞަފުތައް ސީދާކުރާށެވެ.) އަދި ބައިބައިވެ ނުގަންނާށެވެ. އޭރުން ތިޔަބައިމީހުންގެ ހިތްތައް ބައިބައިވެދާހުއްޓެވެ.“ އެއަށްފަހު އަބޫ މަސްޢޫދު ވިދާޅުވިއެވެ. ( فَأَنْتُمُ الْيَوْمَ أَشَدُّ اخْتِلافًا )  މާނައީ: ”މިއަދު ތިޔަބައިމީހުންގެ މެދުގައި ދެބަސްވުން ވަނީ ބޮޑުވެފައެވެ.“\nރަސޫލުﷲ ޞައްލަﷲ ޢަލައިހި ވަސައްލަމަ ޞަފުތައް ސީދާ ކުރުމުގައި ދެއްވާ އަޙައްމިއްޔަތާއި، ފުރިހަމަކަން ބަޔާންކުރައްވާ މާތްﷲ ރުއްސުންލެއްވި އައްނުޢުމާނު އިބްނު ބަޝީރުގެ އަރިހުން ރިވާވެގެންވާ ރިވާޔަތެއްގައިވެއެވެ. އެކަލޭގެފާނު ވިދާޅުވިއެވެ. ”ދުނިދަނޑިތަކެއް އެއްވަރުކުރައްވާ ފަދައިން ރަސޫލުﷲ ޞައްލަﷲ ޢަލައިހި ވަސައްލަމަ އަޅުގަނޑުމެންގެ ޞަފުތައް އެއްވަރުކުރައްވައެވެ. އެއީ އެކަލޭގެފާނުގެ އަރިހުން އަޅުގަނޑުމެންނަށް އެކަން ވިސްނިއްޖެކަން އެކަލޭގެފާނަށް ފެނިވަޑައިގަންނަވަންދެނެވެ. ދެން އެއަށްފަހު އެއްދުވަހަކު އެކަލޭގެފާނު ނުކުމެވަޑައިގަތެވެ. ފަހެ ނަމާދަށް ހުއްޓި ތަކުބީރު ކިޔުއްވަން އުޅުއްވަނިކޮށް ޞަފަށްވުރެ ބޭރަށް މީހެއްގެ މޭ ނުކުމެފައިވާތަން އެކަލޭގެފާނަށް ފެނިވަޑައިގަތެވެ. ފަހެ ޙަދީޘްކުރެއްވިއެވެ. ≪ عِبَادَ اللَّهِ، لَتُسَوُّنَّ صُفُوفَكُمْ أَوْ لَيُخَالِفَنَّ اللَّهُ بَيْنَ وُجُوهِكُمْ ≫ މާނައީ: ﷲގެ އަޅުތަކުންނޭވެ. ތިޔަބައިމީހުންގެ ޞަފުތައް ސީދާކުރާހުށިކަމެވެ. ނޫންނަމަ ﷲ ތިޔަބައިމީހުންގެ މޫނުތައް ބައިބައިކުރައްވަފާނެއެވެ.“\nސަފު ހަދަންޖެހޭގޮތް ބަޔާންކުރައްވާ އައްޝައިޚު އިބްނު ޢުޘައިމީން ރަޙިމަހުﷲ ވިދާޅުވެފައިވެއެވެ. ”އެންމެ ރަނގަޅު ގޮތަކީ ހަށިގަނޑުގެ މަތިންނަމަ، ކޮނޑާއި ކޮނޑުންނެވެ. އަދި ހަށިގަނޑުގެ ތިރިންނަމަ، ފުންނާބާއި ތަނބިކަށިންނެވެ. އިނގިލީގެ ކޮޅުން ސަފުތައް ތަރުތީބުކުރުމެއްނުވެއެވެ. އެހެނީ ބައެއްމީހުންގެ އިނގިލިތައް ދިގުވެ އަނެއްބައި މީހުންގެ އިނގިލިތައް ކުރެވެ. ވުމާއިގެކު ފުންނާބުން ސަފުއެއްވަރުކުރުން މޮޅުއިތުރުވެގެންވެއެވެ.“\nބ) ވީހާވެސް ގާތުގައި ސަފުހެދުން: ނަމާދަށް ސަފުހަދާއިރު ވީހާވެސް ކައިރީގައި ހުރުމަށްވަނީ އަމުރު ކުރައްވާފައެވެ. މާތްﷲ ރުއްސުންލެއްވި ޖާބިރުގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޞަފުތަކަށް ނުކުމެވަޑައިގެން ޙަދީޘްކުރެއްވިއެވެ. ”ފަހެ ތިޔަބައިމީހުން، މަލާއިކަތުން އެބޭކަލުންގެ ވެރި އިލާހުގެ ޙަޟްރަތުގައި ޞަފުތައް ހައްދަވާގޮތަށް ޞަފުތައް ނުހަދަނީ ކީއްވެހެއްޔެވެ؟ “ ޞަޙާބީން ދެންނެވިއެވެ. ”މަލާއިކަތުން، އެބޭކަލުންގެ ވެރި އިލާހުގެ ޙަޟްރަތުގައި ޞަފުތައް ހައްދަވަނީ ކިހިނެއްތޯއެވެ؟.“ ޙަދީޘްކުރެއްވިއެވެ. ≪ يُتِمُّونَ الصُّفُوفَ الْمُقَدَّمَةَ وَيَتَرَاصُّونَ فِي الصَّفِّ ≫ މާނައި: އެބޭކަލުން ފުރަތަމަ ޞަފުތައް ފުރާލައްވައެވެ. އަދި އެކަކު އަނެކަކަށް ޖެހި ބާރުވެގެން (ހުސްތަން ފުރާލައްވައިގެން) ނެވެ.“\nނަމާދުކުރުމުގައި ވީހާވެސްގާތުގައި ހުރުމަށް ބާރުއަޅަނީ ޝައިތާނާގެ އުނދަގުލާއި ވަސްވާސްތަކުން ސަލާމަތްވުމަށާއި، އޭނާ އެދޭތެރެއަށް ވަނުން މަނާކުރުމުގެ ގޮތުންނެވެ. މާތްﷲ ރުއްސުންލެއްވި ޢަބްދުﷲ ބިން ޢުމަރުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ≪ أَقِيمُوا الصُّفُوفَ وَحَاذُوا بَينَ المنَاكِب، وسُدُّوا الخَلَلَ، وَلِينُوا بِأَيْدِي إِخْوَانِكُمْ، وَلا تَذَرُوا فُرُجَاتٍ للشيْطانِ، ومَنْ وصَلَ صَفًّا وَصَلَهُ اللَّه، وَمَنْ قَطَعَ صَفًّا قَطَعهُ اللَّه ≫ މާނައި: ”ތިޔަބައިމީހުން އެކަކު އަނެކެއްގެ ކޮނޑު އެއްވަރަށް ބަހައްޓައި ޞަފު ސީދާ ކުރާށެވެ. އަދި ހުސް ޖާގަތައް ފުރާލާށެވެ. އަދި ތިޔަބައިމީހުންގެ އަޚެއް އެޖާގައަށް ވަންނަން އުޅޭނަމަ ތަންދޭށެވެ. އަދި ޝަޠާނާއަށް ހުސްތަން ނުދޭށެވެ. ޞަފެއް ގުޅުވައިފި މީހަކަށް ﷲ ރަޙްމަތް ލައްވާހުއްޓެވެ. އަދި ޞަފެއް މެދުކަނޑާލައިފި މީހަކަށް ﷲ ގެ ކޯފާ ހުއްޓެވެ.“ އެހެން ރިވާއަތެއްގައި، ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން މާތްﷲ ރުއްސުންލެއްވި އަނަސް ބިން މާލިކް ރިވާކުރެއްވިއެވެ. ≪ رُصُّوا صُفُوفَكُم، وَقَارِبُوا بَينَهَا، وَحَاذُوا بِالأَ عْنَاقِ، فَوَالَّذِي نَفْسِي بِيَدِهِ إِنِّي لَأَرَى الشَّيطَانَ يَدْخُلُ مِنْ خَلَلِ الصَّفِ كَأَنَّهَا الخَذَفُ ≫ މާނައީ: ”ތިޔަބައިމީހުން އެކަކު އަނެކެކާ ވީހާވެސް ގާތުގައި ތިބެގެން ޞަފުތައް ހަދާށެވެ. އަދި ތިޔަބައިމީހުންގެ ކަނދުރާތައް އެއްވަރު ކުރާށެވެ. (އެބަހީ ޞަފުތައް ސީދާ ކުރާށެވެ.) ތިމަންކަލޭގެފާނުގެ ނަފްސުފުޅު އެއިލާހުގެ އަތްޕުޅުގައިވާ އިލާހު ގަންދެއްވައި ޙަދީޘްކުރައްވަމެވެ. ދެމީހުންގެ ދޭތެރޭގައި އޮންނަ ހުސް ޖާގައަށް، ޅަ ކަންބަޅިއެއް ފަދައިން ޝައިޠާނާ ވަންނަތަން ތިމަން ކަލޭގެފާނު ދެކެވަޑައިގަންނަވަމެވެ.“\nޅ) ސަފު ހަދާއިރު އިމާމްމީހާއާއި އެންމެ ގާތުގައި ހުންނަންވާނީ ތަންދޮރުދަންނަ މީހުން: އެގޮތުން ޢިލްމުވެރިންނާއި، ނަމާދުގެ ޙުކުމްތައް ދަންނަ މީހުންނާއި، ނަމާދުގައި އިމާމު މީހާއަށް ކުށެއް ކުރެވިއްޖެނަމަ ހަދަންޖެހޭގޮތް އިނގޭ ބޮޑެތި މީހުން ނަމާދުގެ ޞަފުގައި އިސްކުރުމަށް ނަބިއްޔާ ޞައްލަﷲ ޢަލައިހި ވަސައްލަމަ އަމުރު ކުރައްވާފައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. ≪ لِيَلِنِي مِنكُم أُولُو الأَحلاَمِ وَالنُّهَى، ثُمَّ الَّذِينَ يَلُونَهُم، ثُمَّ الَّذينَ يَلُونَهُم ≫ މާނައީ: ” (ޞަފުގައި) ތިމަންކަލޭގެފާނާ ޖެހިގެން އެންމެ ގާތަށް ތިބޭންވާނީ ތަންދޮރު ދަންނަ ބުއްދިވެރިންނެވެ. ދެން އެބައިމީހުންނާ ޖެހިގެންވާ މީހުންނެވެ. ދެން އެބައިމީހުންނާ ޖެހިގެންވާ މީހުންނެވެ.“\nހަމައެހެންމެ، ފިރިހެނުންނަށް އެންމެ ހެޔޮވެގެންވަނީ ފުރަތަމަ ޞަފެވެ. މާތް ﷲ ރުއްސުންލެއްވި އަބޫ ހުރައިރަތުގެފާނުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ≪ خَيْرُ صُفُوف الرِّجَال أَوَّلُها، وَشَرُّهَا آخِرُهَا ≫ މާނައީ: ”ފިރިހެނުންނަށް ހެޔޮވެގެންވަނީ ފުރަތަމަ ޞަފެވެ. އަދި ނުބައިވެގެންވަނީ ފަހަތު ޞަފެވެ.“\nފުރަތަމަ ޞަފަކީ ހެޔޮކަމުންނާއި ބަރަކާތުން ފުރިގެންވާ ޞަފެކެވެ. މާތް ﷲ ރުއްސުންލެއްވި އަބޫ ހުރައިރަތުގެފާނުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ≪ لَوْ يَعْلَمُ النَّاسُ مَا فِيْ النِّدَاءِ والصَّفِ الأَوَّلِ، ثُمَّ لَمْ يَجِدُوْا إلاَّ أنْ يَسْتَهِمُوْا عَلَيْهِ لاَسْتَهَمُوْا ≫ މާނައީ: ”ބަންގިއާއި ފުރަތަމަ ޞަފުގައި ހުރި ޘަވާބާއި ދަރުމަ މީސްތަކުންނަށް އެނގޭނަމަ ދެން އެކަންކުރުމަށް ގުރުއަތުލުން ފިޔަވައި އިތުރުގޮތެއްނެތްނަމަ (އެކަންކުރުމަށްޓަކައި) އެބައިމީހުން ގުރުއަތުވެސްލީހެވެ.“ އަދި އެހެން ރިވާޔަތެއްގައިއެވެ. ”ހަމަކަށަވަރުން ﷲ އާއި މަލާއިކަތުން ފުރަތަމަ ޞަފަށް ޞަލަވާތްލައްވައެވެ.“\nކ) ކުޑަކުދިން ފުރަތަމަ ސަފުން ބޭރުކުރުން: އިބްނު ޙަޖަރުލް ހައިތަމީ ރަޙިމަހުﷲ ވިދާޅުވެފައިވެއެވެ. ”ކުޑަކުއްޖާ، ބޮޑެތިމީހުންނަށްވުރެ ކުރީން ފުރަތަމަ ޞަފަށް އަރައިފިނަމަ، އެކުދީން ޞަފުން ބޭރުކުރުން ބޮޑެތިމީހުންނަށް ހުއްދަވެގެން ނުވެއެވެ.“\nއައްޝައިޚު ބިން ބާޒް ރަޙިމަހުﷲ ވިދާޅުވެފައިވެއެވެ. ”ނަބިއްޔާ ޞައްލަﷲ ޢަލައިހި ވަސައްލަމަގެ ޙަދިޘްފުޅުގައި އޮތް ”ތިމަންކަލޭގެފާނާ ޖެހިގެން އެންމެ ގާތަށް ތިބޭންވާނީ ތަންދޮރު ދަންނަ ބުއްދިވެރިންނެވެ،“ ބަސްފުޅުގެ މުރާދަކީ ތަންދޮރު ދަންނަ ބުއްދިވެރީން ނަމާދަށް އަވަހަށް ދިޔުމަށް ބާރުއެޅުމެވެ. އަދި ނަމާދަށް އަވަހަށް ދިޔުމުގެ ސަބަބުން އެހެން މީހުނަށްވުރެ އެމީހުން އިސްވުމެވެ. އޭގެ މާނައަކީ އެއްވެސް ޙާލެއްގައި، އެބައިމީހުންގެ ކުރީން ނަމާދަށް ގޮސްތިބި މީހުން ފަހަތަށް ޖެއްސުމެއް ނޫނެވެ.“\nއައްޝައިޚު އިބްނު ޢުޘައިމީން ރަޙިމަހުﷲ ވިދާޅުވެފައިވެއެވެ. ”ޞަފުގައި ކުޑަކުދީން ތިބުމުގެ ސަބަބުން ޞަފު މެދުކެނޑުނުކަމުގައި ވިޔަސް އެކުދީން ޞަފުން ބޭރުކުރުން ހުއްދަވެގެންނުވެއެވެ. އެހެނީ އެކުދީންނަކީވެސް އިންސާނުންނެވެ. ހިލައެއް، ތަނބެއް ނޫނެވެ. އެކުދީން ޞަފުގައި ބައިވެރިކުރުމަކީ ޞަފުމެދުކެނޑޭ ކަމެއް ނޫނެވެ. އަދި އެކުދީން ޞަފުގައި އިސްވެފައި ތިބި ތަނުން ދުރަށް ޖެއްސުމަކީ އެއްވެސްމީހަކަށް ހުއްދަކަމެއް ނޫނެވެ. ސީދާ އިމާމާގެ ފަހަތުގައި ކުރީ ޞަފުގައި ހުރިކަމުގައިވިޔަސް މެއެވެ. އެއްވެސް މީހަކަށް އެކުދީން ދުރައްޖެއްސުން ހުއްދަވެގެން ނުވެއެވެ.“\nއ) ތަނބު ދޭތެރޭގައި ސަފުހެދުން: ތަނބު ދޭތެރޭ ސަފުހެދުމަކީ މައުމޫމުންނަށް މަކްރޫހަކަމެކެވެ. އަދި އެއީ ނަހީވެސް ކުރައްވާފައިވާ ކަމެކެވެ. މުޢާވިޔަތު ބިން ޤުއްރަތު އެކަލޭގެފާނުގެ ބައްޕާފުޅުގެ ކިބައިން ރިވާކުރެއްވިއެވެ. ބައްޕާފުޅު ވިދާޅުވިއެވެ. ≪ كُنَّا نُنْهَى أَنْ نَصُفَّ بَيْنَ السَّوَارِي عَلَى عَهْدِ رَسُولِ اللَّهِ صَلَّى اللَّهُ عَلَيْهِ وَسَلَّمَ وَنُطْرَدُ عَنْهَا طَرْدًا ≫ މާނައީ: ”ރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައި ތަނބުތަކުގެ ދޭތެރޭގައި ޞަފުހެދުން ތިމަންބޭކަލުންނަށް މަނާކުރެވެއެވެ. އަދި ތަނބުތަކުގެ ދޭތެރެއިން ޞަފުހެދުމުން އެކީ އެކައްޗަކަށް ދުރުކުރެވެއެވެ.“ ހަމައެފަދައިން ޢަބްދުލް ޙަމީދު ބިން މަޙްމޫދު ވިދާޅުވިފައިވެއެވެ. ”ތިމަންނާ، މާތްﷲ ރުއްސުންލެއްވި އަނަސް ބިން މާލިކު އާއި އެކުގައި ހުކުރު ކުރީމެވެ. މީހުން ބައިބޯވުމުގެ ސަބަބުން ތިމަންމެނަށް ދެތަނބު ދޭތެރެއަށް ވަންނަން ޖެހުނެވެ. ދެން ނަމާދުން ސަލާމްދިނުމަށްފަހުގައި އަނަސް ބިން މާލިކު ވިދާޅުވިއެވެ. ( كُنَّا نَتَّقِي هَذَا عَلَى عَهْدِ رَسُولِ اللَّهِ صَلَّى اللَّهُ عَلَيْهِوَسَلَّمَ ) މާނައީ: ”ތިމަންމެން ރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައި މިގޮތަށް (ތަނބުތަކުގެ ދެމެދުގައި) ޞަފުހެދުމުން ރައްކާތެރިވަމުއެވެ.“\nމިމައްސަލާގައި އައްޝައިޚް ބިން ބާޒް ރަޙީމަހުﷲ ވިދާޅުވެފައިވެއެވެ. ”ސުންނަތް ގޮތަކީ ޞަފުތައް ސީދާކޮށް، ގުޅިފައިހުކުމާއިއެކު، ފަހަތަށް ތަނބުތައްވާ ގޮތަށް ހުރުމެވެ. އަދި ޟަރޫރީ ޙާލަތެއްގައި މެނުވީ ޞަފުތައް މެދުކެނޑިގެން ނުދިއުމެވެ. މިސްކިތް ތެރޭ ބައިބޯވެ، މިސްކިތް ފުރިބާރުވުމުން މީސްތަކުން ތަނބުތަކުގެ މެދުގައި ޞަފު ހަދައިފި ނަމަ އެކަމުގައި މައްސަލައެއް ނެތެވެ. މިސަބަބަށްޓަކައި މާތްﷲ ރުއްސުންލެއްވި އަނަސް ބިން މާލިކު ވިދާޅުވެފައިވެއެވެ. ( إِنَّهُم كَانُوا يَتَّقُونَ ذَلِكَ ) މާނައީ: “ހަމަކަށަވަރުން އެޞަޙާބީން އެކަމުން (ތަނބުތަކުގެ ދެމެދުގައި ޞަފު ހެއްދެވުމުން) ދުރުވެ ރައްކައުތެރިވެލެއްވިއެވެ.” އެބަހީ، އެކަމަށް ޙާޖަތް ޖެހިގެން ނުވާ ހާލަތެއްގައި، އެބޭފުޅުން ތަނބުތަކުގެ ދޭތެރޭ ކޮޅަށް ހުންނެވުމުން ދުރުވެވަޑައިގެން ރައްކައުތެރިވެވަޑައިގަތެވެ. ފަހެ ސުންނަތް ގޮތަކީ މައުމޫމުން ކުރިއަށް ޖެހުމެވެ. އަދި އެމީހުންގެ ފަހަތަށް ތަނބުތައްވާ ގޮތަށް ތިބުމެވެ. އަދި އޭނާގެ ފަހަތުގައި ތަނބެއް ހުރި މީހާ ޞަފަށްވުރެ ކުޑަކޮށް ކުރިއަށް ޖެހިލުމަކުން މައްސަލައެއް ނެތެވެ. އެހެންނަމަވެސް ލާޒިމް ވެގެންވަނީ ޞަފުތައް ސީދާ ކުރުމަށްޓަކައި ދެތަނބު ދޭތެރޭ (ނަމާދު ކުރަން) ހުންނަ މީހުން ކުޑަކޮށް ކުރިއަށް ޖެހިލުމެވެ. އެއީ އޭނާގެ ފަހަތުގައި ތަނބު ހުރި މީހާއާ އެހެން މީހުން އެއް ހަމައެއްގައި، ޞަފުގައި ސީދަލަށް ތިބުމަށެވެ. އަދި އެކަކުގެ މައްޗަށް އަނެކަކު ޞަފުގައި އިސްވެ ނުދިއުމަށްޓަކައެވެ.“\nއައްޝައިޚު އިބްނު ޢުޘައިމީން ރަޙިމަހުﷲ ވިދާޅުވެފައިވެއެވެ. ”މިސްކިތް ފުރިބާރުވެއްޖެނަމަ ތަނބުތަކުގެ މެދުގައި ޞަފުހެދުން ހުއްދަވެގެންވާ ކަމަށް ބައެއް ޢިލްމުވެރިން އިޖުމާޢު ނަޤުލުކުރައްވާފައިވެއެވެ. ޖާގަ ތަނަވަސް ވެގެންވާ ޙާލަތުގައި ތަނބުތަކުގެ މެދުގައި ޞަފުހެދުމާ މެދު ޚިލާފުއުފެދިފައިވެއެވެ. އެންމެ ޞައްޙަ ބަހުގައި އެއީ ނަހީވެގެންވާ ކަމެކެވެ. އެއީ އެކަމުގެ ސަބަބުން ޞަފު މެދުކެނޑިގެންދާތީއެވެ. ޚާއްޞަކޮށް ތަނބު ފުޅާނަމައެވެ.“\nތަނބެކޭ އެއްފަދައިން ހުކުރުނަމާދުގައި ޚުޠުބާ ކިޔަންއަރާ މެންބަރާއި މުސްޙަފު ބަހައްޓާ ހަރުފަދަ ތަކެތީގެ ސަބަބުންވެސް ޞަފު މެދުކެނޑުމަކީ އެދެވިގެންވާކަމެއްނޫނެވެ. އެފަދަ ތަންތަނުން ދުރުހެލިވެވޭތޯ ބަލަން ވާނެއެވެ. ސަޢޫދީގެ ދާއިމީ ފަތުވާކޮމެޓީގެ ޢިލްމުވެރިން ވިދާޅުވެފައިވެއެވެ. ”ތަނބުތަކުގެ ދެމެދުގައި ޞަފުހެދުން މަކްރޫހަވެގެން ވެއެވެ. މިސްކިތް ފުރިބާރުވެ، ނަމާދުކުރާ މީހުން ގިނަވެއްޖެ ޙާލަތެއްގައި މެނުވީއެވެ.“\nވ) ގޮނޑީގައި އިށީދެ އިނދެ ނަމާދު ކުރާއިރު ސަފުހެދުން: ގޮނޑީގައި ނަމާދުކުރާ މީހާ ޞަފާ އެއްވަރުކުރަން ޖެހޭނީ އޭނާގެ ގޮނޑިއެވެ. އެހެނީ އޭނާގެ ހަށިގަނޑު އޭގެ މަތީގައި އިސްތިޤްރާރުވާ އެއްޗަކީ ގޮނޑިއެވެ. އެހެންކަމުން ގޮނޑި ސަފުން ބޭރުކޮށް މާބޮޑަށް ކުރިއަށް ނެރެ އަދި ފަހަތަށް ޖައްސައި ހަދައިގެން ނުވާނެއެވެ.\nއައްޝައިޚު އިބްނު ޢުޘައިމީން ރަޙިމަހުﷲ ވިދާޅުވެފައިވެއެވެ. ”ގޮނޑީގެ ފަހަތު ފައި ހުންނަންވާނީ ނަމާދައްތިބޭ މީހުންގެ ފައިތަކާއި އެއްހަމައެއްގައެވެ.“ މި ޙާލަތުގައި ގޮނޑި ޞަފުން ބޭރަށް (ކުރިމައްޗަށް) ނުކުމެފައި ހުރުމަކީ މައްސަލައެއް ނޫނެވެ. އޭގެ ސަބަބުން ޞަފުން ބޭރުވީކަމަށް ނުބެލެވެއެވެ. އަދި ޞަފުގެ ފަހަތުގައި ގޮނޑި ބަހައްޓައިފިނަމަ، އޭގެސަބަބުން، ފަހަތުގައި ނަމާދުކުރާ މީހުންނަށް އުނދަގޫވެދާނެއެވެ. އަދި ނަމާދު ކޮޅަށް ހުރެ ފަށާފައި، ރުކޫޢު ނުވަތަ ސަޖިދަ ގޮނޑީގައި ހުރެ ކުރާނަމަ ނަމާދު ފަށާއިރު މީހާ ހުންނަން ޖެހޭނީ ޞަފާ އެއްވަރަށެވެ. އެހާލަތުގައި ގޮނޑިތަންކޮޅެއް ފަހަތަށް ޖެއްސުން މައްސަލައެއްނޫނެވެ. އެކަމަކު ރުކޫޢު ނުވަތަ ސަޖިދައަށް ދާގަޑީގައި ކުރިއަށް ގޮނޑި ޖައްސާލުމުން ފަހަތުގައި ތިބޭމީހުނަށް އުނދަގޫނުވާނެއެވެ. އަދި މީގެ ސަބަބުން އޭނަގެ ނަމާދަށް އެއްވެސް އަޘަރެއް ނުކުރާނެއެވެ.\n رواه أبو داود، އައްޝައިޚު ބިން ބާޒް ރަޙިމަހުﷲ ވިދާޅުވެފައިވެއެވެ. މިޙަދީޘްގެ ސަނަދުގެ ބައެއް ޟަޢީފްއެވެ. އެހެނެއްކަމަކު އިލްމުވެރިން މިޙަދީޘްއަށް ޢަމަލުކުރައްވައެވެ.\nمجموع فتاوى لابن عثيمين. \nرواه أبو داود، وصححه الألباني في صحيح أبي داود. \nرواه النسائي، وصححه الألباني في صحيح النسائي. \nمجموع فتاوى لابن باز. \nرواه ابن ماجة، وصححه الألباني في صحيح ابن ماجة. \nفتاوى نور على الدرب لابن باز.


Gavaidhu ge dhashun Nazim genaumuge masakaiy kuranan: Corrections\nގަވައިދުގެ ދަށުން ނާޒިމް ގެނައުމުގެ މަސައްކަތް ކުރާނަން: ކަރެކްޝަން\nކުރީގެ މެންބަރު ނާޒިމް ---\nދިއްގަރު ދާއިރާގެ ކުރީގެ މެންބަރު އަހުމަދު ނާޒިމަށް ރާއްޖެ ވަޑައިގަތުމަށް ކަރެކްޝަނަލް ސާވިސްއިން ދިން މުއްދަތު ހަމަވެފައިވާއިރު، ގަވާއިދުގެ ދަށުން ނާޒިމް ރާއްޖެ ގެނައުމުގެ މަސައްކަތް ފަށާނެ ކަމަށް އެ ސާވިސްއިން ބުނެފި އެވެ.\nއަވަސްއަށް މައުލޫމާތު ދެއްވަމުން ކަރެކްޝަންސްގެ މީޑިއާ ކޯޑިނޭޓަރު ހަސަން ވިދާޅުވީ، ރާއްޖެ ވަޑައިގަތުމަށް ނާޒިމަށް ދިން 48 ގަޑިއިރުގެ މުއްދަތު ވަނީ ހަމަވެފައި ކަމަށާއި ގަވާއިދާއި އުސޫލުގެ ދަށުން ނާޒިމް ރާއްޖެ ގެނައުމަށް މަސައްކަތްކުރާނެ ކަމަށެވެ.\nނާޒިމަށް ރާއްޖެ ވަޑައިގަތުމަށް އެންގީ ބޭސްފަރުވާގެ މުއްދަތު އިތުރުކޮށްދިނުމަށް ނާޒިމް އެދިފައިވަނިކޮށެވެ. ނާޒިމަށް އެ މުއްދަތު އިތުރުކޮށް ނުދިނުމަށް ނިންމާ ކަރެކްޝަންސްއިން އެންގީ 48 ގަޑިއިރު ތެރޭ ރާއްޖެ ވަޑައިގަތުމަށެވެ. ނާޒިމަށް ރާއްޖެ އެނބުރި ވަޑައިގަތުމަށް އެންގީ އޭނާ އިނގިރޭސިވިލާތަށް ވަޑައިގެންފައިވާ ކަމަށް އަޑުތައް ފެތުރިފައި ވަނިކޮށެވެ.\nނާޒިމް އިނގިރޭސިވިލާތަށް ވަޑައިގެންނެވިތޯ ބެލުމަށް ކެރެކްޝަންސްއިން ވަނީ އިމިގްރޭޝަނެއް ސިޓީއެއް ފޮނުވާފަ އެވެ. ހަސަން ވިދާޅުވީ، އެ ސިޓީއަށް ޖަވާބު ލިބިފައިވާ ކަމަށާއި ޖަވާބުގައި ވަނީ ނާޒިމް ސިންގަޕޫރަށް ވަޑައިގަތީ ޓްރެވެލް ޑޮކިއުމެންޓެއްގަ ކަމަށެވެ. އަދި އެ ޓްރެވެލް ޑޮކިއުމެންޓްގައި އިތުރު ގައުމަކަށް ދަތުރުނުކުރެވޭނެ ކަމަށެވެ.\nކުރީގެ މެންބަރު ރާއްޖެ ގެނައުމުގެ މަސައްކަތް ކަރެކްޝަންސްއިން ފަށާނެ ކަމަށް ބުނެފައިވާއިރު، ކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމަށް ރާއްޖެ ވަޑައިގަތުމަށް ދިން މުއްދަތު ވެސް ވަނީ ހަމަވެފަ އެވެ. ނަމަވެސް ނާޒިމް ވަނީ މާދަމާ ރާއްޖެ ވަޑައިގަންނަވާނެކަން އަންގާފަ އެވެ.\nހަސަން ވިދާޅުވީ، ކުރީގެ ރައީސް މުހައްމަދު ނަޝީދަށް ރާއްޖެ ވަޑައިގަތުމަށް ވަކި މުއްދަތެއް ދީފައިނުވާނެ ކަމަށާއި، އަންގާފައިވަނީ ރާއްޖެ ވަޑައިގަތުމަށް ކަމަށެވެ.\nއަހުމަދު ނާޒިމް މޯލްޑިވްސް ކަރެކްޝަނަލް ސާވިސް\nނާޒިމް ޔޫކޭއަށް ދިޔަތޯ ކަރެކްޝަނުން ބަލަން ފަށައިފި\nދޮގު ތުހުމަތުތައް ކުރާނަމަ ދައުވާކުރާނަން: ނާޒިމް


Mieehey loiybakee ? – adduLIVE\nLast Updated: November 19, 10:42\nމިއީހޭ ލޯތްބަކީ؟( އެއްވަނަބައި)\nAug 12, 2019, 09:40 ޝައިން\nރީތި ބޮޑު ގަނޑުވަރެއްފަދަ ގެއެއްގައިވާ އެހާމެ ރީތި ނަލަ ކޮޓަރިއެކެވެ. މަޑުފިޔާތޮށި ކުލަޔާއި ހުދުކުލައިން ޖަރީވެފައިވާ އެރީތި ކޮޓަރީގެ މެދުގައި ހުރި ބޮޑުއެނދުގައި އޮށޯވެލައިގެން އޮތް ޕަރީޒާދެއްފަދަ ރީތި އަންހެން ކުއްޖާގެ ތުންފަތުގައިވަނީ މަސްތުކުރުވާފަދަ ހިތްގައިމު ހިނިތުންވުމެކެވެ. އޭނާގެ ޚިޔާލުތަކުގެ ލޮލަށް ފެންނަމުންދަނީ އޭނާގެ ހުވަފެންތަކުގެ ރަސްގެފާނެވެ. ލޯބިވެތި އަދާތަކުން އަންހެން ކުދިންގެ ހިތްތަށް ވިރުވާލާފަދަ ފުރިހަމަކަމެއް ލިބިފައިވާ ފިރިހެންވަންތަ އެހާމެ ރީތި ޒުވާނެކެވެ. އޭނާ ދައްކާ ލޯބިވެތި ވާހަކަތަކުގެ ޖާދޫގައި ޖެހި އަންހެން ކުއްޖާ މުޅި އުމުރަށް އެވާހަކަތައް އަޑުއެހުމަށް ހިތްއެދޭނެފަދަ އިޝްޤީ ޒުވާނެކެވެ.\n" އަހަރެންގެ ހުވަފެންތަކުގެ ރާޖާއަކީ ވިވާހްގައި ޝާހިދު ކަޕޫރުފަދަ ލޯބިވެތި ޒުވާނަކަށްވާނެ…އެއަށްވުރެވެސް ފުރިހަމަވާން އަހަރެން އެދެނީ…ހަމްސާތު ސާތުހޭގަ ސައިފް އަލީޚާން ފަދައިން ގިނަގިނައިން ލޯބިން ވާހަކަ ދައްކާފަދަ މަޖާ ޒުވާނަކަށް އޭނާވާނެ…އެހާވެސް އޭނަގެ ވާހަކަތައް ހިތްގައިމުވެފަ ލޯބިވެތިވާނެ.." އަންހެން ކުއްޖާ އޭނާގެ އެންމެގާތް އެކުވެރިޔާއާ މުޚާތަބު ކުރަމުން ބުންޏެވެ. އެކުވެރިޔާ ހިނިތުންވުމަކުން ފުއްދާލީ އެއީ ވުން ގާތްކަމެއްކަމުގައި އޭނާ ގަބޫލު ނުކުރާތީއެވެ. އެއީ އަބަދުވެސް އޭނާގެ އެކުވެރިޔާ ހަޤީޤަތަކަށް ވުމެއްނެތް ހުވަފެންތައް ދެކޭތީއެވެ.\nދުވަސްތައް ފާއިތުވަމުން ގޮސް އެއަންހެން ކުއްޖާ އެންމެ އުއްމީދުކުރި ދުވަސްވެސް، ހީވެސް ނުކުރާފަދަ ކުއްލިގޮތަކަށް އަތުވެއްޖެއެވެ. އާއިލާއަށް ދިމާވި މުސީބަތެއްގެ ސަބަބުން ކުއްލިއަކަށް މީހަކާ ކައިވެނިކުރަން ޖެހުނީއެވެ. އޭނާ ދުށް ހުރިހާ "ފިލްމީ" ހުވަފެންތައް އެއްފަރާތް ކޮށްލުމަށްފަހު ކައިވެނި ކުރަންޖެހުނީ އޭނާ އުއްމީދުކުރިފަދަ އެއްވެސް ސިފައެއްނެތް ވަރަށް އާދައިގެ ފިރިހެނަކާއެވެ. އޭނާގެ ހުވަފެންތައް ބިލާހަކަށްވެ ނިމުނީއެވެ. އުފާވެރި މުސްތަޤުބަލަކަށް ކުރި ފޮނި އުއްމީދުތައްވެސް ވިއްސިވިހާލިވެގެން ދިޔައީއެވެ.\nޒީޝާން ޔޫޓިއުބުން ބަލަމުން ދިޔަ ހިންދީ ސީރީޒްގައި ވީގޮތުން އޭނާގެ މޫޑް އޮފްވާގޮތްވިއެވެ. އެހާ ބަލާހިތުން ބަލަންފެށި ސީރީސްވެސް އޭނާ ހީކުރިގޮތަށް ނުދިއުމުން ފޫހިވީއެވެ. އެހެންކަމުން އޭނާ ގަސްތުކުރީ އެހެން ސީރީޒެއް ބެލުމަށެވެ. ތަންކޮޅެއް ކުރީގެ ސީރީސްތަކުން ސީރީޒެއް ބެލުމަށް އޭނާ ގަސްތުކުރިއެވެ.\n" ޕޮއް" ކުއްލިއަކަށް ޒީޝާން ސިހުނީ ފަހަތުން އައިސް އޭނާގެ އެންމެގާތް އެކުވެރިޔާ ޝިޔާ އައިސް އެނދުމައްޗަށް ޖެހިގަތުމުންނެވެ.\n" އޯހް އެމް ޖީ…ކިރިޔާއޭ ހާޓްއެޓޭކެއް ނުޖެހުނީ ޝިޔާގަނޑާ….ތިނޫންގޮތަކަށް ނޭނގޭތަ ދުވަހަކުވެސް އަންނާކަށް…މީނަ އުޅޭނީ އަބަދުވެސް މަބިރުގަންނުވަންވެގެން…." ޒީޝާން ތުން އޫކޮށްލަމުން ބުންޏެވެ.\n" މަ ހަމަ ވަރަށް ބާރަށް ވަދެގެން އައީ…އެކަމު ތި ކަމަނާ މާބޮޑަށް ލެޕްޓޮޕަށް ގޮސް ހުސެވެފަ އޮތީމަ ވާނުވާއެއް ނޭނގޭނެއްނު…އެހެންވެ ހިތަށްއެރީ ސިއްސުވާލާނީއޭ…" ބާލީހެއް ނަގައި ބަނޑުދަށަށްލަމުން ޝިޔާވެސް ލެޕްޓޮޕަށް ނަޒަރު ހުއްޓާލިއެވެ.\n" ކޯއްޗެއްތަ ތިބަލަނީ؟…މީނަ އަބަދުވެސް އޮންނާނީ ކޮންމެވެސް ކޫސަނި ހިންދީ ސީރީޒެއްބަލަން….ތިޔަށްވުރެ ރަނގަޅުވާނެ އިންގްލިޝް އެއްޗެއް ބެލިޔަސް….ގައިމް އިންގްލިޝް އިމްޕްރޫވް ވާނެދޯ…" ޝިޔާ ޗޮކެއް ކަނޑާލަމުން ބުނެލިގޮތުން ޒީޝާން ލޯއަޅާލިއެވެ.\n" މަ ނޫޅެން އިންގްލިޝް އިމްޕްރޫވްކުރާކަން އަމްދަކުން….ކިޔަވާވެސް ނިމިއްޖެ…ދެން ކީއްކުރަން އެވަރަކުން އިންގްލިޝް އިމްޕްރޫވްކުރަންވީކީ…އައި ހޭޓް އިންގްލިޝް…" އަނގަޔަށް ގޮތެއް ހަދާލަމުން ޒީޝާން ބުންޏެވެ.\n" އޯހް އޯކޭ…ދެން ބުނެބަލަ ރީތިތަ ތިބަލާ ސީރީޒް…" ޝިޔާ އަހާލިއެވެ.\n" ކޮންތާކު…ދެންމެބެލި ސީރީޒަކުން މޫޑުވެސް އޮފްވެއްޖެ….އެހާ ރީތި މުއްސަނދި އަންހެން ކުއްޖަކަށް އިންނަން ޖެހެނީ އޭނާއާ ނުވެސްގުޅޭ ދެރަ ފަޤީރު ނިކަމެއްޗަކާ….ރޮމޭންޓިކޭ މިކިޔާ ލަފްޒްވެސް ނުދަންނަ ސޮރަކާ….މީކަހު އަޅެ ފޫއްސެއް ނުވާނެތަ؟…އެކުއްޖާ ހާދަ ފޮނި ހުވަފެންތަކެއް ދެކުނޭ….އޭނާގެ ހުވަފެންތަކުގެ ރާޖާ ހުންނާނީ މިހެންނޭ، އެހެންނޭ ކިޔައިގެން އެކި ފިލްމުތަކުގެ ރޮމޭންޓިކް ހީރޯސް ސިފަކޮށް ކޮށްފަ އުޅުނީ….އެކަމު އާޚިރުގަ އިންނަން ޖެހުނީ ގަމާރަކާ…ނަސީބޭ ހިތަށްއަރާ އިންޑިއާއަށް އުފަން ނުވިކަން….އެހެންނޫންނަމަ މަށަށްވެސް އެހާލު ކަންނޭނގެ ޖެހޭނީ…" ސީރިއަސް ވެލާފައި ޒީޝާން އެހެން ބުނިނަމަވެސް ޝިޔާގެ ގާތަށް އައީ ނުލަފާ ހިންޏެކެވެ.\n" ކިހިނެއްވީ؟…ހަމަ އަސްލަށޭ މިބުނީ.." ޝިޔާއާ ދިމާބަލާލަމުން ހަމަ އެ ސީރިއަސް ރާގުގައި ޒީޝާން ބުނެލިއެވެ.\n" އަސްލު ހަމަ ކިހިނެއް އެނގެނީ ޒީއާމެދު ކަންތައްވާނެގޮތެއް….ޒީ ތި ޑްރީމްކުރާގޮތަށް ނުވެވެސް ހިނގައިދާނެއްނު….ހީނުކުރާ ކަހަލަ މީހަކާވެސް އިންނަން ޖެހިދާނެއްނު…." ޝިޔާވެސް ސީރިއަސްވެލާފައި ބުންޏެވެ.\n" ނޯ ވޭ….މަ ދުވަހަކުވެސް ނީންނާނަން އެކުއްޖާ އިން ކަހަލަ ގަމާރަކާ….މަގޭ ބީއެފް އެހާ ރޮމްވާނެ…އެހާ ކެއާކުރާނެ…އައިމް ސޯ ލަކީ….އަހަރެން ހަމަ އިންނާނީ ޒަލްއާ….އޭނަ ނޫންމީހަކާ ދުވަހަކުވެސް ނީންނާނަން…އެއީ މަގޭ ހުވަފެންތަކުގެ ރާޖާއަކީ….އެގޮތަށް ލޯބިވާނެ މީހަކު ލިބޭނީ ނަސީބުވެރިޔަކަށް…" އުފާވެލާފައި ޒީޝާން ވާހަކަ ދެއްކިގޮތުން ޝިޔާއަށް މަޖާވިއެވެ.\n" ތިބުނާ ޒަލަފްގެ ވަރެއްވެސް އެނގިދާނެތާ ކައިވެނިކުރާ ހިސާބަށް ދިޔައީމަ…ދެން އަހަރެން ހުންނާނަން ބަލަން…" ޝިޔާ ބުނެލިއެވެ.\n" ތީ އަހަރެންގެ ދުޝްމަނެއްތަ އަޅެ….އަބަދުވެސް ޝިޔާ ވާހަކަ ދައްކާނީ ނެގެޓިވްކޮށް…." ބުމަގޮށްޖަހާލަމުން ޒީޝާން ބުނެލިއެވެ.\n" އޯކޭ އޯކޭ ސޮރީ….މަ ނުބުނާނަން ކަމަނާފާނު ހިތްޕުޅާނުވާފަދަ އެއްޗެއް…އަމުދުން އެ ޒަލަފްއާ ބެހޭގޮތުން…." ޝިޔާ ހަތިޔާރު ބެހެއްޓިއެވެ.\nޒީޝާންއަކީ ލ.ގަމު މަތިމަރަދޫ ހަވޭލީގެ ހަސަނާއި ޒީނާއަށް ލިބިފައިވާ ހަމައެކަނި ދަރިފުޅެވެ. އޭނާއަކީ މަންމައާއި ބައްޕަގެ ފުރިހަމަ ލޯބި ލިބިގެން ބޮޑުވެފައިވާ އުފާވެރި މިޒާޖެއްގެ ކުއްޖެކެވެ. ޝިޔާއަކީ ޒީޝާންގެ އަވަށްޓެރި ގެޔެއްގެ ކުއްޖެކެވެ. އެންމެ ކުޑައިރުއްސުރެވެސް އޭނާގެ އެންމެގާތް އެކުވެރިޔާއެވެ. ސުކޫލު ނިމުމަށްފަހު ޝިޔާ ނަރުސްކަން ކިޔަވަމުން ދިޔަ ނަމަވެސް ޒީޝާން އިތުރަށް ކިޔަވަން ބޭނުންނުވާތީ ގޭގައި އިނީއެވެ. މަންމައަށް އެހީތެރިވުމުގެ ނަމުގައެވެ. ޒީޝާންއަށް ކިޔަވައިދޭން އެދެމަފިރިން ކިތަންމެ ބޭނުންނަމަވެސް ޒީޝާން ކިޔަވާހިތްނެތީތީ އެކަމަށް މާބޮޑަށް ބާރެއް ނާޅައެވެ.\nޒީޝާން ގޭގައިން ނަމަވެސް ޒީޝާންގެ މަންމަ އޭނާދެކެވާ ލޯތްބެއްގެ ބޮޑުކަމުން އޭނާއަށް ގޭތެރޭގެ އެއްވެސް ކަމެއް ނުޖައްސައެވެ. ކުޑަމިނުން ޝީޒާންގެ އަންނައުނު ދޮވެ އިސްތިރިކުރަނީވެސް ޒީނާއެވެ. ޒީޝާންވެސް ބޮޑުވެގެން އައިއިރު އޭނާގެ އަމިއްލަ ކަންކަން ކުރަން މަސައްކަތް ކުރިއެވެ. އެގޮތުން އޭނާގެ އަމިއްލަ އަންނައުނު ދޮވެ އިސްތިރިކުރަން ބޭނުންވިއެވެ. ނަމަވެސް ފުރަތަމަ އޭނާ އިސްތިރިކުރަން މަސައްކަތްކުރި ދުވަހުވެސް އޭނާގެ އަތްފިހުނީއެވެ. އެހެންކަމުން އޭނާގެ މަންމަ އޭނާއަށް އިސްތިރިކުރުން މަނާކުރިއެވެ. އަދި ގޭތެރޭގެ އެހެންކަމެއް ކުރާކަށްވެސް ނުޖައްސައެވެ. ޒީނާއެކޭ އެއްފަދައިން ހަސަނުވެސް ގަބޫލުކުރާގޮތުގައި ކޮންމެ ކުއްޖަކަށްވެސް ބޮޑުވެގެން އަމިއްލަ ދިރިއުޅުމެއް އުޅެންފެށުމުން ހުރިހާކަމެއް ކުރަންވެސް ދަސްވާނެއެވެ.\nހަސަނަކީ ޒަމާނުއްސުރެ ސަރުކާރު ވަޒީފާއެއްގައި އުޅެމުން އަންނަ މީހެއްކަމުން، އެކުޑަ އާއިލާ އުޅެނީ ތަނަވަސް އުފާވެރި ދިރިއުޅުމެކެވެ. ޚާއްސަކޮށް ޒީޝާން އުޅެމުން އައީ އޭނާގެ އެހެން އެކުވެރިންނަށްވުރެ ދެގުނަ އަރާމާއި އުފަލުގައެވެ. ދުނިޔޭގެ އެއްވެސް ކަމަކާ ވިސްނާ ފިކުރު ކުރާކަށް އޭނާއަކަށް ނުޖެހެއެވެ. އޭނާގެ މައިންބަފައިން ތިބެނީ އޭނާގެ ލޮލުން ކަރުނައެއް ވެއްޓިދާނެތީ ބިރުންނެވެ. އޭނާ ސުކޫލު ނުނިމެނީސް ލެޕްޓޮޕާއި މޯބައިލް ފޯނުފަދަ ތަކެތި އޭނާއަށްވަނީ ހޯދައިދީފައެވެ. އޭނާއަކީ ގެއިން ބޭރަށްގޮސް މާގިނައިން ކުދިންނާއި އެކުލަވާ ކުއްޖަކަށް ނުވުމުން އޭނާގެ މައިންބަފައިން އޭނާ ފޫހިފިލުވައިދޭނޭ ހުރިހާ ވަސީލަތެއްވަނީ ހޯދައިދީފައެވެ. އެހެންކަމުން ގޭގައި ކޮޓަރިތެރޭގައި އޮވެގެން އޭނާ ކުރާހައިވެސް ކަމަކީ ލެޕްޓޮޕުން އިންޓަރނެޓަށް ވަދެ ސީރީޒްބެލުމާއި ފޭސްބުކަށްވަދެ ރައްޓެހިންނާއި ވާހަކަދެއްކުމެވެ. އެގޮތުން އޭނާގެ ލޯބިވެރިޔާ ޒަލަފުއާ ދިމާވީވެސް ފޭސްބުކުންނެވެ. ޒަލަފްއަކީ އެރަށަށް ނިސްބަތްވާ ކުއްޖެއްނޫނެވެ. ނަމަވެސް އެއީ އެއަތޮޅު ފޮނަދޫ ކުއްޖެކެވެ. ދުވަސް ދުވަހުން ގަމަށް އައިސްގޮސް ވެއެވެ.\nފޭސްބުކުން ރައްޓެހިކަން އުފެދި އެރައްޓެހިކަން ލޯތްބަށްވެސް ބަދަލުވީއެވެ. ދެމީހުންނަށް އެކަނު އަނެކަކާއި ދުރުގައި ނުތިބެވޭނެކަން ޔަޤީންވުމުން އެންމެފަހުން ބައްދަލުވެސް ކުރީއެވެ. ޒަލަފްއާއެކު ލެޒިޒް ރެސްޓޯރެންޓްގައި ފުރަތަމަ ބޭއްވި ބައްދަލުވުންވެސް ވެގެންދިޔައީ އޭނާގެ ހިތް ފުރިގެންދިޔަފަދަ އުފާވެރި ބައްދަލުވުމަކަށެވެ. ޒަލަފްގެ ދުލުން އިވިގެންދިޔަ ތައުރީފްގެ ބަސްތަކުން ޒީޝާންގެ ދޮންމޫނު ލަދުންގޮސް ރަތްވެގެންދިޔައެވެ. އެފަދަ ފޮނި ބަސްތަކަކުން ދުވަހަކުވެސް މީހަކު އޭނާއަށް ތަޢުރީފުކޮށްފައެއް ނުވެއެވެ. މިހާރުވެސް އެހެން ހިތަށް އެރުމުން އޭނާގެ ހިތަށް ފޮނި އުފަލެއް ލިބިގެންދެއެވެ.\nޒަލަފުގެ ކޮންމެ ބަހަކާއި ކޮންމެ ހަރަކާތެއް އޭނާގެ ހިތުގައިވަނީ ބިންވަޅުނެގިފައެވެ. އެހާވެސް ޒަލަފު އޭނާއަށް ޚާއްސަވިއެވެ. ފުރަތަމަ ބައްދަލުވުމާއެކު ޒީޝާންގެ ހިތް ޒަލަފް ފަތަހަކޮށްފިއެވެ. އެދެހިތުގެ ގުޅުން ދުވަހެއް ދުވަހަކަށް ދިޔައީ ބަދަހިވަމުންނެވެ. ޒީޝާންއާއި ޒަލަފް ބައްދަލުވާ ކޮންމެ ފަހަރަކު ލޯބިވެތި ފޮނި ބަސްތަކުންނާއި ރީތި ހަދިޔާތަކުން ޒީޝާންގެ ހިތް ފުރާލަދެއެވެ. ޒަލަފްއާއެކު ވީ ކޮންމެ ހަނދާނަކީ އޭނާގެ ހަޔާތުގެ ޑައިރީގައި ރަން އަކުރުން ލިޔެވެމުންދާ ފަނޑުވުމެއް ނެތްފަދަ ހިތްގައިމު ހަނދާންތަކެކެވެ. ޒީޝާން ގަބޫލުކުރާ ގޮތުގައި އެލޯތްބަށް ދުވަހަކުވެސް ބަދަލެއްނާންނާނެއެވެ.\nދުވަސްތައް އެގޮތުގައި މާޒީވެގެންދާއިރު ޒީޝާންގެ ލޯބީގެ ބަގީޗާގައި ކުލަ ކުލައިގެ މާތައް ފަރިވެ ފޮޅެމުން ދެއެވެ. އޭނާ އެންމެ އިންތިޒާރު ކުރަމުންދަނީ އޭނާގެ ކައިވެނި ޒަލަފްއާއި ކުރެވޭނެ ދުވަހަކަށެވެ. ނަމަވެސް ޒަލަފްއަށް އަދި ކައިވެނި ކުރެވެން ނެތީ އެވަރުގެ ފޯރުންތެރިކަމެއް ނެތީމައި ކަމުގައި ޒަލަފްވަނީ ބުނެފައެވެ. ކައިވެންޏެއް ކޮށް އަނބިމީހާ ޚަރަދުކުރާވަރަށް އޭނާގެ އަތްމަތި އަދި ތަނަވަސް ނުވަނީ ކަމުގައި ޒަލަފްބުނީ ދެރަވެފައެވެ.\n" ޒީ…އަހަރެން ވަރަށް ބޭނުން ޒީއާ ކައިވެނިކުރަން….އެކަމު އަދި ނެތް އެކަންވާކަށް….އަހަރެންމީ އާއިލާގަހުރި އެންމެ ދޮށީމީހާ….އެހެންވީމަ އާއިލާއަށްވެސް ޚަރަދުކުރަންޖެހޭ…..އަހަރެން ބޭނުމެއްނޫން ޒީ ކަހަލަ ކުއްޖަކާ އިނދެގެން ގެންގޮސް އަހަރެންގެ ބައިބޯ އާއިލާގެ ހައިޖާނު ދިރިއުޅުމުގެ ތެރެއަށް ވައްދާކަށް….އަހަރެން ބޭނުންވަނީ ދެމީހުނަށް ހަމަޖެހިލައިގެން އުޅެވޭފަދަ ތަނަކަށް ޒީގެންދަން….އަހަރެންގެ މަންމަގެ މުސްކުޅިގޯތި އޮތީ ފަޅަށް….ލާރިކޮޅެއް އެއްކޮށްގެން އެތަން ހަދާފަ ޒީގެންދާނަން….ގާތްގަނޑަކަށް އަހަރެއްފަހުން ޒީ އަހަރެންގެ މީހަކަށް ހަދާނަން…އެދުވަހަކަށް އިންތިޒާރުކުރޭ އިނގޭ!…" އެންމެފަހުން ޒަލަފްއާއި ބައްދަލުވި ދުވަހު ލޯތްބާއިއެކު ޒަލަފް ބުނި ބަސްތައް ޒީޝާން ހަނދާނަށް އައެވެ. އެދުވަހުން ފެށިގެން އޭނާ އެދަނީ ޒަލަފްގެ އަތްމަތި ތަނަވަސްވާނެ ދުވަހަކަށް އިންތިޒާރު ކުރަމުންނެވެ. ކިތަންމެ ދުވަހަކު އިންތިޒާރު ކުރަން ޖެހުނު ނަމަވެސް އޭނާއަކަށް ފަރުވާލެއްނެތެވެ.\nހަވީރުގެ ވަގުތެވެ. ޒީޝާން ފެންވަރާ ރީތިވެލައިގެން ގޯތި ތެރެއަށް ނުކުމެ، ދޮރުމަތީގައިހުރި ޒަބްރޯލްގަހެއްގެ ދަށުގައިވާ ޖޯލިފަތީގައި ޖައްސާލިއެވެ. އެއްވެސް ޚިޔާލެއް ފިކުރެއްނެތި އޭނާގެ ފޯނުން ފޭސްބުކަށްވަދެގެން އޮއްވައި ދޮރާށި ހުޅުވާފައި މީހަކު ވަނުމުން އޭނާ ބަލާލިއެވެ.\n" ހާއި…ޒީކް…." ދޮރުމަތީގައި ހުރި އޭނާގެ މަންމަގެ އުރުގައި އިން ދެއަހަރުގެ ކުޑަ އަންހެން ކުއްޖާ ފެނުމާއެކީ އުފާވެފައި ޒީޝާން ގޮވާލިއެވެ.\n" ބަލާބަލަ މިއަދު ޒީކް ރީތިކަން…..އެމަންޖެ އެއައީ ޒީދައްތަ އަތުން ކާންވެގެންނޭ ދޯ…" ކުޑަ އަންހެން ކުއްޖާއަށް ބަލާލަމުން ޒީނާ ބުނެލި ޖުމްލައިން ވެގެން އުޅޭގޮތް ޒީޝާންއަށް ދެނެގަނެވުނެވެ.\n" އަވަހަށް އާދޭ….މިއީ ޒީދައްތަގެ ލޯބި ލޯބި ޒީކްއޭދޯ…ޒީދައްތަ އަތުންނޭ އެކުއްޖާ ކާނީވެސް…." ޒީޝާން ޖޯލިފަތިން ތެދުވެގެން ގޮސް ޒީކް އުރާލިއެވެ. އަދި ޒީނާގެ އަތުގައިވާ ތަށިހިފައިގެން އައިސް ޖޯލީގައި އިށީދެ ޒީކްއަށް ކާންދޭންފެށިއެވެ.\nޒީކްއަކީ ޖެހިގެން ހުރިގޭ ޒައިކްގެ ދަރިފުޅެވެ. ޒައިކްއަކީ ރަށު ސުކޫލުގެ ޕްރިންސިޕަލެވެ. އޭނާގެ އަންހެނުންވަނީ ސްވައިންފުލޫ ޖެހިގެން މީގެ އަހަރެއްހައި ދުވަސްކުރިން ކުއްލިގޮތަކަށް ނިޔާވެފައެވެ. ޒައިކްގެ މުސްކުޅި މަންމައާއި ބައްޕަ ފިޔަވައި އިތުރުމީހަކު އޭނާގެ އާއިލާގައި ނުހުރެއެވެ. އޭނާގެ އަންހެނުންނަކީވެސް އައްޑުއަތޮޅަށް ނިސްބަތްވާ ކުއްޖެއްކަމުން، އެއާއިލާގެ އެއްވެސް މީހެއްގެ އެހީތެރިކަމެއްވެސް ޒީކް ބެލުމުގައި އޭނާއަކަށް ނުލިބެއެވެ. އެހެންކަމުން ޒީކް ކަންކަން ޒީޝާން ކޮށްދޭންފެށީ، ޒީކް އެންމެ ތުއްތު އިރުއްސުރެވެސް އޭނާގެ ހިތުގައި އެކުއްޖާއަށްޓަކައި އުފެދިފައިވާ ލޯތްބެއްގެ ސަބަބުންނެވެ. ޒީކްގެ މަންމަ އައިޝާ ޒައިކްއާއި ކައިވެނިކޮށްގެން އައި ދުވަހުން ފެށިގެން ޒީޝާންމެންނާއި އައިޝާވަނީ އެކުވެރިވެފައެވެ. އައިޝާ ގާތްކަމުން ޒީޝާންއަށް އިހުސާސް ކުރެވުނީ އެއްބަނޑު އެއްބަފާ ދައްތައެއްގެ ގޮތުގައެވެ. އޭނާ ކިޔާ އުޅުނީވެސް އައިޝާ ދޮންތައެވެ. އެހެންކަމުން ޒީކްއަށް އައިޝާ ބަލިވެއިނީއްސުރެ ޒީޝާން އައިޝާއަށް އެހީތެރިވެދިނުމަށް އެގެއަށް އައިސް ގޮސްވެއެވެ. ޒީކް އުފަންވުމާއެކު އެތުއްތު ކުއްޖާ ވެގެން ގޮސްފައިވަނީ އެދެމެދުގައިވާ އަވަށްޓެރިކަމުގެ ގުޅުން އިތުރަށް ބަދަހިވެގެންދިޔަ ސަބަބަކަށެވެ.\nއައިޝާ ނިޔާވުމަށްފަހު ޒީކް ގިނަ ވަގުތު ހޭދަކުރަމުން ދިޔައީ ޒީޝާންއާއެކުގައެވެ. ޒީކްއަށް ފެންވަރުވާ ކާންދީ، ނިންދަވާ ހެދުމަކީ ޒީޝާން އުފަލުން ކޮށް އުޅޭކަމެކެވެ. ޒައިކްގެ މަންމަމެންވެސް ތިބެނީ ޒީޝާންގެ އެ ހެޔޮކަމާއި ރަނގަޅުކަމުން ޝުކުރުގެ ލޮލަކުން އޭނާއަށް ބަލަބަލާ އުފަލުން ހިނިތުންވެފައެވެ. އެމީހުންގެ އުއްމީދަކީ ޒީޝާންފަދަ ހަޔާތުގެ ބައިވެރިއެއް ޒައިކްއަށް ލިބުމެވެ. އައިޝާ ނިޔާވުމުގެ ސަބަބުން ޒައިކްއަށް ލިބިފައިވާ ފުން ހިތާމައިން އަރައިގަންނާނެ ސަބަބެއްކަމުގައި ޒީޝާން ވުމަށް އެމީހުންތިބީ ހިތާހިތުން ދުޢާކޮށްކޮށެވެ. އެހެން ނަމަވެސް މިއިންކަމެއް ޒައިކްއަށް އަދި ޒީޝާންއަކަށްވެސް ރޭކާނުލައެވެ. އެމީހުން އެމީހުންގެ އަމިއްލަ ދުނިޔޭގައި ދުވަސްތައް ހޭދަކުރަމުން ދެއެވެ.\nދެއާއިލާގެ ގުޅުން ކިތަންމެ ބަދަހިވީނަމަވެސް ޒައިކްއާއި ޒީޝާންގެ މެދުގައި އެއްވެސް ކަހަލަ ގުޅުމެއް ނެތެވެ. ކުޑަމިނުން ދެމީހުން އެކަކު އަނެކަކާ ވާހަކަވެސް ނުދައްކައެވެ. އައިޝާ ދުނިޔޭގައި ހުރިއިރު، އެގޭތެރެއިން ޒީޝާން ފެނުމުން ބައެއްފަހަރު ޒައިކް ހީލާ ހަދައެވެ. ނަމަވެސް މިހާރު އެވަރުވެސް ނުވެއެވެ. ގިނަފަހަރަށް ޒީޝާންއަށް ޒައިކް ލޮލަށްވެސް ނުފެނެއެވެ. އައިޝާގެ މަރުގެ ސަބަބުން ލިބުނު ހިތާމަތަކާ ދުރުވުމަށްޓަކައި ޒައިކްވަނީ އިންތިހާއަށް ބުރަކޮށް މަސައްކަތްކުރާ މީހަކަށް ބަދަލުވެފައެވެ. ރޭގަނޑުގެ ނިދަންވާންދެން އޭނާއުޅެނީ ކޮންމެވެސް ކަމެއްގައެވެ. ގިނަ ފަހަރަށް އޭނާއަށް ނިދޭނީވެސް ލެޕްޓޮޕް ހިފައިގެން މަސައްކަތެއްގައި އިންދައެވެ.\nހުކުރު ދުވަހުގެ ހެނދުނުގެ ވަގުތެވެ. ދުވަހަކީ ބަންދު ދުވަހެއްކަމުން، ހެނދުނުގެ ނާސްތާއަށްފަހު ޒައިކް އަވަދިނެތި އުޅުނީ ގޯތިތެރޭގައި މަސްފެންގަނޑެއް ރޭނުމުގެ މަސައްކަތުގައެވެ. އޭނާއަކީ ހުސްވަގުތެއް ލިބިއްޖެނަމަ ގޭތެރޭގެ ކޮންމެވެސް މަސައްކަތެއްގައި އަބަދުވެސް މަޝްޢޫލުވެގެން އުޅޭމީހެކެވެ. ކުޑައިރުވެސް އޭނާއަކީ މުރާލިކަމުން ހިފި ނުހުރެވޭ މީހެއްކަމުގައި އޭނާގެ މަންމަ ބުނެއެވެ. ޒައިކްގެ ބަސްމަދުވި ވަރަކަށް އޭނާކުރާ މަސައްކަތް ގިނައެވެ. ރޭނުމާއި ވަޑާންކުރުންފަދަ ގިނަ މަސައްކަތްތައް އޭނާ ދަނެއެވެ. އެހެންކަމުން ސުކޫލު ބަންދު ދުވަސްތަކުގައި ގޭތެރޭގައި ކުރަންޖެހިފައި ހުންނަން ކަންކަން އޭނާ ނިންމާލައެވެ. މީހަކަށް އަގުދީގެން ކަމެއްކުރާކަށް ނުޖެއެވެ. އޭނާގެ މިމުރާލިކަމާއި މަސައްކަތްތެރި ކަމުގެ ސަބަބުން ފައިދާވަނީ ހަމައެކަނި އޭނާއަކަށް ނޫނެވެ. އޭނާގެ އަވަށްޓެރިންނަށް ނުހަނު ގިނަގޮތްގޮތުން ފައިދާވެއެވެ. ޚާއްސަކޮށް ޒީޝާންމެންގެ ގޭގައި ކަމެއްކުރަން އޮވެއްޖެނަމަ ފަސްނުޖެހި އޭނާ އެކަމެއްކޮށްދެއެވެ. އެއީ އެމީހުންވެސް ޒަމާނުއްސުރެ އޭނާގެ އާއިލާއާއި އޮންނަ ގާތްކަމެއްގެ ސަބަބުންނެވެ.\nމެންދުރުވާން ގާތްވެފައި ހުއްޓައި ޒައިކް އޭނާގެ މަސައްކަތް ނިންމާލާފައި މޫދަށް ދިޔައީ ހުކުރަށް ދިއުމާމެދު އަދި ވަގުތުކޮޅެއް އޮތުމުންނެވެ. މޫދުން އައިސް ޒައިކް ބޭރު ގިފިއްޔަށް ފެންވަރަން ވަތް ވަގުތަކީ، ނިދާފައި އޮތް ޒީކް ގޮވައިގެން ޒީޝާން އައިސްވަތް ވަގުތެވެ. އޭނާ ގޭތެރެއަށް ވަދެ، ދެފަހަރަކު ގޮވާލުމުންވެސް ޒައިކްގެ މަންމަގެ ޚަބަރެއް ނުވުމުން، ޖެހިލުންވެހުރެ ޒައިކްގެ ކޮޓަރިއާދިމާއަށް ދިޔައެވެ. މަޑުމަޑުން ތަޅުގައިހިފާ އަނބުރާލިއިރު، ނަސީބަކުން ތަޅުހުރީ ހުޅުވާފައެވެ. މަޑުމަޑުން ދޮރު ހުޅުވާލުމަށްފަހު ސިއްރު ސިއްރުން އެތެރެ ބަލާލީ ޒައިކް އުޅޭތޯއެވެ. އައިޝާ ނިޔާވިފަހުން ޒައިކްގެ ކޮޓަރިއަށް ވަދެއުޅުމަކީ އޭނާކުރާކަމެއް ނޫނެވެ. ޒައިކް ނެތްކަން ޔަޤީންވުމުން ހަމަޖެހުމުގެ ނޭވާއެއް ދޫކޮށްލަމުން ޒީޝާން އެތެރެއަށްވަނެވެ.\nޒީކް ގެންގޮސް އެނދުގައި ބޭއްވުމަށްފަހު، ޒީޝާން މަޑުމަޑުން ތެދުވިއެވެ. އެވަގުތު ޒީކް ފުރޮޅިލާފައި ރޯންފެށުމުން ޒީޝާންވެސް ޒީކްގެ ގާތުގައި އޮށޯވެލައި ނާނާކިޔާލިއެވެ. ޒީކްއަށް ރަނގަޅަށް ނިދޭންދެން އެތާ އޮވެލަން ޒީޝާން ގަސްތުކުރިއެވެ. މެންދުރުގެ އެންމެ ހޫނުގަދަ ވަގުތު، އޭސީގެ ފިނީގައި އޮންނަންވުމުން އިސާހިތަކު ޒީޝާންގެ ލޮލަށް ނިދި ސަވާރުވިއެވެ. ފެންވަރައިގެން ތުވާލި އުނުގައި އަނދެގެން ގިފިލިން ނުކުތް ޒައިކް އެއްވެސް ވިސްނުމެއް ފިކުރެއްނެތި ގޮސް އޭނާގެ ކޮޓަރިއަށްވަނީ ހުކުރަށްދާން ތައްޔާރު ވުމަށެވެ. ކޮޓަރީއަށްވަދެ ދޮރުތަޅު ލުމަށްފަހު އަލަމާރިއާއި ދިމާއަށް ހިނގައިގެންއިރުވެސް ކޮޓަރީގައި ބަޔަކު ތިބިކަމެއް އޭނާއަށް ރޭކާނުލައެވެ. އަލަމާރިން ގަމީހާއި ފަޓްލޫނެއް ނެގުމަށްފަހު އެނދުމަތީގައި ބާއްވަން ދިމާކޮށްލި ވަގުތު ސިހިފައި އޭނާއަށް ހުއްޓެވުނީ ޒީކްގެ ގާތުގައި ރީތިކޮށް ނިދާފައި އޮތް ޒީޝާން ފެނުމުންނެވެ. އެވަގުތު ޒައިކްއަށް ބޭއިޚްތިޔާރުގައި އެނދުގައި އިށީނދެ ޒީޝާންގެ މޫނަށް ފުންކޮށް ބަލާލެވުނެވެ. އަންއައުނުލާންވެސް ހަނދާންނެތި، އޭނާއަށް ޒީޝާންގެ މޫނަށް ބަލަންއިނދެވުނީ އެމޫނުގައިވީ މައުސޫމުކަމެއްގެ ސަބަބުންނެވެ. އެހެން އިންދައި އޭނާ ސިހުނީ، ޑްރެސިން ޓޭބަލްމަތީގައި ބާއްވާފައި އޮތް އޭނާގެ ފޯނުން ބަންގި ގޮވަން ފެށުމުންނެވެ. ހަމައެއާއެކު ޒީކްގެ ގާތުގައި ނިދާފައި އޮތް ޒީޝާންވެސް ސިހިފައި ލޯހުޅުވާލިއެވެ.


"Bat Women" Bunanee Covid-19 Aai Laboratory Aai Adhi Vaalaai Ves Gulhumeh Neh Kamah - Vaguthu\n"ބެޓް ވުމެން" ބުނަނީ ކޮވިޑް-19 އާއި ލެބޯޓްރީ އާއި އަދި ވާލާއިވެސް ގުޅުމެއް ނެތް ކަމަށް!\nކޮވިޑް-19 އަށް 58 މިލިއަން މީހުން މިހާރު ފައްސިވެފައި ވާއިރު އަދިވެސް ބަލީގެ އަސްލު ގުޅިފައި އޮތް ހިސާބެއް ކަށަވަރު ކަމާއިއެކު ބުނާކަށް ނޭނގެއެވެ. ބައެއް ފަރާތްތަކުން ބުނާ ގޮތުގައި ކޮވިޑް-19 އިންސާނުންނަށް ޖެހުނީ ވާލެއްގެ ސަބަބުންނެވެ. އަނެއްބަޔަކު ބުނާ ގޮތުގައި ކޮވިޑް-19 އަކީ ޗައިނާގެ ވޫހާންގެ ލެބޯޓްރީއެއްގައި އުފެއްދި ބައްޔެކެވެ.\nނަމަވެސް ވާލާއި އަދި އެފަދަ އެހެން ދިރޭތަކެތީގެ ސަބަބުން ޖެހޭ ބަލިތައް ދިރާސާ ކުރުމުގައި ޗައިނާގައި މަޝްހޫރު ސައިންސްވެރިއެއް ކަމަށްވާ ޝީ ޒެންގްލީ އާއްމު ކުރި ދިރާސާއެއްގައި ބުނެފައިވާ ގޮތުގައި ވޫހާންގައި ވާލުގެ ތަހްލީލްތަކެއް ކުރި ސައިންސްވެރިން ދިރާސާކުރި ވާލާއި ކޮވިޑް-19 އާއި އެއްވެސް ގުޅުމެއް ނެތެވެ. އަދި ވޫހާންގެ ލެބޯޓްރީ އާއި ވެސް ކޮވިޑް-19 އާއި ގުޅުމެއް ނެތެވެ.\nސައިންޓިފިކް ޖާނަލްއެއް ކަމަށްވާ "ނޭޗާ" ގައި އާއްމު ކޮށްފައިވާ ދިރާސާ ރިޕޯޓް ތައްޔާރުކުރި ޝީ އަކީ ވައިރޮލޮޖިސްޓެކެވެ. އޭނާ އަކީ ވޫހާން އިންސްޓިއުޓް އޮފް ވައިރޮލޮޖީގެ ޑެޕިއުޓީ ޑިރެކްޓަރެވެ. ވާލާއި ގުޅޭ ވަރަށް ގިނަ ދިރާސާތައް ޝީ ކޮށްފައި ވާތީ އޭނާ މަޝްހޫރު ވެފައި ވަނީ "ބެޓް ވުމެއް" ނަމުންނެވެ.\nޝީގެ ދިރާސާގައި ބުނެފައި ވަނީ ވާލާއި ގުޅޭ ދިރާސާއެއް ކުރުމުގެ މަސައްކަތް ކުރި މުވައްޒަފުންތަކެއް ގޮތް ނޭނގޭ ބައްޔެއް މީގެ އަށް އަހަރު ކުރިން ވިއެވެ. ނަމަވެސް އެމީހުންގެ ލޭ ނަގައިގެން ކުރި ތަހްލީލްތަކުން ކަށަވަރު ވެފައިވާ ގޮތުގައި އެއިން އެއްވެސް މީހެއްގެ ހަށިގަނޑުގައި ކޮވިޑް-19 އެއް ނެތެވެ.\nޝީގެ ދިރާސާގައި ބުނެފައިވާ ގޮތުގައި އޭނާގެ ޓީމުން ދިރާސާކުރި ބައެއް ވާލުން ކޮރޯނާވައިރަސް ފެނިފައި ވީނަމަވެސް އެއިން އެއްވެސް ވާލަކުން ފެނުނު ވައިރަސް ކޮވިޑް-19ގެ ޖެނެޓިކް ކެރެކްޓާއަކާއި ދިމައެއް ނުވެއެވެ.\nޗައިނާގެ ވޫހާން އިން ކޮވިޑް-19 ފެނުނީ މިދިޔަ އަހަރުގެ ޑިސެމްބަރ މަހުއެވެ. ނަމަވެސް މިދިޔަ އަހަރުގެ ސެޕްޓެމްބަރ މަހު ވެސް އިޓަލީވިލާތާއި ފަރަންސޭސިވިލާތުގައި ކޮވިޑް-19 ފެތުރިފައިވާކަން މިހާރު ދިރާސާތަކުން ވަނީ ކަށަވަރު ވެފައެވެ.\nސައިންސްވެރިން ބުނާ ގޮތުގައި ކޮވިޑް-19 އިން ސަލާމަތްވުމަށް ކޮވިޑް-19ގެ އަސްލު ދެނެގަތުން ވަރަށް މުހިއްމެވެ. އެހެންކަމުން ބަލި ފުރަތަމަ އިންސާނުންގެ ގަޔަށް އެރިގޮތެއް ބަލަން އަދިވެސް ދަނީ ދިރާސާތައް ކުރަމުންނެވެ.\nނޮވެމްބަރު 22, 2020 17:53\nބަލި އެއީ ކޮންއެއްޗެއްކަށް އެނގޭ މީހަކަށް އެނގޭނެ ބަލިޖެހޭގޮތް ބަލި ހިފަިގެން އުޅެނީ ކާކުކަން\nނޮވެމްބަރު 24, 2020 00:25\nއެހެންވެއްޖެޔާ ބެޓް މޭން ކައިރި އަހާބަ


“އައްސޭރި ޕްރިޒަން ކަޕް 2015″ ފުޓްބޯޅަ މުބާރާތް ފަށައިފި\nމޯލްޑިވްސް ކަރެކްޝަނަލް ސަރވިސްގެ ޖަލުތަކުގެ ތެރެއިން އައްސޭރި ޖަލުގައި “އައްސޭރި ޕްރިޒަން ކަޕް 2015″ ގެ ނަމުގައި ފުޓްބޯޅަ މުބާރާތެއް އިއްޔެ ފަށައިފިއެވެ.\n16 މާރޗް އިން 27 މާރޗް އަށް ކުރިއަށް ގެންދިއުމަށް ހަމަޖެހިފައިވާ މި މުބާރާތަކީ އައްސޭރި ޖަލާއި ހުޅުމާލޭ ޑިޓެންޝަން ސެންޓަރގެ މުވައްޒަފުންގެ މެދުގައި އެކުވެރިކަމާއި، ކުޅިވަރުގެ ރޫޙް އާލާކޮށް މުވައްޒަފުންގެ މެދުގައި އޮތް ގުޅުން އިތުރަށް ބަދަހި ކުރުމުގެ މަޤްޞަދުގައި އައްސޭރިޖަލުން އިސްނަގައިގެން ކުރިއަށް ގެންދާ މުބާރާތެކެވެ.\nމި މުބަރާތުގައި އައްސޭރި ޖަލާއި ހުޅުމާލެ ޑިޓެންޝަން ސެންޓަރުން ޖުމްލަ5ޓީމް ބައިވެރިވެފައި ވެއެވެ. މި މުބާރާތް ކުޅޭނީ ލީގު އުސޫލުން، އެންމެ ގިނަ ޕޮއިންޓް ހޯދާ ދެޓީމް ފައިނަލަށްދާގޮތަށެވެ.\nމި މުބާރާތް ފައްޓަވާ ދެއްވީ ކޮމިޝަނަރ އޮފް ޕްރިޒަންސް މުޙައްމަދު ޙުޝާމް އެވެ.\nމުބާރާތް ފައްޓަވައި ދެއްވަމުން ކޮމިޝަނަރ ވިދާޅުވީ އަޅުގަނޑުމެންނަކީ އަބަދުވެސް ތައްޔާރީ ޙާލަތުގައި ތިބެންޖެހޭ ބަޔަކަށް ވާތީ މުބާރާތް ކުޅެވެމުންދާއިރު އެއްވެސް އެންޖަރީއެއްނުވެ، މުބާރާތް ނިންމާލުމަކީ ވަރަށް މުހިންމު ކަމެއް ކަމަށެވެ. އަދި ކޮންމެ އޮފިސަރަކުވެސް ކުޅިވަރުގެ ރޫޙާ އެއްގޮތަށް މުބާރާތުގެ މަޤްޞަދު ޙާޞިލް ކުރުމަށް މަސައްކަތް ކުރުމަށް ކޮމިޝަނަރ އެދިވަޑައިގެންނެވިއެވެ. އަދި މި މުބާރާތުގައި ހުޅުމާލެ ޑިޓެންޝަން ސެންޓަރ ބައިވެރި ކޮށްގެން މުބާރާތް ކުރިއަށް ގެންދަވާކަމަށްޓަކާ އައްސޭރި ޖަލުގެ ޑެޕިއުޓީ ޑައިރެކްޓަރ، ސަބް އިންސްޕެކްޓަރ އޮފް ޕްރިޒަންސް މުޙައްމަދު ޙުސައިން އަށް ޝުކުރު އަދާކުރެއްވިއެވެ.\nއިއްޔެގެ މެޗްގައި ބައްދަލްކުރީ އެފް.ސީ ޔުނިޓީ އާއި އާޗާ އެވެ. މިމެޗް ނިމުނީ 1-1 އެއްވަރުވެގެންނެވެ. މި މެޗްގެ މޮޅު ކުޅުންތެރިއަކަށް ހޮވުނީ އާޗާ ޓީމްގެ ޖާރޒީ ނަންބަރ 8، ޕްރިޒަންސް ލާންސް ކޯޕްރަލް އިބްރާހިމް ރަޝީދު މުޙައްމަދު އެވެ.


ޑައިނަސޯއާމެދު ދީން ބުނަނީ ކީކޭ؟\n6 މޭ 2022 - 07:17 1\nއަލްބަޤަރާ ސޫރަތުގެ 30 ވަނަ އާޔަތުގެ މާނައިގައިވެ އެވެ. "ހަމަކަށަވަރުން، ކަލޭގެފާނުގެ ވެރިރަސްކަލާނގެ ބިމުގައި ހަލީފާއަކު ލައްވާހުށީމޭ މަލާއިކަތުންނަށް ވަހީ ކުރެއްވި ހިނދު ހަނދުމަ ކުރައްވާށެވެ! އެބޭކަލުން (އެހިނދު) ދެންނެވި އެވެ. އަޅަމެން އިބަރަސްކަލާނގެ އަށް ހަމްދާއެކު ތަސްބީހަ ކިޔައި، އިބަރަސްކަލާނގެ އަށް ތަޤްދީސްކޮށްކޮށް ތިއްބައި، އެ ބިމުގައި ފަސާދަ އުފައްދައި ލޭއޮހޮރުވާނޭ ބަޔަކު އިބަރަސްކަލާނގެ އެ ބިމުގައި ލައްވަނީތޯ އެވެ؟ އެކަލާނގެ ވަހީކުރެއްވި އެވެ. ހަމަކަށަވަރުން، ތިޔަބައިމީހުންނަށް އެނގިގެންނުވާ ކަންތައްތައް ތިމަންރަސްކަލާނގެ ދެނެވޮޑިގެންވަމެވެ."\nބިމުގައި ހަލީފާއެއްގެ ގޮތުގައި ލެއްވުމުގެ މާނައާމެދު ތަފްސީރު އިލްމުވެރިންގެ މަޝްހޫރު ރައުޔުތަކެއް ހުރެ އެވެ. އެއް ރައުޔެއްގައި ބުނަނީ، ހަލީފާއެއްގެ ގޮތުގައި ލެއްވުމުގެ މާނައަކީ، ބިމުގައި ﷲ ގެ ދީން ގާއިމުކުރުމަށް ލެއްވުމުގެ ވާހަކަ އެވެ. ބައެއް އިލްމުވެރިން ހަލީފާގެ މާނަކަމުގައި ވިދާޅުވަނީ އެއްބަޔަކަށްފަހު އަނެއް ބަޔަކު އަންނަ ގޮތުގައި އިންސާނީ ދަރިފަސްކޮޅު ލެއްވުމުގެ ވާހަކަ ކަމަށެވެ. އަދި ބައެއް އިލްމުވެރިންގެ ނަޒަރުގައި އޭގެ މާނައަކީ، އާދަމުގެފާނުގެ އިސްވެދިޔަ ބައެއްގެ ފަހުން އެބަޔެއްގެ ބަދަލުގެ ގޮތުގައި އާދަމުގެދަރިން ލެއްވުމުގެ ވާހަކަ އެވެ.\nއާދަމްގެފާނުގެ ކުރިޔަކަށް އިންސާނުން ދުނިޔޭގައި ނެތް ކަމަށް ހުރިހާ ތަފްސީރު އިލްމުވެރިން އެއްބަސްވެވަޑައިގަންނަވަ އެވެ. އެހެން ނަމަވެސް ބިމުގައި އެންމެ ފުރަތަމަ އަށް އުޅުނު މަހުލޫގަކާމެދު ތަފްސީރު އިލްމުވެރިންގެ މެދުގައި ރައުޔުތަކެއްވެ އެވެ. ބައެއް އިލްމުވެރިންގެ ނަޒަރުގައި ބިމުގައި އެންމެ ފުރަތަމައަށް ލެއްވި މަހުލޫގަކީ ވެސް އާދަމްގެފާނެ އެވެ. ބައެއް ތަފްސީރު އިލްމުވެރިން ދެކެވަޑައިގަންނަވާ ގޮތުގައި ބިމުގައި އެންމެ ފުރަތަމަ އަށް އުޅުނީ ޖިންނީންގެ ބައެކެވެ. އަދި އެ ބައިމީހުން އެއްބަޔަކު އަނެއް ބަޔަކަށް ތަޅާ ފޮޅައި ގަތުލުކޮށް ހަދަމުންދިޔަ އެވެ. ދެން އިބްލީސްއާއެކު މާތް ﷲ ލަޝްކަރެއް ފޮނުއްވި އެވެ. އަދި އެ ޖިންނީންނާ ހަނގުރާމަކޮށް، އެކި ތަންތަނަށް އެ ޖިންނިތައް ވިއްސި ވިހާލިކޮށްލެވުނެވެ. މި ޖިންނީންގެ ރިވާޔަތަކީ އިބްނު ޢައްބާސްގެ އަރިހުން ރިވާވެފައިވާ ރިވާޔަތެކެވެ.\nއަލްބިދާޔާ ވަންނިހާޔާ އޭ ކިޔުނު ފޮތުގައި އިބްނު ކަޘީރު ވިދާޅުވެފައިވެ އެވެ. ވަރަށް ގިނަ ތަފްސީރު އިލްމުވެރިން ވިދާޅުވެފައިވެ އެވެ. "ޖިންނީން ހެއްދެވުނީ އާދަމްގެފާނުގެ ކުރިންނެވެ. އަދި އެ ޖިންނީންގެ ކުރީގައި ބިމުގައި "އަލްޙިއްނު ވަލްބިއްނު" އުޅެފައިވެ އެވެ. އެ މަހުލޫގުންތަކުގެ މައްޗަށް ޖިންނީން ﷲ ލެއްވި އެވެ. އަދި ޖިންނީން އެތަކެއްޗާ ހަނގުރާމަކުރި އެވެ. އަދި ފައްސާ ނަގާލި އެވެ. އަދި އޭގެ ތެރެއިން ބައެއް ނެތިކޮށްލި އެވެ. އަދި އޭގެ ފަހުގައި ބިމުގައި ޖިންނީން ދިރިއުޅުނެވެ."\nއަލްޙިއްނު ވަލްބިންނުގެ ވާހަކައަކީ އަސްލެއް ނެތް ވާހަކައެއް ކަމަށް ބައެއް އެހެން ތަފްސީރު އިލްމުވެރިން ވިދާޅުވެފައި ވިޔަސް، އެއީ އަސްލެއް އޮތް ވާހަކައެއް ކަމަށް ވިދާޅުވެފައި ވަނީ ވެސް ތަފްސީރު އިލްމުވެރިންތަކަކާ ހަވާލާދެއްވައި ފުންނާބު އުސް ތަފްސީރު އިލްމުވެރިއެކެވެ.\nއިންސާނުންގެ ކުރިޔަށް ޑައިނަސޯފަދަ މަހުލޫގުން އުޅެފައިވާ ކަމަށް ޖިއޮލިޖީގޮތުންނާއި ތާރީހީ ގޮތުން ހެކި ލިބޭ ވާހަކައާ ގުޅިގެން ދީނީ އިލްމުވެރިން ވާހަކަ ދައްކަވާފައިވެ އެވެ. އެގޮތުން އަންނަޙްލު ސޫރަތުގެ 8 ވަނަ އާޔަތް އިލްމުވެރިން ފާހަގަކުރައްވަ އެވެ. އެއާޔަތުގައި އޮންނަނީ "އަދި އަހާއި، ބަޣުލާއި، ހިމާރު ވެސް ހެއްދެވި އެވެ. އެއީ ތިޔަބައިމީހުން އެ ތަކެއްޗަށް ސަވާރުވުމަށާއި، އަދި ޒީނަތެއްގެ ގޮތުގައެވެ. އަދި ތިޔަބައިމީހުން ނުދަންނަ ތަކެތި އެކަލާނގެ ހައްދަވައެވެ." މިއާޔަތުގައި "ނުދަންނަ ތަކެތި" ހައްދަވާ ކަމުގައި ބަޔާންވެފައި އޮތުމުން އިންސާނުންނަށް ފެނިފައި ނުވާ އަދި އިންސާނުން އޭގެ ހަބަރުތަކުން އަޑުއަހާފައި ނުވާ މަހުލޫގުން ވާނެކަމީ މި އާޔަތުން ދަލީލު ލިބޭ ކަމެއްކަމުގައި އިލްމުވެރިން ވިދާޅުވެ އެވެ. އަދި އެފަދަ މަހުލޫގުންގެ ހަބަރުތައް ފަހުން އެނގިގެންދާނެ ކަމަށް ވެސް އަލްއަންޢާމް ސޫރަތުގެ 67 ވަނަ އާޔަތުން އިޝާރާތް ލިބޭކަމުގައި އިލްމުވެރިން ފާހަގަކުރައްވާފައިވެ އެވެ. އެ އާޔަތުގައި އޮންނަނީ، "ކޮންމެ ހަބަރަކަށްމެ، ކަނޑައަޅުއްވާފައިވާ ވަގުތެއްވެ އެވެ. އަދި ނިކަންހުރެ ތިޔަބައިމީހުންނަށް އެނގޭނެ އެވެ."


Gina dhivehin Covid19 aai eku ulhen dhaskohffi: Mabrook\nގިނަ ދިވެހިން ކޮވިޑް19 އާއި އެކު އުޅެން ދަސްކޮށްފި: މަބްރޫކް\n18 ޖޫން 2020 - 10:19:41\nގިނަ ދިވެހިން ކޮވިޑް19 އާއި އެކު އުޅެން ދަސްކޮށްފައިވާކަމަށް ނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގެ ތަރުޖަމާން މަބްރޫކް އަޒީޒް ވިދާޅުވެއްޖެ އެވެ.\nއެންއީއޯސީން ރޭ ކުރިއަށް ގެންދިޔަ ނޫސްވެރިންގެ ބައްދަލުވުމުގައި ވާހަކަ ދައްކަވަމުން މަބްރޫކް ވިދާޅުވީ، މި ބަލިން އަރައިގަނެވޭނީ ސަރުކާރާއި ރައްޔިތުން ގުޅިގެން ކުރެވޭ މަސައްކަތުން ކަމަށެވެ.\nމަބްރޫކް ވިދާޅުވީ ރިސްކް ކުޑަކުރުމަށް ގިނަ މަސައްކަތްތަކެއް ކުރެވިއްޖެ ކަމަށާއި، ދެވޭ އިރުޝާދުތަކަކީ ވެސް ރިސްކް ކުޑަކުރުމަށް ދެވޭ އިރުޝާދު ތަކެއް ކަމަށެވެ. އަދި ދިވެހިންގެ ތެރެއިން ގިނަ ބަޔަކު އެ އިރުޝާދުތަކަށް މިހާރު ހޭލުންތެރިވެފައިވާ ކަމަށް ވެސް މަބްރޫކް ވިދާޅުވި އެވެ.\n"ހަމަ މަގުމަތިންވެސް ބަލާލާއިރު ގާތްގަނޑަކަށް އެންމެން ކަހަލަ ގޮތަކަށް މާސްކް އަޅައިގެން ތިބެނީ. އަދި ހަމަ ކުރިއާ ބަލާފަ ވަރަށް ބޮޑުތަނުން ރަނގަޅު ގައިދުރުކުރުމުގެ ކަންތައްވެސް."\nހާލަތަށް ބަދަލު ތަކެއް އައިސްފައިވާކަން ފާހަގަކޮށް މަބްރޫކް ވިދާޅުވީ ހިދުމަތް ދިނުމުގައި އިތުރު ހިސާބުތަކަކަށް ދެވިފައިވާކަމަށެވެ. އެގޮތުން ހުޅުމާލެ މެޑިކަލް ފެސިލިޓީ އެއްކޮށް ހަދާނިމި މާލޭގެ ޓެސްޓިން ކެޕޭސިޓީ އިތުރުވެ އަދި ކުރިއަށް އޮތް ހަފްތާގައި އައްޑޫ އަދި ކުޅުދުއްފުށީގައި ޓެސްޓިން ކެޕޭސިޓީ އިތުރުކުރެވޭނެ ކަން މަބްރޫކް ފާހަގަކުރެއްވި އެވެ.\nމަބްރޫކް ވިދާޅުވީ ގިނަ ދިވެހިންނަށް ބައްޔާއި އެކު އުޅެން ދަސްވެ ކަންކުރަންވީގޮތް ރަނގަޅަށް އިނގިއްޖެ ކަމަށެވެ.\n"ޖެނުއަރީ މަހުން ފެށިގެން މިހިސާބަށް އާދެވުނު އިރުގައި މިހުރީ ތަޖުރިބާތަކެއް ކުރެވިފައި. އެހެންމަ ޑިޒިޝަނަކީ ދެން ކުރިއަށް ދާން. އަޅުގަނޑުމެންނަށް މި ލޮކްޑައުންގެ ހާލަތުގައި އަބަދަކު ނުތިބެވޭނެ. ވިސްނަވާ މާލެ ވަޑައިގެން ތިއްބެވި ބޭފުޅުން އުފުއްލަވަމުން ގެންދިޔަ ތަކުލީފު."\nމަބްރޫކް ވިދާޅުވީ މި ކަންކަމުގައި ކުރިއަށް ދާންޖެހޭނީ އިތުބާރާއި އެކު ކަމަށެވެ. މައުލޫމާތު ދިނުމުގެ ބޭނުމަކީ ރައްޔިތުން އެ މައުލޫމާތުތަކަށް އިތުބާރުކޮށް އެގޮތްތަކަށް އަމަލުކުރުންކަން މަބްރޫކް ފާހަގަކޮށްފައިވެއެވެ.\nރާއްޖެއިން މިހާތަނަށް ކޮވިޑް19 އަށް ޖުމުލަ 2120 މީހުން ޕޮޒިޓިވް ވެފައިވާއިރު މިވަގުތު އެކްޓިވް އޮތީ 433 ކޭސް އެވެ. މިބަލިން މިހާތަނަށް ޖުމުލަ 1677 މީހުން ރަނގަޅު ވެފައިވާއިރު އަށް މީހަކު ވަނީ ބަލީގައި މަރުވެފައެވެ.\nކޮރޯނާ ވައިރަސްއެޗްޕީއޭމަބްރޫކު އަޒީޒްމާލެ ލޮކްޑައުން


SunOnline: Eriyadhoo vikkaalun madu jassaalan angai SBI ge mahchah vaguthee amureh\nއެރިޔަދޫ ވިއްކާލުން މަޑުޖައްސާލަން އަންގައި އެސްބީއައިގެ މައްޗަށް ވަގުތީ އަމުރެއް\nއަހްމަދުﷲ އަބްދުލް ހާދީ 20 Jul 2021, 16:09\nއެރިޔަދޫ އައިލެންޑް ރިސޯޓު. -- ފޮޓޯ/އެރީނާޓުއާޒް\nއެރިޔަދޫ އައިލެންޑް ރިސޯޓު ވިއްކާލުމުގެ މަސައްކަތް ވަގުތީ ގޮތުން މަޑުޖައްސާލުމަށް ސްޓޭޓް ބޭންކް އޮފް އިންޑިއާގެ މާލެ ބްރާންޗުގެ މައްޗަށް ސިވިލް ކޯޓުން އަމުރުކޮށްފިއެވެ.\nސިވިލް ކޯޓުން މިިދިޔަ އާދިއްތަ ދުވަހު ނެރުނު ވަގުތީ އަމުރުގައި ވަނީ އެރިޔަދޫ ރިސޯޓު ވިއްކާލުމަށް ސްޓޭޓް ބޭންކް އޮފް އިންޑިއާގެ މާލެ ބްރާންޗުން ޖުލައި 11 ވަނަ ދުވަހު ކުރި އިއުލާނަށް އަމަލުކުރުން ފަސްކުރަން އަމުރުކޮށްފައެވެ.\nއެ އިއުލާނަށް އަމަލުކުރުން ފަސްކުރަން ސިވިލް ކޯޓުން އަންގާފައި މިވަނީ އެރިޔަދޫ ރިސޯޓު ހިމެނޭ ގޮތަށް މުދާތަކެއް ރަހުނުކުރުމަށްފަހު ކްރިސްޓަލް ލެގޫން ރިސޯޓްސް ޕްރައިވެޓް ލިމިޓެޑުން އެސްބީއައި މާލެ ބްރާންޗުން ނަގާފައިވާ ދެ ލޯނެއްގެ މައްސަލައިގައި، ލޯނާއި ގުޅިގެން ރަހުނުކުރެވޭ މުދާ ވިއްކާލުމަށް އަމަލުކުރަންޖެހޭނީ އެފަދަ މުދާ ވިއްކާލުމުގައި އަމަލުކުރަން އޮންނަ އިޖުރާއަތްތަކާއި އެއްގޮތަށްކަމަށް ކަނޑައަޅައިދިނުމަށް އެދި މި އަހަރު ތެރޭ އެސްބީއައިގެ މައްޗަށް ދައުވާކޮށްފައިވާ މައްސަލައިގައެވެ.\nމުދާ ވިއްކާލެވޭނީ އިޖުރާއަތްތަކާ އެއްގޮތަށްކަމަށް ކަނޑައަޅައިދިނުމަށް އެދި ދައުވާކޮށްފައިވަނީ ކްރިސްޓަލް ލެގޫން ކުންފުނިން ނެގި ދެ ލޯނަށް ގެރެންޓީ ދިން 10 ފަރާތުގެ ތެރެއިން އެއް ފަރާތްކަމުގައިވާ ޕްލެޓިނަމް ހޯލްޑިންގްސް ޕްރައިވެޓް ލިމިޓެޑުންނެވެ.\nކްރިސްޓަލް ލެގޫން އިން ނެގި ދެ ލޯނަކީ 2006 ވަނަ އަހަރު އެސްބީއައިއިން ނެގި 10 މިލިއަން ޑޮލަރުގެ ލޯނަކާއި 2008 ވަނަ އަހަރު ނެގި 64 މިލިއަން ޑޮލަރުގެ ލޯނެކެވެ. އެ މައްސަލައިގައި އެ ލޯނަށްވާ ފައިސާ ކްރިސްޓަލް ލެގޫން އިން ދައްކާފައިނުވާކަމަށް ސިވިލް ކޯޓުން 2015 ވަނަ އަހަރު އެ މައްސަލައާއި ގުޅިގެން ކުރި ދައުވާގެ މައްސަލައިގައި ވަނީ ބުނެފައެވެ.\nއަދި އެ ފައިސާ ދެއްކުމަށް އަށް މަސް ދުވަހުގެ މުހުލަތެއް ދީ އެ ފައިސާ އެ މުއްދަތުގެ ތެރޭގައި ނުދައްކައިފިނަމަ އެރިޔަދޫ ރިސޯޓު ހިމެނޭ ގޮތަށް ރަހުނުކޮށްފައިވާ މުދާ ވިއްކާލުމުގެ ހުއްދަ ސިވިލް ކޯޓުން ވަނީ އެސްބީއައިއަށް އެ މައްސަލައިގައި ދީފައެވެ. އެ މައްސަލަ ހައި ކޯޓުގައި އިސްތިއުނާފްކުރުމުން ހައި ކޯޓުން ވަނީ ދަށު ކޯޓުގެ ހުކުމަށް ތާއީދުކޮށްފައެވެ.\nއެ ނިންމުމާ އެއްގޮތަށް ސްޓޭޓް ބޭންކް އޮފް އިންޑިއާއިން ވަނީ ޖުލައި 11 ވަނަ ދުވަހު އެރިޔަދޫ ރިސޯޓު ނީލަމަށް ލައިފައެވެ. ނީލަމަށް ލައިފައިވަނީ ރިޒާވް އަގެއްގެ ގޮތުގައި އެންމެ ދަށްވެގެން 28 މިލިއަން ޑޮލަރު ކަނޑައެޅުމަށްފަހުއެވެ.\nސިވިލް ކޯޓަށް އިޖުރާއަތާއި އެއްގޮތަށް ރަހުނުކޮށްފައިވާ މުދާ ވިއްކުމަށް ކަނޑައަޅައިދިނުމަށް ޕްލެޓިނަމް އިން ހުށަހެޅި މައްސަލައިގައި އެ ކޯޓުން އާދިއްތަ ދުވަހު ނެރުނު ވަގުތީ އަމުރުގައި ވަނީ އެ މައްސަލައިގައި ވަގުތީ އަމުރެއް ނެރުމަށް ފުރިހަމަވާންޖެހޭ ޝަރުއީ އުންސުރުތައް ފުރިހަމަވާކަމަށް ބުނެފައެވެ. އަދި ޕްލެޓިނަމް އިން ހުށަހަޅާފައިވާ އެ މައްސަލައިގައި ވަކި ގޮތެއް ނިމެންދެން އެރިޔަދޫ ރިސޯޓު ވިއްކާލުމުގެ މަސައްކަތް ވަގުތީ ގޮތުން މަޑުޖައްސާލުމަށް ސްޓޭޓް ބޭންކް އޮފް އިންޑިއާގެ މައްޗަށް އަމުރުކޮށްފައެވެ.


އައިފޯނު 14 އިން ބޮޑެތި ބަދަލުތަކެއް ފެނިގެންގޮސްދާނެ - Tech News Maldives\nއައިފޯނު 14 އިން ބޮޑެތި ބަދަލުތަކެއް ފެނިގެންގޮސްދާނެ\nމުހައްމަދު ރައްޔާން • 03 އޮކްޓޯބަރު 2021\nއައިފޯނު 13 އަދި ރަނގަޅަށް ބާޒާރުގައި ހިނގައިނުގަނެގެން އުޅެނިކޮށް އައިފޯނު 14 ތައާރަފްވެގެންދާނީ މުޅިން އައު ޑިޒައިނަކާއި އެކުކަން ހާމަވެއްޖެއެވެ. 2017 ވަނަ އަހަރު އައިފޯން އެކްސް އައު ޑިޒައިނަކާއިއެކު ބާޒާރަށް ނެރުނުފަހުން މިއިއީ އެޕަލްގެ ފްލެގްޝިޕް ފޯނުގެ ޑިޒައިނަށް ބަދަލުތަކެއް ގެނެވޭ ފުރަތަމަ ފަހަރެވެ. މީގެ އިތުރުން އައިފޯނު 13 ތައާރަފްކުރިއިރު އެފޯނަށް ބޮޑެތި ބަދަލުތަކެއް އެޕަލްއިން ގެނެސްފައިނުވުމަކީ އައު ކަންތައްތަކެއް ފެނުމުގެ މަލަމަތިކަމަށް ބްލޫމްބާގްގެ އެނަލިސްޓަކު ވަނީ ހާމަކޮށްފައިއެވެ.\nބައެއް ފަރާތްތަކުން ހާމަކުރާ ގޮތުގައި 2022 ވަނަ އަހަރު އައިފޯނު 14 ޕްރޯ ބާޒާރަށް ނެރޭއިރު އެފޯނުގައި ހުންނާނީ އެންޑްރޮއިޑް ފޯނުތަކާއި އެއްގޮތް ފްރަންޓް ކެމެރާއެކެވެ. މީގެ އިތުރުން ޔޫޓިއުބާ ޖޮން ޕްރޮސާ ހާމަކޮށްފައިވާ ގޮތުގައި އޭނާއަށް ވަނީ މިފޯނުގެ ޑިޒައިންތަކެއްގެ ފޮޓޯ ލިބިފައިއެވެ. އެގޮތުން މި އައު މޮޑެލްގެ ފޯނު ވައްތަރުވާނީ އައިފޯނު4ކާއިކަމަށްވެސް ރިޕޯޓްތަކުން ބުނެއެވެ.\nމީގެ އިތުރުން ބައެއް ރިޕޯޓްތަކުން ބުނާގޮތުގައި އެޕަލްއިން އައިފޯނުގެ އައު ވާޝަންގައި މިނީ އައިފޯނެއް ނުހިމަނާފާނެއެވެ. އޭގެ ބަދަލުގައި އާންމުކޮށް ގެންގުޅޭ ސައިޒުގެ ފޯނަކާއި ޕްރޯ ފޯނެއް އުފައްދަފާނެކަމަށް މިރިޕޯޓްތަކުގައި ބުނެފައިވެއެވެ. މީގެ އިތުރުން ޑިސްޕްލޭގެ އަޑީގައި ޓަޗް އައިޑީ ހިމެނުމަށް އެޕަލްއިން މަސައްކަތްކުރަމުންދާ ކަމަށްވެސް ވަނީ އަޑުފެތުރިފައިއެވެ. ނަމަވެސް 2022 ވަނަ އަހަރަށް މިކަން ކާމިޔާބުވާނެކަން އަދި ޔަގީނެއް ނުކުރެވެއެވެ.\nއައު އައިފޯނެއް އެޕަލްއިން ތައާރަފް ކުރާނީ އަދި ގާތްގަނޑަކަށް އަހަރެއްހައި ދުވަސް ފަހުންނެވެ. އެހެން ކަމުން އެޕަލްއިން އެފޯނު އުފެއްދުމުގެ މަސައްކަތް ފެށުމުގެ ކުރިން އަދިވެސް އޭގެ ޑިޒައިނަށް ބޮޑެތި ބަދަލުތަކެއް ގެނައުމުގެ ފުރުސަތު އެބައޮތެވެ. ނަމަވެސް ކޮންމެ ކަހަލަ ބަދަލެއް އައު އައިފޯނަށް ގެނަޔަސް މިހާރު ލީކުވެފައިވާ މައުލޫމާތުތަކަށް ބަލާލުމުން އެނގެނީ އައިފޯން 14 އަށް ބޮޑެތި މުހިންމު ބަދަލުތަކެއް އަންނާނެކަމެވެ.


ނަމާދުގެ ސަޖިދައިގައާއި ރުކޫޢުގަ އަދި އައްތަޙިޔާތަށްފަހު ސަލާން ދިނުމުގެ ކުރިން ޤުރްއާނުން ވާރިދުވެފައިވާ ދުޢާތައް ކިއިދާނެތޯއެވެ؟ - Albayaan\nނަމާދުގެ ސަޖިދައިގައާއި ރުކޫޢުގަ އަދި އައްތަޙިޔާތަށްފަހު ސަލާން ދިނުމުގެ ކުރިން ޤުރްއާނުން ވާރިދުވެފައިވާ ދުޢާތައް ކިއިދާނެތޯއެވެ؟\nއަޚާއެވެ! ސުވާލުގެ ޖަބާވު ދިނުމާއެކު އިތުރަށް ބަލާލަންޖެހޭ ނުކުތާތަކެއްވެއެވެ.\nފުރަތަމައީ : ސަޖިދައިގައި އެ ޛިކުރެއް ކިޔުމަށް ޢިލްމުވެރިން ވާޖިބު ކަމުގައި ވިދާޅުވާ ޛިކުރެއްވެއެވެ. އެއީ سبحان ربي الاعلى އެވެ. އެއްފަހަރު ކިޔުމަކީ ވާޖިބެކެވެ. އަދި3ފަހަރަށް ކިޔުން އެދެވިގެންވެއެވެ. މާނައީ އެހެން ޛިކުރެއް ނުވަތަ ދުޢާއެއް ކިޔާނަމަ މި ޛިކުރު ކުރުމަށްފަހުގައި ކިޔުން ހުއްޓެވެ.\nދެވަނައީ : އަޅާ ސަޖިދައިގައިވާ މަޤާމަކީ މާތް މަތިވެރި ވެގެންވާ މަޤާމެކެވެ. ހަދީޘްގައިވެއެވެ. ނަބިއްޔާ – صلى الله عليه وسلم – ޙަދީޘް ކުރައްވާފައިވެއެވެ. (إنَّ أقربَ ما يكونُ العبدُ مِن ربِّه وهو ساجدٌ فأكثِروا الدُّعاءَ) ”އަޅާ އޭނާގެ އިލާހުގެ ޙަޟުރަތަށް އެންމެ ކުށްތަންވާ ވަޤުތަކީ ސަޖިދައިގައި އޮންނަ ވަޤުތެވެ. ފަހެ، ތިޔަބައިމީހުން ދުޢާކުރުން ގިނަ ކުރާށެވެ.“ رواه مسلم في كتاب الصلاة، باب: ما يقال في الركوع و السجود.\nއަޚާއެވެ! ސަޖިދައިގެ މަޤާމަކީ މިއެވެ. ﷲ ގެ އަޅާ އެއިލާހާ އެންމެ ކުށްތަންވެވޭ ވަޤުތެވެ. އަދިވެސް ޙަދީޘްގައި ބަޔާންވެގެންވާ ދަލީލަކީ ދުޢާކުރުން ގިނަ ކުރުމަށް ބަޔާންވެގެންވުމެވެ. އެހެން ވުމުން ފަރުޟު އަދި ސުންނަތް ނަމާދުގައިވެސް ސަޖިދައިގައި ދުޢާ ކުރުން އެދެވިގެންވެއެވެ. ހެޔޮކަން ބޮޑުވެގެންވެއެވެ. ސަޢުދީ ޢަރަބިއްޔާގެ ކުރީގެ މުފްތީ الإمام ابن بَاز – رحمه الله- ވިދާޅުވެފައިވެއެވެ. ”ސަޖިދައިގައި ކުރެވޭ ދުޢާ އިޖާބަވުން ގާތްކަން ބޮޑެވެ. ފަރުޟު ނަމާދެއް އަދި ސުންނަތް ނަމާދެއްގައި ކަމުގައިވީނަމަވެސް މެއެވެ. އެއީ ނަބިއްޔާ – صلى الله عليه وسلم – ޙަދީޘް ކުރައްވާފައިވުމުންނެވެ. (أَقْرَبُ ما يَكونُ العَبْدُ مِن رَبِّهِ، وهو ساجِدٌ، فأكْثِرُوا الدُّعاءَ) އަޅާ އޭނާގެ ރައްބުގެ ޙަޟުރަތަށް އެންމެ ކުށްތަންވެގެންވަނީ އޭނާ ސަޖިދައިގައިވާ ހިނދުގައެވެ. ފަހެ، ދުޢާކުރުން ގިނަކުރުން ހުއްޓެވެ. ސަޖިދައިގައި ދުޢާކުރުން އިތުރުކުރުން މުސްތަޙައްބުވެގެންވެއެވެ. ސަބަބަކީ ސަޖިދައިގައިވާ ދަނޑިވަޅަކީ، ކިޔަމަންތެރިކަމާއި ދެރަ ނިކަމެތި ކަމުގެ އިތުރުން ހިތް ތިރިކުރެވޭ ޙާލަތަކަށް ވާތީވެ އެދަނޑިވަޅުގައި ދުޢާކުރުން މުނާސިބުވެގެންވެއެވެ.“ شرح عمدة الأحكام ص١٩٨. އެހިނދު އަޚާއަށް މި މަޤާމުގެ މާތްކަމާއި މަތިވެރިކަން ބަޔާންވީއެވެ.\nތިންވަނައީ : ސަޖިދައިގައި އަދި ރުކޫޢުގައި ޤުރުއާން ކިޔެވުން ނަބިއްޔާ – صلى الله عليه وسلم – ވަނީ އަހަރެމެންގެ މައްޗަށް ނަހީކުރައްވާފައެވެ. ފަހެ، އެހެން ވުމުން ޤުރުއާން ކިޔެވުން ހުއްދަ ނުވާނެއެވެ. އެހެނަސް އެމީހެއްގެ ޤަޞްދަކީ ދުޢާ ކުރުން ކަމުގައިވާނަމަ، ޤުރުއާނުގައި ވާރިދުވެގެންވާ ދުޢާތައް ސަޖިދައިގައި ކުރުން އެއީ ޤުރުއާން ކިޔެވުމުގެ ޙުކުމުގެ ތެރެއަށް ވަންނާނެ ކަމެއް ނޫނެވެ. އެފަދަ ދުޢާ ކުރުން ހުއްދަވެގެންވެއެވެ. ވުމާއެކު ވާރިދުވެފައިވާ ދުޢާ ކުރުމަށް ބާރުއެޅުން ހުއްޓެވެ. ޚާއްޞަކޮށް ފަރުޟު ނަމާދުގައި ވާރިދުވެފައިވާ ޛިކުރު ކުރުމަށް ސަމާލުކަން ދިނުން ހުއްޓެވެ.\nމިތަނުގައި އެފަދަ ބައެއް ހެޔޮ ދުޢާތައް ޛިކުރު ކޮށްލަމެވެ.\n1. أَبُو هُرَيرة – رضي الله عنه – ނަބިއްޔާ – صلى الله عليه وسلم – އަރިހުން ރިވާކުރައްވާފައިވެއެވެ. (أنَّ رسولَ اللهِ صلى الله عليه وسلم كان يقولُ في سجودِه: اللَّهُمَّ اغْفِرْ لِيْ ذَنْبِيْ كُلَّهُ دِقَّهُ وَجِلَّهُ وَأَوَّلَهُ وَآخِرَهُ وَعَلاَنِيَتَهُ وَسِرَّهُ) ”ހަމަކަށަވަރުން ސަޖިދައިގައި رسولَ اللهِ – صلى الله عليه وسلم – ވިދާޅުވެއެވެ. އަޅުގެ ވެރި އިލާހު! މިއަޅާގެ އެންމެހައި ފާފަތަކެއް ފުއްސަވާނދޭވެ. އެންމެ ކުދި ފާފަތަކާއި، ބޮޑެތި ފާފަތަކާއި، އެންމެ ކުރީގެ ފާފަތަކާއި އެންމެ ފަހުގެ ފާފަތަކާއި އަދި ފާޅުވެގެންވާ ގޮތުގައި އާއި ސިއްރިޔާތުގައި ކުރެވިފައިވާ އެންމެހައި ފާފަތަކެއް ފުއްސަވާނދޭވެ.“ صحيح مسلم 483\n2. علي بن أَبِي طَالب – رضي الله عنه – ވިދާޅުވިއެވެ. ”ﷲ އަށް ކުއްތަންވެ ސަޖިދައިގައި އޮންނަ ހިނދުގައި ކިޔުމަށް ﷲ އެންމެ ލޯބިވޮޑިގަންނަވާ އެއް ކަލިމައަކީ (ظَلَمْتُ نَفْسِيْ فَاغْفِرْلِي) ”މިއަޅާވަނީ ނަފްސަށް އަނިޔާވެރިވެފަ އެވެ. ފަހެ އަޅާއަށް ފާފަ ފުއްސަވާނދޭވެ.“ مصنف ابن أبي شيبة 29842\n3. مِحْجَنَ بْنَ الْأَدْرَعِ – رضي الله عنه – ވިދާޅުވިއެވެ. ރަސޫލާ – صلى الله عليه وسلم – މިސްކިތަށް ވެދެވަޑައިގެންނެވިއެވެ. ފަހެ، އެހިނދު މިސްކިތުގައި ޞަޙާބީއެއް ނަމާދުގެ ފަހު ތަޝައްހުދުގައި (އަންނަނިވި) ދުޢާ ކުރެއްވިއެވެ. (اللَّهُمَّ إِنِّي أَسْأَلُكَ يَا اللَّهُ الْأَحَدُ الصَّمَدُ الَّذِي لَمْ يَلِدْ وَلَمْ يُولَدْ، وَلَمْ يَكُنْ لَهُ كُفُوًا أَحَدٌ؛ أَنْ تَغْفِرَ لِي ذُنُوبِي؛ إِنَّكَ أَنْتَ الْغَفُورُ الرَّحِيمُ) އެހިނދު ރަސޫލާ – صلى الله عليه وسلم – ޙަދީޘް ކުރެއްވިއެވެ. (قَدْ غُفِرَ لَهُ، قَدْ غُفِرَ لَهُ ، ثَلَاثًا) ”ހަމަކަށަވަރުން އޭނާގެ ފާފަ ފުއްސަވައިފިއެވެ. ހަމަކަށަވަރުން އޭނާގެ ފާފަ ފުއްސަވައިފިއެވެ. ތިންފަހަރު ޙަދީޘް ކުރެއްވިއެވެ.“\n4. ނަބިއްޔާ – صلى الله عليه وسلم – މިސްކިތަށް ވެދެވަޑައިގެންނެވިއެވެ. ފަހެ، އެހިނދު ނަމާދުކޮށް އަވަދިވުމަށް ގާތްވެފައިވާ މީހަކު އައްތަހިޔާތުގައި ވަނިކޮށް ދެކެވަޑައިގެންނެވިއެވެ. އެ ޞަޙާބީ އައްތަހިޔާތުގައި ވިދާޅުވަމުން ގެންދެވިއެވެ. (اللَّهمَّ إنِّي أسألُكَ يا اللَّهُ الأحدُ الصَّمدُ الَّذي لم يَلِدْ وَلمْ يُوْلَد وَلمْ يَكُنْ لَهُ كُفوًا أَحَدٌ أَنْ تَغْفِرَ لِيْ ذُنُوْبِيْ إنَّكَ أنتَ الغفورُ الرَّحيمُ) ފަހެ، އެހިނދު رسول الله – صلى الله عليه وسلم – ޙަދީޘްފުޅު ކުރެއްވިއެވެ. (قد غُفر له، قد غُفر له، قد غُفر له) ” އޭނާގެ ފާފަ ފުހެވިއްޖެއެވެ. އޭނާގެ ފާފަ ފުހެވިއްޖެއެވެ. އޭނާގެ ފާފަ ފުހެވިއްޖެ އެވެ.“ صححه الألباني، سنن أبي داود (٩٨٥)\nصححه الألباني في صحيح أبي داود رقم: (985)\nދަރިން ކައިފައި ބާކީ ވެފައި ހުންނަ ކާއެއްޗެހި އުކާލުމަކީ ކޮންކަހަލަ ކަމެއްތޯއެވެ؟\nމަރުވެފައިވާ މައިންބަފައިންގެ މަހާނަ ކައިރީގައި ދުޢާ ކުރުމަކީ ހުއްދަ ކަމެއް ހެއްޔެވެ؟ ހުއްދަކަމުގައިވާ ނަމަ ކިޔުން އެންމެ ރަނގަޅުވެގެންވާ ދުޢާއަކީ ކޮބާ ހެއްޔެވެ؟ އަދި އެންމެ އައުލާވެގެންވާ ވަގުތަކީ ކޮބާ ހެއްޔެވެ؟


Hashtag Huvadhoo ah fahu “Huvadhoo News” Vujoodhah “ހޭޝްޓެގް ހުވަދޫ” އަށް ފަހު ހުވަދޫ ނިއުސް ވުޖޫދަށް – Huvadhoo News Hashtag Huvadhoo ah fahu “Huvadhoo News” Vujoodhah Huvadhoo News\n“ހޭޝްޓެގް ހުވަދޫ” އަށް ފަހު ހުވަދޫ ނިއުސް ވުޖޫދަށް\n“ހުވަދޫ” މިނަމަކީ ދިވެހިންގެ ތެރެއަށް ފަރިތަ މަޝްހޫރު ނަމެކެވެ. ދިވެހިރާއްޖޭގެ ދެކުނަށް ނިސްބަތްވާ، އާބާދީ ބޮޑު އެއް އަތޮޅުގު ނަމަށް ހުވަދޫ ވެގެންދާއިރު، މިއީ ދުނިޔޭގެ ނިސްބަތުންވެސް ޤުދުރަތީގޮތުން އުފެދިފައިވާ އެންމެ ބޮޑު އެއް އަތޮޅުގެ ނަމެވެ. މިނަމަކީ އެއަތޮޅަށް ނިސްބަތްވާ ކޮންމެ ދިވެހި ދަރިޔަކު ފަޚުރުވެރިވާ، އަދި އެބަޔަކަށްޓަކައި އަހަރަމެން ފަޚުރުވެރިވާ އަހަރަމެންގެ ހިތްވަރުގަދަ ކާބަފައިންނަށް ނިސްބަތް ކުރެވޭ ނަމެއްވެސް މެއެވެ. ތާރީޚުން އެނގޭފަދައިން، ހުވަދޫ އަކީ ޒަމާނުއްސުރެ ބުރަމަސައްކަތްކޮށްގެން ފުދުންތެރި، އަބުރުވެރި ދިރިއުޅުމެއް އުޅޭ، ހިތްވަރުގަދަ، އިލްމުވެރި ރައްޔިތުންތަކެއް ދިރިއުޅެމުންދާ އަތޮޅެކެވެ.\n“ހުވަދޫ” މި ނަން ޒަމާނުއްސުރެ ތާފާތު އެކި ގޮތްގޮތަށް ދަނީ ބޭނުންކުރެވެމުންނެވެ. ޒަމާނުއްސުރެ ހުވަދޫގެ ނަން ބޭނުންކުރެވޭ ހުވަދޫގެ މަޝްހޫރު އެއް އުފެއްދުމުގެ ތެރޭގައި “ހުވަދޫ ބޮނޑި” ހިމެނިގެން ދެއެވެ. މީގެ އިތުރުންވެސް ތަފާތު ނަން ނަމުގައި ހުވަދޫ ބޭނުން ކުރެވިފައި ވެއެވެ. މިގޮތުން “ހުވަދޫ ބޯޓް”، “ހުވަދޫ މީހުން” (ހުވަދޫ ކަނޑުން ދެކުނު ގއ، ގދ. ގެ މީހުންނަށް ނިސްބަތްކޮށް)، “ހުވަދޫ ރެކްރިއޭޝަން” (ޖަމްއިއްޔާއެއް)، “ހުވަދޫ ސްވިމިންގް ކްލަބް” ފަދަ ނަންތައް ހިމެނެއެވެ.\nފާއިތުވީ ހަފްތާގެ ތެރޭގައި، “ހޭޝްޓެގް ހުވަދޫ” (#ހުވަދޫ)އަށް ސޯޝަލް މީޑިޔާގެ ގިނަބަޔެއްގެ ސަމާލުކަން ހުއްޓިފައިވެއެވެ. ސޯޝަލް މީޑިޔާގައި ގިނަ ބަޔަކު މި ހޭޝްޓެގް ހިއްސާކޮށްފައިވެއެވެ. އެކަކު އަނެކަކަށް ގުޅައި މިއީ ކޮން ހޭޝްޓެގެއް ތޯ އޮޅުން ފިލުވައި ބަލައި އުޅުނެވެ. ހުވަދު އަތޮޅަށް ނިސްބަތްވާ ގިނަ ބަޔަކު މި ހޭޝްޓެގް ޝެއަރކޮށްފައިވާއިރު، މިއީ ބޯމަތިވަމުން އަންނަ ސިޔާސީ ކޮޅިގަނޑެއްގެ ގޮތުގައި ވިސްނުނު މީހުންވެސް މަދެއް ނޫނެވެ. މިއީ ދެވަނަ ހުވަދޫ ބަޢާވާތެއްގެ ގޮތުގައިވެސް މަދުބަޔަކަށް ސިފަކުރެވުނެވެ. ސަބަބުތައްވެސް ގިނައެވެ. ހުވަދު އަތޮޅުގެ މީހުންނަކީ ސިޔާސީ ކަންކަމަށް ޒަމާނުއްސުރެ ފޯރިގަދަ ބަޔެކެވެ. ކޮންމެ ސަރުކާރެއްގައިވެސް ހުވަދު އަތޮޅުގެ ސިޔާސީ ނުފޫޒު އަބަދުވެސް އޮންނަކަމުގައި ގިނަބަޔަކު ޤަބޫލުކުރެއެވެ.\nހުވަދޫގެ ނަން ބޭނުންކުރެވުމުން އައި ތަފާތު އެކި ގޮތްތަކުގެ މަޢުލޫމާތު ގެނެސްދީފައިވާއިރު، ހުވަދޫގެ ނަން ބޭނުންކުރަމުން އައި އެއް ގޮތް ވަނީ އަދި ނުގެނެވިއެވެ. ހުވަދު އަތޮޅަށް ނިސްބަތްވާ ހިތްވަރުގަދަ ޒުވާނުންތަކެއްގެ މިންނެތް މަސައްކަތުން މީގެ ފަނަރަ އަހަރު ކުރިން ފެއްޓި “ހުވަދޫ ވީކްލީ” ގެ ނަން ފާހަގަކޮށްލަމެވެ. “ހުވަދޫ ވީކްލީ” އިން މީގެ ފަނަރަ އަހަރު ކުރިން ފައްޓަފައިވާ ޚަބަރާއި، މަޢުލޫމާތު ފެތުރުމުގެ މަސައްކަތް3އަހަރަށް ކުރިޔަށް ގެންދިޔުމަށްފަހު ހުއްޓިގެން ދިޔައެވެ. “ހުވަދޫ ވީކްލީ” އިން ފެއްޓި މި މިންނުކުރެވޭ މަސައްކަތް ޒަމާނާއި އެއްގޮތަށް ބަދަލުކޮށް އޮންލައިން ނޫހެއްގެ ގޮތުގައި ނެރުމަށް މާތްﷲގެ ވާގިފުޅާއެކު މިއަދު މިވަނީ ތައްޔާރުވެފައެވެ. ނޫހުގެ ނަން ބަދަލުކޮށް “ހުވަދޫ ނިއުސް” އަށް ވަނީ ބަދަލު ކުރެވިފައެވެ. “ހޭޝްޓެގް ހުވަދޫ” އަކީ “ހުވަދޫ ނިއުސް” ގެ ޕްރޮމޯޝަނެކެވެ.\nފާއިތުވީ 15 އަހަރު ދުވަހުގެ ތެރޭގައި މިނޫހުން ކޮށްފައިވާ ބުރަމަސައްކަތް ބަލައިގަނެ، ގިނަ އަދަދެއްގެ ކިޔުންތެރިން، ނޫހަށް އޮތް ލޯބި ހާމަކުރުމުގެ ރަމްޒެއްގެ ގޮތުން “ހޭޝްޓެގް ހުވަދޫ” (#ހުވަދޫ)، ސޯޝަލް މީޑިޔާގައި ހިއްސާކުރެއްވި ފަރާތްތަކަށް ނޫހުގެ ނަމުގައި ހިތުގެ އެންމެ ފުންމިނުން ޝުކުރު އަދާކުރަމެވެ. އަދި ޚަބަރާއި މަޢުލޫމާތު ފެތުރުމުގައި އެއްވެސް ކޮޅަކަށް ބުރަވުމެއް ނެތި ނުފޫޒުން އެއްކިބާވެ ތިބެ، މިނިވަންކަމާއެކު މިނޫސް ކުރިޔަށް ގެންދާނެކަމުގެ ފުރިހަމަ ޔަޤީންކަން މިފުރުޞަތުގައި ކިޔުންތެރިންނަށް އަރުވަމެވެ.\nމިހިސާބުން “ހުވަދޫ ނިއުސް”ގެ ފަޚުރުވެރި މާޒީއަށް ބަލައިލާނަމެވެ. “ހުވަދޫ ވީކްލީ” ވެގެން ގޮސްފައިވަނީ، ހުވަދުއަތޮޅުގެ އުދަރެހުން ފިޔަޖަހާލި އެންމެ ފުރަތަމަ ނޫސްވެރިކަމުގެ ތަރި ކަމުގައެވެ. މިގޮތުން ހުވަދު އަތޮޅުގައި އެންމެ ފުރަތަމަ ރަޖިސްޓްރީކޮށްގެން ހިންގަން ފެށުނު ފުރަތަމަ ނޫހުގެ ގޮތުގައި “ހުވަދޫ ވީކްލީ” ވެގެން ގޮސްފައިވެއެވެ. ތިނަދޫ އަށް އުފަން ޒުވާނުންތަކެއް ކަމުގައިވާ، މުޙައްމަދު ނާސިހް ، މުހައްމަދު ޔޫޝައު ، އަބްދުﷲ އާތިފް އާއި މުޙައްމަދު އަޚްތަރު އަދި އަބްދުﷲ ސޯދިގު ގެ މޭސްތިރިކަމުގައި “ހުވަދޫ ވީކްލީ” ވުޖޫދަށް ގެނެވުނެވެ. ނޫސް ނެރުމަށް މިޓީމުން ކޮށްފައިވަނީ ބުރަ މަސައްކަތްތަކެކެވެ. އަމިއްލަޔަށް ލިޔެ ޗާޕްކޮށްގެން ހަފްތާއަކު އެއްފަހަރު ނޫސް ނެރެވުނެވެ. އަދި އެންމެ ފާހަގަކޮށްލެވެވޭ ކަމަކީ މިހުރިހާ މަސައްކަތަކީކެވެސް އެއްވެސް އުޖޫރައެއް ނެތި ހިލޭސާބަހަށް، ނޫސްވެރިކަން ކުރިއެރުވުމަށްޓަކައި މިބޭފުޅުން ކޮށްދެއްވި މަސައްކަތެވެ. ހަފްތާއެކު އެއްފަހަރު ޗާޕް ކޮށް، ނޫސް ކިޔަން ބޭނުންވާ ކޮންމެ މީހަކަށް ނޫސް ލިބޭނެހެން ހިލޭ ނޫސް ބަހާފައި ވެއެވެ. މި ނޫސްވެރިކަމުގެ މަސައްކަތަށް އިތުރު ބޮޅެއް އިތުރުވެގެން ދިޔައީ ހުވަދޫ ވެބްސައިޓް ލޯންޗް ކޮށް ޚަބަރު ފަތުރަން ފެށުމުންނެވެ. ނަމަވެސް އަހަރު ތަކެއް ވަންދެން “ހުވަދޫ” ހިންގުމަށްފަހު އެ އޮންލައިން ހުއްޓާލަން ޖެހުނެވެ.\nއޭގެ ފަހުން ދެން އައީ މުޅިން ތަފާތު މަރުޙަލާ އެކެވެ. ދުނިޔޭގެ އެންމެ ގިނަ ބަޔަކު ބޭނުންކުރާ އެއް ސޯޝަލް މީޑިއާ ކަމުގައިވާ، ފޭސްބުކްގައި، “ހުވަދޫ ނިއުސް” ނަމުގައި ޕޭޖެއް ހިންގަން ފެއްޓުނެވެ. މިއަދާ ހަމައަށް “ހުވަދޫ ނޫސް” ނޫހެއްގެ ގޮތުގައި ޚަބަރާއި މަޢުލޫމާތު ކިޔުންތެރިންނާއި ހަމަޔަށް ގެނެސްދީފައިވަނީ “ހުވަދޫ ނޫސް” ޕޭޖް މެދުވެރިކޮށެވެ. މިއަދު އެ ޕޭޖް ވެފައިވަނީ ހުވަދު އަތޮޅުގެ ނުފޫޒު ގަދަ އެއް މީޑިއާކަމުގައި ވެފައެވެ. ގިނަ އަދަދެއްގެ ބަޔަކު “ފޮލޯ” ކުރާ ސިޔާސީ ނުފޫޒުން އެއްކިބާވެފައިވާ، ކިޔުންތެރިންގެ އިތުބާރު ލިބިފައިވާ ޚަބަރު ފަތުރާ ވަސީލަތަކަށް މިނޫސް ވެފައިވެއެވެ.\nމިއަދަކީ އަނެއްކާވެސް ހުވަދޫ ގެ ނިއުސްވެރިކަމަށް އިތުރު ކުރިއެރުމެއް ލިބި، “ހުވަދޫ ނިއުސް”ގެ ނަން ތާރީޚުގައި ރަންއަކުރުން ލިޔެވިގެން ދާނޭ ދުވަހެކެވެ. މިއަދަކީ “ހުވަދޫ ނިއުސް” ޚަބަރާ މައުލޫމާތުން ފުރިގެންވާ ވެބްސައިޓަކާއެކު މުޅި ދުނިޔެއަށް ހުޅުވާލެވޭ ދުވަހެވެ. އިތުބާރު ހިފޭ ލިޔުންތެރިންނާއި، ވާހަކަ ލިޔުންތެރިނާއި، ޅެންވެރިންނާއި ރިޕޯޓަރުންނާއެކު ބޮޑު ޕްލެޓްފޯމެއް އުފެދި ރަސްމީ ސިފައެއްގައި ނޫހުގެ މަސައްކަތް މިއަދު މިވަނީ ފެށިފައެވެ. ހުވަދޫ ނިއުސް ޓީމުން ކުރަމުންދާ މި މަސައްކަތުގައި ﷲ ތަޢާލާ ބަރަކާތް ލައްވައި، އަދަށްވުރެ ފަހި މާދަމާއެއް ދައްކަވާށި. އާމީން.\nއާޗާ. ހާދަހާ ނަލައޭ\nހުވަދޫ ނޫސްގެ ޓީމަށް ވަރަށް ބޮޑަށް މަރުހަބާ. ތިޔަ މަސައްކަތުގައި ބަރަކާތް ލައްވާށި! އާމީން


ސިޓީގަ ޗެމްޕިއަންސް ލީގު ކާމިޔާބުކުރުމުގެ ފެންވަރު އެބަހުރި : ވިޔާ ބޮއާސް ސިޓީގަ ޗެމްޕިއަންސް ލީގު ކާމިޔާބުކުރުމުގެ ފެންވަރު އެބަހުރި : ވިޔާ ބޮއާސް\nސިޓީގައި ޗެމްޕިއަންސް ލީގު ކާމިޔާބުކުރުމުގެ ފެންވަރު އެބަހުރި : ވިޔާ ބޮއާސް\nމާސޭގެ ކޯޗު ވިޔާ ބޮއާސް\nއިނގިރޭސިވަލާތުގެ މެންޗެސްޓަރ ސިޓީގައި ޗެމްޕިއަންސް ލީގު ކާމިޔާބުކުރުމުގެ ގާބިލްކަން އެބަހުރިކަމަށް ފްރާންސްގެ އޮލިންޕިކް މާސޭގެ ކޯޗު އަންދްރޭ ވިޔާ ބޮއާސް ބުނެފިއެވެ.\nޗެމްޕިއަންސް ލީގުގައި މިރޭ މެންޗެސްޓަރ ސިޓީއާ ދެކޮޅަށް ނުކުތުމުގެ ކުރިން ވާހަކަދައްކަމުން ބޮއާސް ބުނީ ސިޓީއާ ދެކޮޅަށް ކުޅެން އުނދަގޫވާނެކަމަށާއި އެޓީމުން ބޮޑު ހަރަދުކޮށްގެން ސްކޮޑު އިތުރަށް ވަރުގަދަކޮށްފައިވާކަމަށެވެ. މިހާރު މިއޮތް ސްކޮޑާއެކު ސިޓީއަށް ޗެމްޕިއަންސް ލީގު ކާމިޔާބު ކުރެވިދާނެކަމަށް ބޮއާސް ބުންޏެވެ. އޭނާ ބުނީ އެޓީމު މިހާރު އޮތް ލެވެލްއެއް މުހިންމެނޫން ކަމަށާއި މިގުރޫޕްގެ ވެސް ފޭވަރިޓުންނަކީ ސިޓީ ކަމަށް ޗެލްސީގެ ކުރީގެ ކޯޗު ބުންޏެވެ.\nމިހާރު ސިޓީގެ މޮޅުވުމެ ރޫހްނެތުމުން އޭގެ ފައިދާ ކޮންމެވެސް ވަރަކަށް އަމިއްލަދަނޑުގައި ކުޅޭއިރު ނެގިދާނެކަމަށް މާސޭގެ ކޯޗު ބުންޏެވެ. ބޮއާސް ބުނީ މިއީ ފިޒިކަލީވެސް ވަރުގަދަ މެޗަކަށް ވާނެކަމަށާއި އޭނާގެ ޓީމުން ނުކުންނާނީ ޕްލޭނަކާ އެކުކަމަށެވެ. އެޕްލޭން މަސައްކަތް ކުރާނެތޯ ނުވަތަ ނޫންތޯ އެގޭނީ ޓީމުން މެޗަށް ފޯކަސް ކުރާމިންވަރަކުން ކަމަށް ޕޯތޯއަށް ޔުރަޕާ ލީގު ކާމިޔާބުކޮށްދިން ކޯޗު ބުންޏެވެ.\nބޮއާސް ބުނީ ހުސްވިސީޒަންގައި ލިއޯން ސިޓީގެ މައްޗަށް ހޯދި ކާމިޔާބީ ހިއްވަރު ލިބިގެން މެޗަށް ތައްޔާރުވަމުންދާ ކަމަށެވެ. ދުނިޔޭގެ މޮޅެތި ކޯޗުންނާ ދެކޮޅަށް ނުކުތުމަކީ އަބަދުވެސް އޭނާ އަށް ލިބޭ ޕްރެޝަރެއްކަމަށް ބޮއާސް ބުނިއެވެ. މިއީ 2013 ވަނައަހަރު ފަހުން މާސޭ ޗެންޕިއަންސް ލީގުގައި ވާދަކުރާ ފުރަތަމަފަހަރެވެ.